galehiri: މިސްކިތުން ބޭރަށް އަޑުފެތުރުމަކީ ޢާންމު އުނދަގުލެއް\nމިސްކިތުން ބޭރަށް އަޑުފެތުރުމަކީ ޢާންމު އުނދަގުލެއް\nއަޅުކަންކުރުމަކީ، އެކަމުން އަނެކުންނަށް އުނދަގުލެއް ފޯރައިގެންވާނެ ކަމެއް ނޫނެވެ. އަނެކުންނަށް އުނދަގޫވާ ގޮތަށް މިސްކިތުން ބޭރަށް އަޑުފެތުރުމަކީ ނަހީކުރައްވާފައިވާ ކަމެކެވެ.\nޙިމާރު ހޭރޭ ގޮތަށް އަޑުގަދަނުކުރުމަށް ކީރިތި ޤުރުއާނުގައި އިރުޝާދުދެއްވާފައިވެ އެވެ. ނަމަވެސް މިސްކިތްތަކުގެ ބައެއް މުދިމުންނަށާއި އިމާމުންނަށް އެކަން ނޭނގޭ ކަހަލަ އެވެ. ބައެއް މިސްކިތްތަކުގައި، ނަމާދުކުރާއިރުގައްޔާއި، ދީނީ ވާހަކަތައް ދައްކާއިރު، އަޑުގަދަކުރާ ވަސީލަތްތަކުން ރަށުތެރެއަށް އަޑުފަތުރަ އެވެ. އެކަންވެފައިވަނީ، ރަށުތެރެއަށް ފެތުރިގެންދާ ކިލަނބުކަމެއް ކަމަށެވެ. އެހެނީ، އެއީ ކިޔާނުކިޔާ އެއްޗެއް ދޭހަނުވާ ގޮތަށް ފެތުރިގެންދާ އަޑުފަށްގަނޑެކެވެ. މިސްކިތް ކައިރީގައި ތިބޭ މީހުންނަށް ސާފުވިޔަސް އެއަޑުފަށްގަނޑު ގެދޮރަށް ވާޞިލުވަނީ ބޮލަށްތުރާވާ ހަޅޭއްފަޅޭއްޖެހުމެއްގެ ސިފައިގަ އެވެ. އޭގެ ސަބަބުން މުޖުތަމަޢުގެ އަފުރާދުންގެ ކަންފަތްތަކަށް އުނދަގޫވެ، ބޮލުގައި ރިއްސާ މީހުންނާއި މައިގްރޭން ހުންނަ މީހުންގެ ބަލި ބޮޑުވެ އެވެ.\nކިޔާނުކިޔާ އެއްޗެއް ދޭހަނުވާ ގޮތަށް، މިސްކިތްތަކުން އަޑުފެތުރުމުގެ ސަބަބުން، ޖައްވު ކިލަނބުވުމުގެ މައްސަލަ ކުރިމަތިވެފައިވާ އެއް ގައުމަކީ ސަޢޫދީ ޢަރަބިއްޔާ އެވެ. އެކަން ހުއްޓުވުމަށްޓަކައި، އެގައުމުގެ، އިސްލާމީ ކަންތައްތަކާބެހޭ މިނިސްޓްރީއިން ވަނީ، އަޑުގަދަކުރާ ވަސީލަތްތައް ބޭނުންކޮށްގެން މިސްކިތުން ބޭރަށް އަޑުއިވޭ ގޮތަށް ތަރާވީޙު ނަމާދުކުރުން ވެސް ބައެއް މިސްކިތްތަކަށް މަނާކޮށްފަ އެވެ. ނަމަވެސް ބައެއް މިސްކިތްތަކުގެ އިމާމުން މިނިސްޓްރީގެ އެންގުމަކަށް އިޖާބައެއް ނުދެ އެވެ. އާންމު ގޮތެއްގައި ގަވާއިދާ ޚިލާފަށް ޢަމަލުކުރަމުން ގެންދަނީ ކުދި މިސްކިތްތަކުގެ މުދިމުންނާއި އިމާމުންނެވެ.\nސަޢޫދީ ޢަރަބިއްޔާގައި ކުރިމަތިވެފައިވާ މި މައްސަލައާމެދު ވާހަކަދައްކަވަމުން، އައްޝައިޚު މުޙައްމަދުލް ޖަޒްލާނީ ވިދާޅުވި އެވެ. (އޭނާއަކީ ދީނީ ކަންތައްތަކާ ބެހޭ ގޮތުން ލިއުއްވާ ލިއުންތެރިއެކެވެ.) އޭނާ ވިދާޅުވީ، "ސަޢޫދީ ޢަރަބިއްޔާގައި، އަޑުގަދަކުރާ ވަސީލަތްތައް ބޭނުންކޮށްގެން މިސްކިތުން ބޭރަށް އަޑުއިއްވަން ސަރުކާރުން ހުއްދަދީފައިވަނީ، ބަންގިއާއި ގަމަތް އެކަނި ކަމަށެވެ. އެއީ ނަމާދުވަގުތު ޖެހިއްޖެކަން މީހުންނަށް އެންގުމަށްޓަކަ އެވެ. އޭގެ އިތުރު އެއްޗެއް މިސްކިތުން ބޭރަށް އިއްވުމަކީ ހުއްދަދީފައިވާ ކަމެއްނޫނެވެ. ފަރުޟު ފަސްނަމާދާއި، ތަރާވީޙު ނަމާދުގައި ކިޔަވާ ތަކެތީގެ އަޑު އިވެންޖެހޭނީ ހަމައެކަނި މިސްކިތުގައި ތިބޭ ބަޔަކަށެވެ. މިސްކިތުން ބޭރުގައިވާ ބަޔަކަށް އެތަކެތި އިއްވާކަށް ނުޖެހެ އެވެ."\nމި މޭރުމުން ވާހަކަދައްކަވަމުން އޭނާ ވިދާޅުވި އެވެ. "އަޑުގަދަކުރާ ވަސީލަތްތައް ބޭނުންކޮށްގެން މިސްކިތުން ބޭރަށް އަޑު ނުފެތުރުމަށް މިނިސްޓްރީއިން އަންގަވާފައިވަނީ އެތައް ކަމަކަށް ރިޢާޔަތްކުރައްވައިގެންނެވެ. އޭގެތެރޭގައި، މިސްކިތާ ކައިރީގައިވާ ގެތަކުގައި އުޅޭ މީހުންނަށް އުނދަގޫ ނުކުރުން ހިމެނެ އެވެ. އެ ގެތަކުގައި ނިދާފައިވާ ކުޑަކުދިންނާއި ބަލިމީހުންނާއި މިސްކިތަށް ނުދާ އަންހެނުން އުޅެ އެވެ. އަދި ޝަރުޢީ އުޒުރެއް މެދުވެރިވެގެން މިސްކިތަށް ނުދާ މީހުން ވެސް ތިބޭނެ އެވެ. ކައިރިކައިރީގައިވާ މިސްކިތްތަކުން އެއްފަހަރާ ގިނައަޑުތަކެއް އިވުމުން ކިޔާނުކިޔާ އެއްޗެއް ވެސް ނޭނގެ އެވެ. މިސްކިތުން ރަށުތެރެއަށް އަޑު ނުފެތުރުމަށް މިނިސްޓްރީ އިން އަންގަފައިވަނީ މިފަދަ އެތައް ކަމަކަށް ރިޢާޔަތްކުރައްވައިގެންނެވެ."\nސަޢޫދީ ޢަރަބިއްޔާގެ ބައެއް މުދިމުންނާއި އިމާމުން ދެކޭ ގޮތުގައި، މިސްކިތުން ރަށުތެރެއަށް އަޑުފެތުރުމަކީ، ދީނާ ޚިލާފު ކަމެއް ނޫނެވެ. ނަމަވެސް، ޝައިޚު ޖަޒްލާނީ ވިދާޅުވަނީ، އަޅުކަންކުރުމަކީ، އެކަމުން އަނެކުންނަށް އުނދަގުލެއް ފޯރައިގެންވާނެ ކަމެއް ނޫންކަމަށެވެ. އަދި އަނެކުންނަށް އުނދަގޫވާ ގޮތަށް މިސްކިތުން ބޭރަށް އަޑުފެތުރުމަކީ ނަހީކުރައްވާފައިވާ ކަމެއްކަން ދޭހަވާ ޝަރުޢީ ދަލީލުތައް ވެސް ވާކަމަށެވެ. ކީރިތި ރަސޫލާ ޞައްލަ ﷲ ޢަލައިހި ވަސައްލަމަ ވަނީ، ކުޑަކުއްޖަކު ރޯއަޑު އިވިވަޑައިގެންފިނަމަ، ފަރުޟު ނަމާދުގައި ވެސް ކިޔަވާވިދާޅުވާ އަޑު މަޑުކުރައްވާފަ އެވެ. އަދި ކީރިތި ޤުރުއާން ކިޔަވާއިރު، އެކަކު ކިޔަވާ އަޑު އަނެކަކު ކިޔަވާ އަޑާއެކުވެގެންދާ ގޮތަށް ހަރުއަޑުން ކިޔެވުން ވެސް އިތުރުއެކަލޭގެފާނު ވަނީ، ނަހީކުރައްވާފަ އެވެ.\nއާންމުންނަށް އުނދަގޫވާ ގޮތަށް މިސްކިތްތަކުން ރަށުތެރެއަށް އަޑުފެތުރުމަކީ، ހަމައެކަނި ސަޢޫދީ ޢަރަބިއްޔާގައި ކުރާ ކަމެއް ނޫނެވެ. އެއީ އިސްލާމީ ގައުމުތަކުގެ ވަރަށް ގިނަ މުދިމުންނާއި އިމާމުން ކުރާ ކަމެކެވެ. އެއިން ބައެއް މީހުން އެކަންކުރަނީ އެމީހުންގެ މޮޅުކަމާއި އަޑުރީތިކަން އަނެކުންނަށް އަންގައި، ކަންދެއްކުމުގެ މަގުސަދުގަ އެވެ. ބައެއް މީހުން އެކަންކުރަނީ ސާފުސީދާ އިސްލާމްދީން ރަނގަޅަށް އޮޅުންފިލާފައި ނުވާތީ އެވެ. އަދި އަޑުގަދަވުމުގެ ސަބަބުން މީހުންނަށް ވާނެ އުނދަގުލާއި ލިބޭނެ ގެއްލުން ވެސް އެނގިފައި ނުވާތީ އެވެ.\nމިސްކިތްތަކުން އަޑުގަދަވިޔަނުދިނުމަށްޓަކައި ސަޢޫދީ ޢަރަބިއްޔާގެ އިސްލާމީ ކަންތައްތަކާބެހޭ މިނިސްޓްރީއިން ވަނީ ގިނަގުނަ މަސައްކަތްތަކެއް ކޮށްފަ އެވެ. ނަމަވެސް މިހާތަނަށް އެ މައްސަލަވަނީ ހައްލުނުކުރެވިފަ އެވެ. އެ މައްސަލަ ޙައްލުކުރުމަށްޓަކައި، އެންމެ ފަހުން ހުށަހެޅިފައިވާ އެއް ޚިޔާލަކީ، ކޮންމެ މިސްކިތަކަށް ފާރަލާނެ ފާރަވެރިޔަކު ބެހެއްޓުމެވެ.


School guide: Grade 8: Haasnuvey, shauguveri ethah kameh | Mihaaru\nޝަފްރާޒު: ގްރޭޑް އަށެއްގައި ކިޔަވަން ޖެހޭ މާއްދާތައް ޝައުގުވެރިވާނެ ކަމުގެ ޔަގީންކަން ދަރިވަރުންނަށް ދޭ. --ފޮޓޯ: ހުސެއިން ޝަޔާހް/ މިހާރު\nގްރޭޑް 8، ހާސްނުވޭ، ޝައުގުވެރި އެތައް ކަމެއް\n05 ޑިސެމްބަރ 2016 - 10:01\nގްރޭޑް އަށަކަށް ބަދަލުވާ އިރު ވަރަށް ގިނަ ކުދިން ތިބެނީ ހާސްވެފަ އެވެ؛ ސެކަންޑަރީ ގްރޭޑްތަކުގެ ސިލަބަސް ބޮޑުވާނެ ކަން އެނގޭތީ އެވެ. ފުރަތަމަ އަހަރު ވެސް ވަރަށް އުނދަގޫވާނެ ކަމަށް ގިނަ ކުދިން ހީކުރެ އެވެ.\nއެކަމަކު އިސްކަންދަރު ސްކޫލުގެ މޫސާ ޝަފްރާހު ދެކޭ ގޮތުގައި ގްރޭޑް އަށަކީ ތައުލީމީ ހަޔާތުގައި އެންމެ އުފާވެރި އަހަރަށް ވާނެ އެވެ. ސަބަބަކީ ޕްރައިމަރީ ގްރޭޑްތަކުގައި ވަރަށް އެއް ކަހަލަ މާއްދާތަކެއް ކިޔެވުމަށް ފަހު އަށެއްގައި ވަރަށް ތަފާތު މާއްދާތަކެއް މުޅިން އަލަށް ކިޔަވަން ޖެހުމެވެ.\n"ބައޮލޮޖީ، ކެމިސްޓްރީ ފިޒިކްސް، ކޮމާސް، ކަހަލަ މާއްދާތައް އަލަށް ފަށާއިރު ވަރަށް އިންޓަރެސްޓިން ވާނެ. އެއީ ލިބޭ ވަރަށް ބޮޑު ހިތްހަމަޖެހުމެއް. ދެން އޮޕްޝަނެއްގެ ގޮތުގައި ވެސް ލިބޭނެ އިކޯން ނުވަތަ ޓީޓީ ކަހަލަ މާއްދާތައް ވެސް،" އޭނާ ބުންޏެވެ.\nވަރަށް ތަފާތު ތަޖުރިބާއެއް\nހަތެއް ނިންމައި ސާނަވީ ތައުލީމް ފަށަނީ އާންމުކޮށް ދެ ސްޓްރީމަކުންނެވެ؛ ކޮމާސް އާއި ސައިންސެވެ. ޝަފްރާހު ޝައުގުވެރިކަން ހުރީ ސައިންސް ސްޓްރީމަށް ކަމަށް ވާތީ އޭނާ ކިޔަވަމުން އަންނަނީ އެ ދާއިރާ އިންނެވެ.\n"ވަރަށް ތަފާތު އެސްޕެރިމެންޓްސްތައް ވެސް ހަދަން ޖެހޭނެ. މިސާލަކަށް ބައޯގެ ސްޓާޗް އެކްސްޕެރިމެންޓް ހެދީ މުޅިން އަލަށް. ފުރަތަމަ ދުވަހު ވެސް ހުރިހާ ކުދިންނަށް ވެސް އެކަން ވަރަށް ޝައުގުވެރި. ވަރަށް އާ ކަންކަން ދަސްވި،" ޝަފްރާހު ބުންޏެވެ.\nމޫސާ ޝަފްރާހު "މިހާރު"އާ ވާހަކަ ދައްކަނީ: ގްރޭޑް އަށެއް ވަރަށް ޝައުގުވެރިކަމަށް އޭނާ ބުނި-- ވީޑިއޯ: ހުސެން ޝަޔާހު/ މިހާރު\nޕްރައިމަރީ ގްރޭޑްތަކާ އަޅާބަލާއިރު އަށެއްގެ ސިލަބަސް ބޮޑުކަމުން، ކިޔަވަން ފެށިއިރު ތަންކޮޅެއް އުނދަގޫވި އެވެ. އެކަމަކު ކޮންމެ މާއްދާއަކުން ވަރަށް އާ ކަންތައްތަކެއް އެނގި، ދަސްވާން ފެށީމަ ކިޔަވަން ޖެހުނު ލޯބި ކުރިއަށް ވުރެ ބޮޑުވި އެވެ.\nޝަފްރާހު ބުނީ އެހެން ގްރޭޑްތަކެކޭ އެއްގޮތަށް އަށެއްގައި ވެސް އެންމެ މުހިއްމީ ވަގުތު ދީގެން ފިލާވަޅު ދަސްކުރުން ކަމަށެވެ. ފަހުން ދަސްކުރަން ބެހެއްޓުމުން މާ އުނދަގޫވާނެ ކަމަށް އޭނާ ބުންޏެވެ.\nދޭތެރެ ދޭތެރެ އިން ޕާސްޓް ޕޭޕަރުތައް ހެދުމަކީ، އޭނާ ބުނި ގޮތުގައި، ގްރޭޑް އަށެއްގައި އެންމެ މުހިއްމު އެއް މަސައްކަތެވެ. ކިޔަވާ ނިމޭ ޔުނިޓަކާ ގުޅުން ހުރި ޕޭޕަރުތައް އަބަދުވެސް ހަދަން ޖެހެ އެވެ. ފިލާވަޅުގެ ތެރެއަށް ވަދެ، ޓެސްޓަށް ތައްޔާރުވެވޭނީ އޭރުންނެވެ.\nޝަފްރާހު ބުނި ގޮތުގައި އޭނާ އަށް އެންމެ އުނދަގޫވީ ފިޒިކްސް އެވެ. އެކަމަކު ވަގުތު ދީގެން ކިޔެވުމުން ނަތީޖާ ވަރަށް ރަނގަޅުވެ އެވެ.\n"ކޮންޓެންޓް ތަފާތުވެފައި ތިން ޕޭޕަރު ހަދަން ޖެހުނީމަ ކުޑަކޮށް އުނދަގޫވީ. ދަސްކުރީމަ ޓެސްޓް ކައިރިވިއިރު ހާސްވާކަށް ނުޖެހުނު،" ޝަފްރާހު ބުންޏެވެ.\nއޭނާ ކިޔަވާ ޝެޑިއުލް އެކުލަވާލީ ސްކޫލުގެ އިތުރު ހަރަކާތްތަކަށް ވެސް ވަގުތު ދެމުންނެވެ. ބައިވަރު މާއްދާތައް ހުއްޓަސް ހުރިހާ ވަގުތެއް ކިޔަވަް ހޭދަކުރުމަކީ ރަނގަޅު ގޮތެއް ކަމަކަށް ޝަފްރާހު ނުދެކެ އެވެ. އޭގެ ބަދަލުގައި، އޭނާ ކިޔަަވަނީ ވަގުތު ބަހާލައިގެންނެވެ. ސްކޫލް ނިންމާފައި، މެންދުރު ގެއަށް ގޮސް އަރާމުކޮށްލުމަށް ފަހު، ކިޔަވަން ކަނޑައަޅާ ގަޑިތަކުގައި އެ މާއްދާއެއް އޭނާ ކިޔަވަ އެވެ. ފަހުން ދަސްކުރާކަށް އެއްވެސް ފިލާވަޅެއް ނުބަހައްޓަ އެވެ.\nގްރޭޑް އަށެއްގައި ކިޔަވާ ސިލަބަހުން އޯ ލެވެލް އިމްތިހާނުގައި ސުވާލު އަންނާނެ އެވެ. އެކަމާ ދޭތެރޭ ވަރަށް ބޮޑަށް ވިސްނުން ބަހައްޓަން ޖެހޭ ކަމަށް ޝަފްރާހު ދެކެ އެވެ.\n"ޕްރައިމަރީ ގްރޭޑްތައް ފަސޭހަވިއަސް އަށެއްގައި ސިލަބަސް ވެސް، ކޮންޓެންޓް ވެސް ވަރަށް ބޮޑު. މި ސިލަބަހުން ގްރޭޑް 10 ގައި ސުވާލު އަންނާނެ، އެހެންވީމަ ކިޔެވުމަށް ވަގުތު ދިނުން ވަރަށް މުހިއްމު ވާނެ،" ޝަފްރާހު ބުންޏެވެ.\n"ގްރޭޑް އަށެއް މިއީ ވަރަށް އުފާވެރި ތަޖުރިބާއެއް. އެހެން ކުދިންނަށް ވެސް ވަރަށް އުފާވެރި ވާނެ ކަމަށް އުއްމީދުކުރަން."\nއިތުރު ލިޔުންތައް ސްކޫލް ތައުލީމް އިސްކަންދަރު ސްކޫލް ސްކޫލް ގައިޑް 2016\nއިސްކަންދަރަށް އޮކެސްޓްރާ ބޭންޑާއި އީ-ލައިބްރަރީއެއް


Sushant Singh Rajputge handhaanuga filmeh | Mihaaru\n23 ޖޫން 2020 - 08:12\nކުރިން ސުޝާންތު ކުޅޭ ގޮތަށް އޮތް މި ފިލްމަކީ "ވަންދޭ ބާރަތަމް" އެވެ. މިއީ ސަންދީޕް ސިންގް ޑައިރެކްޓްކުރާ ފިލްމެކެވެ. ކާމިޔާބު ފިލްމުތަކެއް ޕްރޮޑިއުސްކޮށްފައިވާ ސަންދީޕްގެ މި ފިލްމުވެގެންދާނީ އޭނާގެ އަލަތު ޑައިރެކްޝަނަށެވެ.\n"ވަންދޭ ބާރަތަމް" ގެ ސްކްރީންޕްލޭ ލިޔެފައި ވަނީ މިދިޔަ އަހަރުގެ "ޑްރީމް ގާލް" ލިޔެ، ޑައިރެކްޓްކުރި ރާޖް ޝާންޑަލިއާ އެވެ. ފިލްމުގެ ޕޯސްޓަރުގައި ސުޝާންތު ފޮޓޯއާ އެކު އިންޑިއާގެ ދިދަ ވެސް ސިފަކޮށްފައިވެ އެވެ.\n"ވަންދޭ ބާރަތަމް" ގެ ޕޯސްޓަރު އިންސްޓަގްރާމްގައި ހިއްސާކުރަމުން ސަންދީޕް ބުނީ މި ފިލްމަކި އޭނާ އާއި ސުޝާންތު އެކީގައި މަސައްކަތްކުރަން ޕްލޭންކޮށްފައި އޮތް ފިލްމެއް ކަމަށާއި ފިލްމު ނުގެނެސްދެވެނީސް ޒުވާން އެކްޓަރު މަރުވުމަކީ ލިބުނު ވަރަށް ބޮޑު ހިތާމައެއް ކަމަށެވެ. އެކަމަކު މީގެ މަސައްކަތް ހުއްޓާނުލާނެ ކަމަށާާއި ދެ މީހުންގެ ދޭތެރޭގައި ވެވުނު ވައުދެއްގެ ގޮތުގައި ސުޝާންތަށް ދޭ ޓްރިބިއުޓެއް އަދި ހަނދާނެއްގެ ގޮތުގައި "ވަންދޭ ބާރަތަމް" ހަދަން ނިންމާފައިވާ ކަމަށް ބުންޏެވެ.\nމިދިޔަ އަހަރު ވިވެކް އޮބެރޯއީ، އިންޑިއާގެ ބޮޑުވަޒީރު ނަރެންދުރަ މޯދީގެ ރޯލް ކުޅުނު ފިލްމު "ޕީއެމް ނަރެންދުރަ މޯދީ" ވެސް ޕްރޮޑިއުސްކުރި ސަންދީޕް ބުނިގޮތުގައި "ވަންދޭ ބާރަތަމް" އަކީ ސުޝާންތުގެ ހަނދާންތައް އަބަދުމެ ރަމްޒުކޮށްދޭނެ ވަރަށް ހާއްސަ ފިލްމަކަށްވާނެ އެވެ.\nސުޝާންތާ އެކު ސަންދީޕް.\nއެހެންވެ އެ ފިލްމު ހިތާއި ރޫހުން ސުޝާންތަށް ތަހުސީސްކުރާ ކަމަށް ސަންދީޕް ބުންޏެވެ. ނަމަވެސް ފިލްމާ ބެހޭ ތަފުސީލުތަކެއް އަދި ހާމައެއްނުކުރެ އެވެ.\nދުވަސްތަކެއް ވަންދެން ޑިޕްރެޝަންގެ ތެރޭގައި ވެސް އުޅުނު ސުޝާންތު ދަންޖެހިގެން މަރުވީ މި މަހުގެ 14 ވަނަ ދުވަހު އެވެ.\nސުޝާންތުގެ ހަޔާތުގެ މައްޗަށް ބިނާކޮށް ފިލްމެއް ހަދަން ނިންމާފައި ވަނީ ޝަމިކް މޯލިކެވެ. އެ ފިލްމަށް ދީފައިވާ ނަމަކީ "ސުއިސައިޑް އޯ މާޑާ؟: އަ ސްޓާ ވޯޒް ލޮސްޓް" އެވެ.


SunOnline: Pavitra Rishta sequel ge masakaiy fashaifi\n"ޕަވިތުރަ ރިޝްތާ" ސީކުއަލްގެ މަސައްކަތް ފަށައިފި\nއައިމިނަތު ލުބާ 12 Jul 2021, 08:38\nޕަވިތްރަ ރިޝްތާ2ގެ ތަރިން---\nމިދިޔަ އަހަރު މަރުވި ބޮލީވުޑްގެ އެކްޓަރު ސުޝާންތު ސިންހް ރާޖްޕުތު އަށް ދޭ ޓްރިބިއުޓެއްގެ ގޮތުން "ޕަވިތުރަ ރިޝްތާ"ގެ ސީކުއަލެއް ހަދަން ނިންމައި އޭގެ ޝޫޓިން ފަށައިފިއެވެ.\nޕަވިތުރަ ރިޝްތާއަކީ ސުޝާންތު އެންމެ ފުރަތަމަ ލީޑު ރޯލު ކުޅުނު ޓީވީ ޑްރާމާއެވެ. ޓީވީ ޑްރާމާތަކުން ބޮލީވުޑަށް ނުކުތް ސުޝާންތު ކުޅުނު އެންމެ ފުރަތަމަ ޑްރާމާއަކީ ސްޓާ ޕްލަސްގެ "ކިސް ދޭޝް މޭހޭ މޭރާ ދިލް" އެވެ. ޕަވިތުރަ ރިޝްތާގެ ލީޑު ރޯލު ކުޅުނީ ސުޝާންތު އާ އޭނާގެ ކުރީގެ ލޯބިވެރިޔާ އަންކިތާ ލޯކަންޑޭއެވެ.\nސީކުއަލްގައިވެސް އަންހެން ލީޑު ކެރެކްޓަރ "އަންކިތާ"ގެ ރޯލު ކުޅޭނީ އަންކިތާއެވެ. ނަމަވެސް ފިރިހެން ލީޑު ކުޅެނީ ޓީވީ އެކްޓަރު ޝަހީރު ޝެއިހެވެ. ޝަހީރަކީ ސްޓާޕްލަސްއިން ގެނެސްދިން ޑްރާމާ "ޔޭ ރިޝްތޭހޭ ޕިޔާރު ކޭ" ގެ ލީޑު އެކްޓަރެކެވެ.


Spain In Croatia Kolhah6Landu Jahaifi - Vaguthu\nކަޝްމީރު މައްސަލައަކީ އިންޑިއާގެ ދާޚިލީ މައްސަލައެއް ކަމަށް ރާއްޖެއިން ޕާކިސްތާނަށް އަންގައިފި -6މިނެޓް ކުރިން\n11 މަސް ކުރިން ( ސެޕްޓެމްބަރު 12, 2018 )\nގޯލަކަށްފަހު އެސެންސިއޯ އުފާފާޅުކުރަނީ - ފޮޓޯ: ޔުއެފާ ނޭޝަންސް ލީގު / ޓްވިޓާ\nޔުއެފާ ނޭޝަންސް ލީގުގައި ރޭ، އެންމެފަހުގެ ވޯލްޑް ކަޕްގެ ރަނަރަޕްކަން ހޯދި ކްރޮއޭޝިޔާއާ ބައްދަލުކުރި މެޗު 6-0 ގެ ތަފާތު ބޮޑު ނަތީޖާއަކުން ސްޕެއިނުން ކާމިޔާބުކޮށްފިއެވެ.\nޔުއެފާ ނޭޝަންސް ލީގުގައި ހަތަރު ފަންތީގެ ހަތަރު ލީގެއް އޮންނައިރު ރޭގެ މޮޅާއެކު ކުޅުނު ދެ މެޗުން ވެސް މޮޅުވެ ސްޕެއިން މިހާރު އޮތީ މުބާރާތުގެ އެންމެ ވަރުގަދަ ޓީމުތައް ހިމެނޭ ލީގު ކަމަށްވާ އޭ ލީގުގެ ގްރޫޕް ހަތަރެއްގެ އެއްވަނައިގައެވެ. މި ގްރޫޕްގައި ދެން ހިމެނޭ ކްރޮއޭޝިޔާ އާއި އިންގްލޭންޑް މިހާތަނަށް ކުޅެފައިވަނީ އެންމެ މެޗެއް ކަމަށްވާއިރު އެ ދެ ޓީމަށް ވެސް ޕޮއިންޓެއް ލިބިފައެއް ނުވެއެވެ.\nސްޕެއިންގެ ދަނޑުގައި ރޭގެ މެޗު ކުޅުނުއިރު މިދިޔަ ޖުލައި މަހު ކުޅުނު ވޯލްޑް ކަޕްގެ ފައިނަލްގައި ކްރޮއޭޝިޔާގެ ފުރަތަމަ އެގާރާގައި ހިމެނުނު ކުޅުންތެރިންގެ ތެރެއިން ރޭގެ މެޗުގައި ކުޅެފައިވަނީ އެންމެ ހަތަރު ކުޅުންތެރިންނެވެ.\nސްޕެއިންގެ ފަރާތުން މޮޅު ކުޅުމެއް ރޭގެ މެޗުގައި ފެނިގެންދިޔައިރު ކަވަހާލް ނަގައިދިން ހުރަހަކުން މެޗުގެ 24 ވަނަ މިނެޓްގައި ސައުލް ވަނީ ސްޕެއިނަށް ލީޑު ނަގާދީފައެވެ. މެޗުގެ 33 ވަނަ މިނެޓްގައި ދުރުން ފޮނުވާލި ހަމަލާއަކުން ސްޕެއިންގެ ދެވަނަ ގޯލު އެސެންސިއޯ ކާމިޔާބުކުރިއިރު އޭގެ ދެ މިނެޓްފަހުން ސްޕެއިނުން ވަނީ ތިންވަނަ ގޯލު ކާމިޔާބުކޮށްފައެވެ. މި ގޯލަކީ ކްރޮއޭޝިޔާގެ ކީޕަރު އަތުން ބައިކޮޅަށް ވަތް ގޯލެކެވެ.\nތިން ގޯލުގެ ލީޑަކާއެކު ފުރަތަމަ ހާފް ސްޕެއިނުން ނިންމާލިއިރު ދެވަނަ ހާފް ފެށިގެން މާގިނަ އިރުތަކެއް ނުވަނީސް ރޮޑްރިގޯ ވަނީ އެޓީމުގެ ހަތަރުވަނަ ގޯލު ކާމިޔާބުކޮށްދީފައެވެ. ސްޕެއިންގެ ފަސްވަނަ ގޯލު މެޗުގެ 57 ވަނަ މިނެޓްގައި ސާޖިއޯ ރާމޯސް ކާމިޔާބުކޮށްދިންއިރު އެޓީމުގެ ފަހު ގޯލު މެޗުގެ 70 ވަނަ މިނެޓްގައި ކާމިޔާބުކޮށްދިނީ އިސްކޯއެވެ.\nތަފާތު ބޮޑު ނަތީޖާއަކުން ކްރޮއޭޝިޔާ ބަލިވިއިރު މިއީ އެޓީމުގެ ތާރީހުގައި ވެސް މިހާ ބޮޑު ތަފާތަކުން ބަލިވި ފުރަތަމަ ފަހަރުކަން ފާހަގަކޮށްލެވެއެވެ.\nނޭޝަންސް ލީގުގައި ހަތަރު ފަންތީގެ ހަތަރު ލީގެއް އޮންނައިރު ކޮންމެ ލީގެއްގައި ހިމެނެނީ ތިން ޓީމު ހިމެނޭ ހަތަރު ގްރޫޕެވެ. އެ ހަތަރު ގްރޫޕުގެ އެއް ވަނަ ހޯދާ ޓީމުތަކުގެ މެދުގައި އިތުރު މުބާރާތެއް އަންނަ އަހަރުގެ ޖޫން މަހު އޮންނާނެއެވެ. އެ މުބާރާތް ފަށާނީ ސެމީފައިނަލާއި ހިސާބުންނެވެ.\nސްޕެއިންގެ މިސްކިތަކަށް ބަޑީގެ ހަމަލާތަކެއް ދީފި\nސްޕެއިން އާއި ކްރޮއޭޝިއާ ފަހަތަށް ޖައްސާލުމަށްފަހު އިންގްލޭންޑް ސެމީއަށް\nސެޕްޓެމްބަރު 14, 2018 12:11


Hello Brother: Miskithah dhin hamalaa gai furathama maruvi meehaa ge fahu bas | Mihaaru\nމިސްކިތަށް ދިން ހަމަލާގައި ފުރަތަމަ މަރުވި ކަމަށް ބުނާ ދާއޫދުގެ ދަރިފުޅު އުމަރު ނަބީ އޭނާގެ ބައްޕަގެ ފޮޓޯއެއް ފޯނުން ދައްކާލަނީ. --ފޮޓޯ:ރޮއިޓާސް\nހެލޯ ބްރަދާ: މިސްކިތަށް ދިން ހަމަލާގައި ފުރަތަމަ މަރުވި މީހާގެ ފަހު ބަސް\n16 މާޗް 2019 - 11:379comments\nކްރައިސްޗާޗް (މާޗް 16) - ނިއު ޒީލެންޑުގެ ކްރައިސްޗާޗުގެ އަލް ނޫރް މިސްކިތަށް ހުކުރު ދުވަހު ހުކުރު ވަގުތު ދިން ބަޑީގެ ހަމަލާގެ ޝިކާރައަކަށްވި ފުރަތަމަ މީހާގެ ފަހު ބަހަކަށް ބުނެވުނީ "ހެލޯ ބްރަދާ" އެވެ.\nހަމަލާ ދިން މީހާ ލައިވް ކުރަމުން ދިޔަ މަންޒަރުތަކުން ފެންނަ ގޮތުގައި ހަމަލާ ދިން މީހާ މިސްކިތަށް ވަންނަމުން ދިޔަ އިރު އޭނާއާ ފުރަތަމަ ބައްދަލުވި މީހާ ބުނެލާ އަޑު އިވުނީ "ހެލޯ ބްރަދާ" އެވެ. އެ މަރުހަބާގެ ރައްދަކަށްވީ ފުލުފުލާ ތިން ވަޒަން ޖަހައި އޭނާ މި ދުނިޔެއާ ވަކިކޮށްލުމެވެ.\nހަމަލާގައި ފުރަތަމަ މަރުވި މީހާ ކަމަށް ބެލެވެނީ 1980 ގެ އަހަރުތަކުގައި ނިއު ޒީލެންޑަށް ހިޖުރަކުރި އަފްޣާނިސްތާން މީހެއް ކަމަށްވާ 71 އަހަރުގެ ދާއޫދު ނަބީ އެވެ. އޭނާގެ ދަރިފުޅު އުމަރު ނަބީ ވަނީ ބައްޕަގެ ފޮޓޯއެއް އާއްމުކޮށްފަ އެވެ.\nއަލް ނޫރު މިސްކިތުން މީހުން ދުރަށް ގެންދިއުމަށް ފުލުހުން އެހީތެރިކަން ދެނީ. --ފޮޓޯ:އޭޕީ\nއަލް ނޫރް މިސްކިތުގެ އިތުރުން ލިންވުޑް މިސްކިތުގައި ދިން ހަމަލާގައި ވަނީ 49 މީހުން މަރުވެފަ އެވެ. ހަމަލާގައި ޒަޚަމްވި 42 މީހަކަށް ހޮސްޕިޓަލުގައި ފަރުވާ ދީފައިވާ ކަމަށް ފުލުހުން ބުންޏެވެ. މީގެ ތެރޭގައި ދެ އަހަރާއި ހަތަރު އަހަރުގެ ކުޑަ ކުދިން ވެސް ހިމެނެ އެވެ. ހަމަލާގައި ވަނީ ޕާކިސްތާން، ބަންގްލަދޭޝް، އިންޑިއާ އަދި އިންޑޮނީޝިއާ މީހުން ވެސް މަރުވެފަ އެވެ.\nއޮސްޓްރޭލިއާގެ މެލްބަންގައި ދިރިއުޅޭ އަޒީޒް ހެލޫ ނަމަކަށް ކިޔާ މީހަކު ފޭސްބުކްގައި ލިޔެފައިވާ ގޮތުގައި ބަޑީގެ ކުރިމަތީގައި ވެސް ރުޅި އިސްނުކޮށް ކެތްތެރިކަމާ އެކު މަރުހަބާ ކިޔާފައި އެވަނީ ރީތި ބަސްތަކަކުން ކަމަށެވެ.\nކްރައިސްޗާޗުގެ އަލް ނޫރް މިސްކިތުގެ ބޭރު ފުލުހުން ގާޑު ކުރަނީ. --ފޮޓޯ:އޭއެފްޕީ\nހުކުރު ދުވަހުގެ މެންދުރު ނިއު ޒީލެންޑުގެ ގަޑިން 13:40 ގައި ފުރަތަމަ ހަމަލާދޭން ފެށީ އަލް ނޫރު މިސްކިތަށެވެ. އެ މިސްކުތަށް ފަސް މިނިޓެއްހާ އިރު ވަންދެން ހަމަލާ ދިނުމަށް ފަހު އޭނާ ދެން ދިޔައީ ފަސް ކިލޯ މީޓަރު (ތިން މޭލު) ދުރުގައިވާ ލިންވުޑް މިސްކިތަށެވެ.\nމިސްކިތަށް ހަމަލާ ދިން އޮސްޓްރޭލިއާގެ 28 އަހަރުގެ ބްރެންޓަން ޓަރަންޓް ނަމަކަށް ކިޔާ މީހާ ވަނީ ހައްޔަރުކޮށްފަ އެވެ. އޭނާ މިއަދު ވަނީ ކޯޓަށް ހާޒިރުކޮށްފަ އެވެ.\nނިއު ޒިލެންޑުގެ 4.25 މިލިއަންގެ އާބާދީގައި މުސްލިމުންގެ ނިސްބަތަކީ 1.1 ޕަސެންޓެވެ.


SunOnline: Dsiney ge baeh Theme Park thah alun hulhuvanee\nޑިޒްނީ ބައެއް ތީމް ޕާކްތައް އަލުން ހުޅުވަނީ\nމުހައްމަދު އައުޒަމް 11 Jun 2020, 16:00\nކޮރޯނާ ވައިރަސްއާ ގުޅިގެން ޑިޒްނީގެ ތީމް ޕާކްތައް ގިނަ ދުވަސްތަކެއް ވަންދެން ބަންދުކޮށްފައި އޮތުމަށް ފަހު ބައެއް ތަންތަން އަލުން ހުޅުވާލަން ނިންމައިފި އެވެ.\nއެގޮތުން އެމެރިކާގެ ކެލެފޯނިއާގައި ހުންނަ ޑިޒްނީ ލޭންޑާއި ޑިޒްނީ އެޑްވެންޗާ ޕާކު އަންނަ މަހު 17 ވަނަ ދުވަހު ހުޅުވަން މިހާރު ވަނީ ނިންމައިފަ އެވެ. އަދި ސަރުކާރާއި ސްޓޭޓްގެ ހުއްދަތައް ލިބިއްޖެނަމަ ޑިޒްނީގެ ގްރޭންޑް ކެލިފޯނިއަން ހޮޓެލް އެންޑް ސްޕާގެ އިތުރުން ޑިޒްނީގެ ޕެރެޑައިސް ޕިއާ ހޮޓެލްވެސް އަންނަ މަހު 23 ވަނަ ދުވަހު ހުޅުވަން ވަނީ ނިންމައިފަ އެވެ.\nތީމް ޕާކްތައް ހުޅުވާލަން ނިންމި ނަމަވެސް އެތަންތަނުގައި ޕެރޭޑްތަކާއި ރޭގަނޑު ބާއްވާ ބައެއް ހަރަކާތްތައް އަދި ނުފަށަން ވަނީ ނިންމައިފަ އެވެެ.\nއޭގެ އިތުުރުން ޑިޒްނީގެ ކާޓޫނެ ކެރެކްޓާތަކުގައި ފެންނަ ޝަހުސިއްޔަތުތަކަށް ހެދިގެން އެގޮތަށް ހެދުން އަޅައިގެން ތިބޭ މީހުންނާ ކައިރިވެ ނެހެދޭނެ އެވެ.\nތީމް ޕާކްތައް ހުޅުވަން ނިންމާފައިވަނީ ސިއްހީ ގޮތުން ރައްކާތެރިވުމަށް ވަރަށް ގިނަ ފިޔަވަޅުތަކާއެކުގަ އެވެ. އެގޮތުން އެތަންތަނުގައި އިޖުތިމާއީ ގައިދުރުވެވޭ ގޮތަށް ހެދުމުގެ އިތުރުން މުވައްޒަފުންނާއި އެތަނަށް ޒިޔާރަތްކުރާ މީހުން މާސްކު އަޅަން ޖެހެ އެވެެ.\nތީމް ޕާކްތަކަށް ދެން ވައްދާނީވެސް ފިނިހޫނުމިން ބެލުމަށްފަހު އެވެެ.\nއުތުރު އެމެރިކާއާއި ޔޫރަޕާއި އަދި އޭޝިއާ ހިމެނޭ ގޮތަށް ޑިޒްނީގެ 12 ޕާކެއް ހުރެެ އެވެ. ޑިޒްނީއިން ބުނީ ކޮރޯނާވައިރަހާ ގުޅިގެން ނިމިގެން ދިޔަ ކުއާޓާގައި ޑިޒްނީގެ ފައިދާގެ 58 ޕަސެންޓް ދަށްވެފައިވާ ކަމަށެވެ.


Inthikhaabu faskurumuge khiyaal Trump dhevvaifi | Mihaaru\nއެމެރިކާގެ ރައީސް ޑޮނަލްޑް ޓްރަމްޕް: އިންތިޚާބު ފަސްކުރުމުގެ ބާރު ލިބިގެނެއް ނުވޭ. --ފޮޓޯ:ރޮއިޓާސް\nއިންތިޚާބު ފަސްކުރުމުގެ ޚިޔާލު ޓްރަމްޕް ދެއްވައިފި\n31 ޖުލައި 2020 - 08:42 1 comment\nވޮޝިންޓަން (ޖުލައި 31) - އެމެރިކާގައި މި އަހަރު ނޮވެމްބަރު މަހު އޮންނަ ރިޔާސީ އިންތިޚާބު ފަސްކުރުމުގެ ޚިޔާލު ރައީސް ޑޮނަލްޑް ޓްރަމްޕް ދެއްވައިފި އެވެ.\nޓްރަމްޕް ވިދާޅުވީ ޕޯސްޓަލް ވޯޓިން އިތުރުވުމަކީ ވޯޓުގައި މަކަރު ހަދަން ފުރުސަތު ފަހިވެ ނަތީޖާ އޮޅުވާލަން ފަސޭހަވާނެކަމެއް ކަމަށެވެ. އިންތިޚާބު ފަސްކުރަން ޓްރަމްޕް ޚިޔާލު ދެއްވީ ރައްކާތެރިކަމާ އެކު މީހުންނަށް ވޯޓުލެވޭނެ ގޮތް ފަހިވަންދެންނެވެ.\nއެމެރިކާގެ އެކި ސްޓޭޓްތަކުގައި ޕޯސްޓަލް ވޯޓިން ފަސޭހަކޮށްފައި ވަނީ ކޮރޯނާވައިރަހުގެ ސަބަބުން އާއްމު ސިއްހަތުގެ ކަންބޮޑުވުންތަކާ ގުޅިގެންނެވެ.\nއެމެރިކާގެ ގާނޫނު އަސާސީ އޮންނަ ގޮތުން އިންތިޚާބު ފަސްކުރުމުގެ ބާރު ރައީސްގެ މަގާމުގައި ހުންނަ މީހަކަށް ލިބިގެންނެއް ނުވެ އެވެ. އިންތިޚާބު އެއްވެސް ގޮތަކަށް ފަސްކުރެވޭނީ ކޮންގްރެސް އިންނެވެ. ކޮންގްރެސްގެ ދެ ގެއަށް ވެސް ރައީސްގެ ސީދާ ބާރެއް ނުފޯރުވެ އެވެ.\nއިންތިޚާބުގެ ތާރީޚަށް ބަދަލެއް ގެނެވޭނީ ކޮންގްރެސްގެ ހައުސް އޮފް ރެޕްރެޒެންޓެޓިވްސް އަދި ސެނެޓުން ފާސްކޮށްގެންނެވެ. ހައުސްގެ ކޮންޓްރޯލް އޮތީ އިދިކޮޅު ޑިމޮކްރެޓިކް ޕާޓީއަށެވެ. އެ ޕާޓީން ބުނެފައި ވަނީ އިންތިޚާބު ފަސްކުރުމަށް ތާއީދު ނުކުރާ ކަމަށެވެ. ޓްރަމްޕުގެ ރިޕަބްލިކަން ޕާޓީގެ އިސް މެންބަރުން ވެސް އިންތިޚާބު ފަސްކުރަން ދެކޮޅެވެ.\nޓްރަމްޕް ކުރެއްވި ޓްވީޓްތަކެއްގައި ވިދާޅުވެފައި ވަނީ "ޔުނިވާސަލް މެއިލް މެދުވެރިކޮށް ވޯޓުލުމުން" ނޮވެމްބަރު މަހުގެ އިންތިޚާބު އޮޅުންބޮޅުންވެ އެމެރިކާ އަށް ބޮޑު މާޔޫސްކަމަކާ ކުރިމަތިވެދާނެ ކަމަށެވެ.\n"ޑިމޮކްރެޓިކުން ދައްކަނީ ބޭރުގެ ފަރާތްތަކުން ވޯޓަށް ނުފޫޒް ފޯރުވާ ވާހަކަ. އެ މީހުންނަށް އެނގޭ ޕޯސްޓަލް ވޯޓަކީ ބޭރު ގައުމުތަކުން ވޯޓަށް ނުފޫޒް ފޯރުވަން ފަސޭހަ ގޮތެއްކަން،" ޓްރަމްޕް ވިދާޅުވި އެވެ.\nއެމެރިކާގެ ފެޑެރަލް އިލެކްޝަން ކޮމިޝަންގެ ޗެއާޕާސަން އެލެން ވެއިންޓްރައުބް ވިދާޅުވީ ރައީސް ޓްރަމްޕަކީ އިންތިޚާބު ފަސްކުރުމުގެ ބާރު ލިބިވަޑައިގެންފައިވާ ފަރާތެއް ނޫން ކަމަށެވެ.\nޓްރަމްޕުގެ ރިޔާސީ ދައުރުގެ މުއްދަތު ހަމަވާނީ ޖެނުއަރީ 20، 2021 ގަ އެވެ. ގާނޫނީ ތަޖްރިބާކާރުން ބުނަނީ އެއްވެސް ސަބަބެއް މެދުވެރިވެގެން އިންތިޚާބު ފަސް ކުރަން ޖެހުނު ނަމަވެސް އެ ތާރީޚުގެ ފަހުން ޓްރަމްޕަށް މަގާމުގައި ހުންނެވޭނީ ގާނޫނު އަސާސީ އަށް އިސްލާހު ގެނެސްގެން ކަމަށެވެ.\nއެމެރިކާގައި ރިޔާސީ އިންތިޚާބު ބާއްވަނީ ނޮވެމްބަރު މަހުގެ ފުރަތަމަ ހޯމަ އާއި ޖެހިގެން އަންނަ އަންގާރަ ދުވަހު އެވެ. މި އަހަރު އެ ތާރީޚު ދިމާވަނީ ނޮވެމްބަރު3ވަނަ ދުވަހާ އެވެ.\nއިތުރު ލިޔުންތައް އެމެރިކާ ޑޮނަލްޑް ޓްރަމްޕް އެމެރިކާގެ އިންތިޚާބު 2020


Nikamethi aailaa ehge dhiriulhun ADK in badhalukohdheefi\nއޭޑީކޭއިން އާންމުކުރި ވީޑިއޯގެ ސްކްރީންޝޮޓެއް--\n1 ޖޫން 20192ކޮމެންޓް\nނިކަމެތި އާއިލާއެއްގެ ދިރިއުޅުން އޭޑީކޭއިން ބަދަލުކޮށްލައިފި\nކޮންމެ ރޯދަ މަހަކާއި ދިމާކޮށް އޭޑީކޭއިން ހިންގަމުން އަންނަ ސީއެސްއާރު ޕްރޮގްރާމުގެ ދަށުން މިއަހަރުވެސް ލ. ހިތަދޫގައި ދިރިއުޅޭ ނިކަމެތި އާއިލާއެއްގެ ދިރިއުޅުން ބަދަލުކޮށްލައިފި އެވެ.\nއޭޑީކޭ ޓީމުގެ ލޮލުގައި އެ އާއިލާ އަޅައިގަތީ އެހީއަށް ބޭނުންވެފައިވާ ނިކަމެތި އާއިލާއެއް ހޯދުމަށް އެމީހުން ރާއްޖޭގެ އެކި ރަށްރަށަށް ދަތުރުކުރަނިކޮށެވެ. އެ އާއިލާގެ ދިރިއުޅުން ބަދަލުކޮށްލި ގޮތުގެ ވީޑިއޯ އިއްޔެ އޭޑީކޭއިން ސޯޝަލް މީޑިއާއަށް އަޕްލޯޑް ކުރިއިރު އެ ވީޑިއޯ ބެލި ކޮންމެ މީހެއްގެ ލޮލަށް ކަރުނަ ގެނުވިއެވެ.\nވީޑިއޯ ފެށެނީ އެއާއިލާއަށް ނިސްބަތްވާ އުމުރުން 17 އަހަރުގެ އަހުމަދު ނަބީހުގެ ތައާރަފަކުންނެވެ. އެކަމަކު އާއިލާގެ ހާލަތު އެހެން މީހަކަށް ސިފަކޮށްދެވޭހާ ހިތްދަތިކަމުން އޭނާއަށް ރޮވުނެވެ. އިތުރަކަށް ކުރިއަކަށް ނުދެވުނެވެ. ބުނެވުނުހާ ވެސް އެއްޗަކީ، "އެކަކަށް ލިބޭ އެއްޗެއް އަނެކަކަށްދީގެން" އުޅޭ ވާހަކައެވެ.\nނަބީހަކީ ބައްޕައެއްގެ އެހީއާ ނުލައި މަންމައާއެކު އުޅޭ ފަސް ކުދިންގެ ތެރެއިން އެއް ކުއްޖެކެވެ. އެމީހުން މަހްރޫމްވީ ބައްޕައެއްގެ ލޯބިން އެކަންޏެއް ނޫނެވެ. އެންމެ އަސާސީ ހިދުމަތްތަކުން ވެސްވީ މަހްރޫމެވެ. އެގޮތުން އެއާއިލާއަށް ނިސްބަތްވާ އުމުރުން 13 އަހަރުގެ ކުއްޖާ ކައިރީ ސްކޫލަށް ނުދަނީ ކީއްވެތޯ ސުވާލުކުރުމުން ވަނީ، "މަލާމާތާއި ފުރައްސާރައިގެ ތެރެއަށް ދާން" ބޭނުން ނުވާ ކަމަށް ބުނެފައެވެ.\nދެން އޮތީ އެންމެ ހަގަށް ތިބި ދެ ކުދިންގެ ވާހަކައެވެ. އެ ކުދިން ނިދަނީ އެގޭގައި އޮތް ހަމައެކަނި ގޮދަޑި ބިންމަތީގައި ފަތުރާލައިގެންނެވެ. މަދިރި އާއި މެހި އަދި އެނޫންވެސް ދިރޭ ސޫފިތަކުގެ އުނދަގުލާއެކުއެވެ.\nވީޑިއޯގައި އެގޭގެ ހާލަތު ވެސް ވަރަށް ރަނގަޅަށް ދައްކުވައިދެއެވެ. ފެންވެރުމަށް ގޭގައި ގިފިއްޔެއް ހުއްޓަސް ފާހާނާއެއް ނެތެވެ. ވެހޭހާ ވާރޭއެއްގައި ދޭހާ އަތްވެއްގައި ފާހާނާ ކުރުމަށް ދާން ޖެހެނީ ބޯގަސްތަކުގެ ތެރެއިން އަތިރި އަށެވެ. ބަދިގެއެއް ހުއްޓަސް އަތްދޮންނާނެ ތަނެއް ނުހުރެ އެވެ. ތަށި ދޮންނަނީ ވެސް ގިފިލިންނެވެ. ކޮޓަރި ތެރޭގައި ވެސް ހެދުން އަޅުވާލާނެ އަލަމާރިއެއްގެ މިންވަރުން ވެސް އެގޭގައި ނެތެވެ. އެހާ ވެސް ނިކަމެއްޗެއެވެ.\nގޭގެ ބޭރުގައި ޓިނުގަނޑަކުން ހިޔާކޮށްފައިވާ ތަނެއްގައި ހިތްހަމަ ޖައްސާލައިގެން ތިބުމަށް އުނދޯއްޔެއް ހަރުކޮށްފައި ހުރިއިރު އެއީ ގުދުރަތީ ފިނި ރޯޅިން ހިތްހަމަ ޖައްސާލުމަށް ހަދާފައި ހުރި ތަންކޮޅެކެވެ. ގޭގައި ވަށާފާރެއް ނެތްއިރު ކޮންމެ އިރަކު ވެސް ގެއަށް މީހުން ވަދެ ނިކުމެވޭނެ ގޮތަކަށް އެ ގޭ ހުރިއިރު ކޮޓަރީގެ ދޮރުތައް ވެސް ހުރީ ހަލާކުވެފައެވެ.\nއެ ހިތްދަތި ކަމުގެ ތެރެއަށް އުދާސްތައް އިތުރުވަނީ އެމީހުންގެ ނިކަމެތި ކަމުގެ ނާޖާއިޒު ފައިދާ މީހުން ނަގާތީއެވެ. އެ ކުދިންގެ މަންމަ، އައިމިނަތު މުހައްމަދަށް ވަނީ ޖިންސީ ގޯނާ އާއި ފުރައްސާރައާ ވެސް ކުރިމަތިލާން ޖެހިފައެވެ.\n"އަހަންނަށް ގޯސްތައް ހެދިފައި އެބަހުރި، ބައެއް ގޯސްތައް ކުރެވެނީ މަޖްބޫރުވެގެން، އެކަމާއި ހިތާމަވެސް ކުރަން، އަހަރެމެން ނިކަމެތިވީމާ އަހަރެމެންގެ ނާޖާއިޒު ފައިދާ ނަގާ އަބަދުވެސް އަދި މިހާރު ވެސް ނަގައި،" އައިމިނަތު މުހައްމަދު ބުނެއެވެ.\nއެ ހިތްދަތި ދިރިއުޅުން މި ރޯދަ މަހުގެ ތެރޭގައި ބަދަލުކޮށްލީ އޭޑީކޭ ޓީމުންނެވެ. ވެހުނު ވާރޭގެ ތެރޭގައި މަސައްކަތްކޮށް އެ ޓީމުން ވަނީ އެ އާއިލާއަށް ހިނިތުންވުމެއް ގެނުވާފައެވެ.\nމިހާރު އެ ގެއަށް ވަނީ ބޮޑެތި ބަދަލުތަކެއް ގެނެސްފައެވެ. މުޅި ގޭގެ ފުރާޅުގެ ޓިނުތައް ބަދަލުކޮށްލިއިރު ހުރިހާ ކޮޓަރިތައް މަރާމާތުކޮށް އެތަނަށް ވަނީ ޒަމާނީ ފެންވަރުގެ ފަރުނީޗަރު ވައްދާފައެވެ. އަދި ބަދިގެ ސެޓާއެކު ބަދިގެ ވެސް ޒަމާނީ ފެންވަރަށް ބަދަލުވިއިރު މިއަދު ކެއުމަށް ފެންޑާގައި ވަނީ ވަކިން ތަންކޮޅެއް ހަދާފައެވެ. ގިފިލީގައި ވެސް ތަށިމުށި ޖަހައި އެތަނަށް ވަނީ ފާހާނާ ލާފައެވެ. ޓިނުގަނޑުން ހިޔާކޮށްފައި އުނދޯލީގެ ބަދަލުގައި މިއަދު އެތާ ހުރީ، ރީތި ފެންޑާއެކެވެ. ސޯފާއަކާއި ކުޑަ ކުދިންނަށް ހާއްސަ އުނދޯއްޔެއް ވެސް އެތަނުގައި ހުރިއިރު ފާރުގައި ޓީވީ ހަރުކޮށް އެކުދިންނަށް އުފާވެރިކަން ގެނުވާނެ ގޮތަކަށް މުޅި ގެ ވަނީ ބަދަލުކޮށްފާއެވެ.\nނިކަމެއްޗަކަށް ވީތީ ސްކޫލުގެ މާހައުލުން ކުރިމަތިވާ ފުރައްސާރައާ ކުރިމަތިލާނެ ހިތްވަރެއް ނެތިގެން އެދުވަހު ސްކޫލަށް ނުދާން ހުރި ކުއްޖާ މިއަދު ސްކޫލަށް ވެސް ދަނީ އުފަލާއެކުއެވެ. ސްކޫލަށް ބޭނުންވާ ހުރިހާ ސާމާނެއް އޭޑީކޭއިން ހަމަކޮށްދިނުމުގެ ނަތީޖާއަކީ ސްކޫލަށް ގޮސް ފުރައްސާރައާ ކުރިމަތިލުމުގެ ހިތްވަރު އެ ކުޑަ ކުޑަ ފިރިހެން ކުއްޖާއަށް ލިބުމެވެ.\nއޭޑީކޭ ރޯދަމަސް ފަގީރުން\nﷲ އެމީހަަކަށް ދެއްވަން ހުރި އެއްޗެއް ދެއްވަވާނެ.. ފަގީރަކަސް ސާފުތާހިރު ކަމެއް ނެތް ކަން ފާހަގަވި...


Miss Universe 2019 Miss South Africa ah - One Online\n2018 ވަނަ އަހަރުގެ މިސް ޔުނިވާސް ކެޓްރިއޯނާ، 2019 ވަނަ އަހަރުގެ މިސް ޔުނިވާސްކަން ލިބުނު ސައުތު އެފްރިކާގެ ޒޮޒިބިނީ ބޮލުގައި ތާޖު އަޅުވަނީ ----\nމިއަހަރުގެ މިސް ޔުނިވާސްގެ މަގާމަށް މިސް ސައުތު އެފްރިކާ ޒޮޒިބިނީ ޓުންޒީ ހޮވިއްޖެއެވެ.\nސުވިމް ސޫޓް ރައުންޑާއި އީވްނިން ގައުން ރައުންޑާއި އިޖުތިމާއީ ސުވާލުތަކާއި މިސް ޔުނިވާސްގެ މަގާމު ހައްގުވާކަން ސާބިތުކުރަން ލިބޭ ފަހު ފުރުސަތުން ޒޮޒިބިނީ އަށް މިއަހަރު ތާޖު ލިބުނީ އެތައް ގައުމެއްގެ ރީތީގެ ރާނީންނާ ވާދަކޮށްގެންނެވެ.\n"އަހަރެން ބޮޑުވީ އަހަރެން ގޮތަށް ތިބޭ އަންހެނުން، އެއީ މިގޮތަށް ހުންނަ ހަން އަދި އިސްތަށިގަނޑު، ހުންނަ މީހުންނަކީ ރީތި ބައެއްކަމުގައި ނުދެކޭ ދުނިޔެއެއްގައި. އެކަން މިހާރު މިޖެހެނީ ބަދަލު ކުރަން. އަހަރެން ބޭނުންވަނީ ކުޑަކުދިން އަހަރެންގެ މޫނަށް ބަލައި އަހަރެންނާ ދިމާލަށް ބަލާއިރު އެމީހުނަށް އެމީހުންގެ ކުރިމަގު ފެންނަން" ޒޮޒިބިނީ އޭނާއަށް ލިބުނު ފަހު ފުރުސަތުގައި ބުންޏެވެ.\nމިސް މެކްސިކޯ އާއި މިސް ޕައުޓޯ ރިކޯއަށް ވަނީ މިއަހަރުގެ މިސް ޔުނިވާސްގެ ރަނަރަޕްކަން ލިބިފައެވެ.\n"ދިރިއުޅުމުގައި ތިމާ ވާސިލުވާން ބޭނުންވާ މަންޒިލާ ހަމަޔަށް ދިޔުމަށް ތިމާގެ ރީތިކަން ބޭނުން ނުކުރާނަމަ އެ ރީތިކަން ވެގެން ދާނީ ހަމައެކަނި ހުސް ގަހަނާޔަކަށް،" މިސް މެކްސިކޯ ސޯފިޔާ އަރަޖޮން ބުންޏެވެ.\n"މި ސްޓޭޖުގައި ހުރުމަކީ ހަމައެކަނި ހުވަފެނެއް ނޫން. އަހަރެންނަށް މިޝަންއެއް ލިބިއްޖެ. ގިވް އަޕް ނުކުރީމަ މެޖިކް ފެންނާނެކަން ދުނިޔެއަށް ދައްކަން ބޭނުން." މިސް ޕައުޓޯ ރިކޯ، މެޑިޝަން އެންޑޭސަން ބުންޏެވެ.\nމިސް މެކްސިކޯ އާއި މިސް ޕައުޓޯ ރިކޯ މިސް ސައުތް އެފްރިކާއާއެކު ----\nމިސް ޔުނިވާސް 2018 ލިބިފައިވަނީ ޕިލިޕިންސްގެ ރީތީގެ ރާނީ، ކެޓްރިއޯނާ ގްރޭއަށެވެ.


IT dhaairaage nufenna falhi: Anhenun | Mihaaru\nނީޝާ (ވ)، ޝަހުޒާ (މ) އަދި އައިޝާ (ކ 2): ވިމެން އިން ޓެކްއެމްވީގެ ތިން ފައުންޑަރުންގެ އަމާޒަކީ އައިސީޓީ ދާއިރާގައި އަންހެނުންނަށް ކުރިމަތިވާ ހުރަސްތައް ނައްތައިލުން.\n08 ޖެނުއަރީ 2019 - 08:44 33 comments\nޓެކްނޮލޮޖީއަކީ އަންހެންކުދިންނަށް ކުރިއަށް ދެވިދާނެ ދާއިރާއެއްގެ ގޮތުގައި ބަލައިގަނެވިފައި ނެތްކަން އައިޝަތު އަދުނާން (އައިޝާ) އަށް ޔަގީންވީ ސްކޫލެއްގައި ކެރިއަ ގައިޑެންސް ދޭން ލިބުނު ފުރުސަތެއްގަ އެވެ. އިންފޮމޭޝަން ޓެކްނޮލޮޖީ މާހިރެއްގެ ގޮތުގައި އެ ސްކޫލުގައި އޭނާ ހޭދަކުރި ވަގުތުކޮޅުގައި ދަރިވަރުންގެ މާ ބޮޑު ޝައުގުވެރިކަމެއް ނުލިބުނީ އެވެ. އެ މީހުން ވާހަކަދައްކަން ބޭނުންވީ އެ ތަނަށް ދިޔަ ޑޮކްޓަރުންނާއި ޕައިލެޓުން ފަދަ މީސްމީހުންނާ އެކަންޏެވެ.\n"ޓެކްނޮލޮޖީއަކީ ކެރިއައެއްގެ ގޮތުގައި އިޚްތިޔާރުކުރެވިދާނެ ކަމެއް ކަމަކަށް މީހުން ނުބަލާ. ރާއްޖޭގައި އަދިވެސް މީހުން ޑޮކްޓަރުކަން އިސްކުރޭ، ހާއްސަކޮށް އަންހެންކުދިންނަށް،" އައިޓީ ދާއިރާގައި މަސައްކަތްކުރާތާ 12 އަހަރު ވެފައިވާ އައިޝާ، 34، ބުންޏެވެ.\nއެ ތަޖުރިބާ އަށް ފަހު އައިޝާ ވަނީ ސްކޫލް ކުދިންނާ ވަކިވަކިން ވާހަކަދައްކައި ޓެކްނޮލޮޖީގެ މަސައްކަތްތަކާ ބެހޭ ގޮތުން މައުލޫމާތު ދޭން ފަށައިފަ އެވެ. ޔޫއެންޑީޕީގެ ހަރަކާތަކުން ފުރުސަތު ހޯދައިގެން "ވިމެން ޓު ކޯޑް"ގެ ނަމުގައި ޕްރޮގްރާމެއް ވެސް އިފްތިތާހުކުރި އެވެ. އަންހެންކުދިންނަށް ކޯޑްކުރަން ދަސްކޮށްދީގެން އެ މަސައްކަތަށް ނެރުމުގެ އަޒުމުގަ އެވެ. އެކަމަކު އެ ޕްރޮގްރާމްގެ ތެރެއިން އޭނާ އަށް އެނގެން ފެށީ އައިޓީ ދާއިރާގައި މިހާރު ވެސް، ކޮންމެވެސް ވަރަކަށް، އަންހެނުން އެބަ ތިބި ކަމެވެ؛ ފޮރުވިފަ އެވެ.\n"އަންހެންކުދިން އެއްވެސް ވަރަކަށް ނުއެއް ފެނޭ، ނުއެއް ނުކުމޭ. ގާތްގަނޑަކަށް ދެ ކުއްޖެއްގެ އަޑު އިވޭނީ. އަސްލު ވާ ގޮތް ބަލައިލި އިރު މި އެނގުނީ އަންހެނުންގެ އެޗީވްމެންޓްތައް ސެލެބްރޭޓްކުރުމެއް ނޯވޭ. އަނެއްކާ ފިރިހެނުން ގިނަ ދާއިރާއެއް ވީމަ އަންހެންކުދިންނަށް އެހާ ބޮޑަކަށް ނުކުންނާކަށް ވެސް ނުކުރޭ،" އައިޝާ ކިޔައިދިނެވެ.\nފޯކަސް އެޑިއުކޭޝަން ސެންޓަރާއި ނެޝަނަލް ސެންޓަ ފޯ އިންފޮމޭޝަން ޓެކްނޮލޮޖީ (އެންސީއައިޓީ)ގައި މަސައްކަތްކުރުމަށް ފަހު މިހާރު އެލައިޑް އިންޝުއަރެންސްގެ އިންފޮމޭޝަން ސިސްޓަމްސްގެ ޑެޕިއުޓީ މެނޭޖަރުގެ މަގާމްގައި ހުރި މި މަންމަ އަށް، އެހާ ހިސާބުން އައީ އެހެން ވިސްނުމެކެވެ.\n"ހިތަށް އެރީ ކިޔަވައިދީގެން ނުވަތަ ހޭލުންތެރިކުރުމުގެ ޕްރޮގްރާމްތައް ހިންގައިގެނެއް މި ކަމެއް ނުވާނެއޭ، މިހާރު ތިބި ކުދިންނަށް ހިތްވަރުދީގެން އެބަ ޖެހެއޭ ނެރެން. އެ މީހުންގެ ހުނަރުތައް އިތުރަށް ތަރައްގީކުރަން ވެސް އެބަ ޖެހެއޭ،" އައިޝާ ބުންޏެވެ.\nވިމެން އިން ޓެކްއެމްވީގެ ބައެއް މެމްބަރުން\nއެކަން ކުރާނެ ގޮތް އޭނާ ހޯދީ ފާތުމަތު ނީޝާ އާއި ޝަހުޒާ ކަރީމް ގުޅިގެންނެވެ. އެލައިޑްގެ ސީނިއާ ސޮފްޓްވެއާ ޑިވެލޮޕަރު ނީޝާ އާއި މީރާ އާއި ވިލާގައި މަސައްކަތްކުރުމަށް ފަހު އިންޑިއާގައި އާޓިފިޝަލް އިންޓެލިޖެންސް އިން މާސްޓާސް ހަދަމުން އަންނަ ސޮފްޓްވެއާ ޑިވެލޮޕަރު ޝަހުޒާ އާއި އައިޝާ އިވެންޓަކުން ދިމާވި ހިސާބުން "ވިމެން އިން ޓެކް މޯލްޑިވްސް"ގެ ބިންގާ އެޅުނެވެ.\nކ-ވ: ނީޝާ، ޝަހުޒާ އަދި އައިޝާ\nއެ ހަރަކާތް އަމިއްލަ ޖަމްއިއްޔާއެއްގެ ގޮތުގައި ރަޖިސްޓްރީކޮށް އައިސީޓީ ދާއިރާގައި މަސައްކަތްކުރާ އަންހެނުން ބާރުވެރިކުރުމާއި އެ މީހުންނަށް ހިތްވަރުދީ، އެ މީހުންގެ ކާމިޔާބީތައް ފާހަގަކުރުމުގެ މަސައްކަތް ވަނީ ފަށައިގެންފަ އެވެ. ދެ ޖިންސަށް ވެސް ހުޅުވާލާފައިވާ "ވިމެން އިން ޓެކްއެމްވީ"އާ މިހާތަނަށް ގުޅިފައިވާ 92 މެމްބަރުންގެ ތެރެއިން 80 މީހުންނަކީ އަންހެނުންނެވެ.\n"މިއީ ހަމަ މި ދާއިރާގައި އުޅޭ ކުދިން. ގްރެފިކް ޑިޒައިނަރުން، ކޯޑްކުރާ މީހުން، އައިޓީގެ މެނޭޖްމެންޓް ލެވެލްގައި އުޅޭ މީހުން، ހާޑްވެއާ އެންޑް ނެޓްވޯކިން މަސައްކަތްތައް ދަންނަ މީހުން. އަސްލުގައި ގަބޫލެއް ވެސް ނުކުރެވޭނެ ރާއްޖޭގައި މި ދާއިރާތަކުގައި އަންހެންކުދިން އުޅޭނެއެކޭ ވެސް،" އައިޝާ ބުންޏެވެ.\nއެކަން ފުރަތަމަ ފަހަރަށް ހާމަވާން ފެށި އިރު، ވިމެން އިން ޓެކްގެ ތިން ފައުންޑަރުންނަށް އިވުނީ މުޅިން ވެސް އެއްކަހަލަ ވާހަކަތަކެކެވެ. އިންޓަވިއުތަކުގަ އާއި ވަޒީފާގައި އުޅޭ އިރު ވެސް ފިރިހެނުންނާ ތަފާތުކުރާކަމުގެ ޝަކުވާ އެވެ. ކިތަންމެ މޮޅަސް، އަންހެނުންނަށް ވީތީ، އެ މީހުންގެ އަގުވަޒަން ނުކުރާ ކަމާއި އާދައިގެ ނުވަތަ އިދާރީ މަސައްކަތެއް ނޫން ކަމެއް ހަވާލު ވެސް ނުކުރާ ކަމެވެ. އައިޝާ ފާހަގަކުރި ގޮތުގައި ސަރުކާރުގެ އޮފީސްތަކާއި ބޮޑެތި ކުންފުނިތަކުގައި ވެސް ކަން ހިނގަނީ އެހެންކަން، ޖަމްއިއްޔާގެ މެމްބަރުން ކިޔައިދޭ ވާހަކަތަކުން އެނގެ އެވެ.\n"އަންހެންކުދިން ވީމަ ތަންކޮޅެއް ފަސޭހަ މަސައްކަތްތައް ދީފައި ނިންމާލަނީ. ވެރިންނަށް ވިސްނިފައި އޮންނަނީ ކްރިއޭޓިވް ކަންކަން އަންހެންކުދިންނަކަށް ނުކުރެވޭނެއޭ. އަލަށް އަހަރެމެންނާ ގުޅޭ އެންމެން ވެސް ވާހަކަދައްކަނީ މިކަހަލަ ގޮތަކަށް. އެ މީހުން އަންނަ އިރު ވަރަށް ބައިވަރު އިހުސާސްތަކާ އެކު ހުރިހާ އެއްޗެއް ބޭރުކޮށްލަނީ،" އޭނާ ބުންޏެވެ.\nވިމެން އިން ޓެކްއެމްވީގެ ރައީސާ ހަފްސަތު އަލީމް (ކ)\nވިމެން އިން ޓެކްގެ މެމްބަރުންގެ ބައެއް ތަޖުރިބާތައް:\n- އަހަންނަކީ ބޭރު ގައުމުތަކުގައި މަސައްކަތްކުރުމުގެ ތަޖުރިބާ ހުރި ސޮފްޓްވެއާ ޑިވެލޮޕަރެއް. އެކަމަކު މާލެ އައި އިރު، ރާއްޖޭގެ ބޮޑު ކުންފުންޏަކުން އަހަންނާ ދިމާލަށް ބުނީ އަންހެންކުއްޖަކަށް ވީމަ ވަޒީފާ ދެވޭކަށް ނެތޭ. ކުރިއަށް ދާނެ ފުރުސަތެއް މިތާކު ނެތް. އެއްފަރާތްކޮށްފައި ނުވަތަ ނުގުޅޭ މަސައްކަތެއް ހަވާލުކޮށްފައި ބަހައްޓަނީ.\n- އަހަރެން ވެބް ޑިވެލޮޕަރެއްގެ ވަޒީފާގައި ހުރެފައި، ހާލަތު ހުރި ގޮތުން، ފްލެކްސިބަލް ވަޒީފާއެއް ބޭނުންވެގެން މީގެ ދެ އަހަރު ކުރިން ސަރުކާރުގެ އޮފީހެއްގެ ގްރެފިކް ޑިޒައިނައިރެއްގެ ވަޒީފާ އަށް ބަދަލުވީ. އެ ތަނުގައި އަހަރެއްހާ ދުވަސް ވަންދެން ސިސްޓަމް އެޑްމިންއެއްގެ މަސައްކަތްކުރިން، ގްރެފިކް ޑިޒައިނަރެއްގެ މުސާރަ އަށް. ޑޭޓާބޭސް އާއި ހުރިހާ ސެޓަޕްތަކެއް ހެދީ އަހަރެން. އޭރު ވެސް އަހަރެންގެ އަތުގައި ޑިގްރީއެއް އޮތް. ސިސްޓަމް އެޑްމިންއަކަށް ޕްރޮމޯޓްކޮށްދޭނަމޭ އެ ތަނުން ބުނި. އަދި ހުއްދަ ހޯދަން ފިނޭންސް މިނިސްޓްރީ އަށް ފޮނުވައިފީމޭ ވެސް ބުނި. އެކަމަކު އޭގެ ދުވަސް ކޮޅެއް ފަހުން ބޮޑު މުސާރައެއް ދީފައި، އަހަންނާ އެއްކޮށް ކިޔަވަން އުޅެ ގްރެޖުއޭޓްވި ފިރިހެން ކުއްޖަކު ގެނެސް، ދިނީ ސިސްޓަމް އެޑްމިންއެއްގެ ވަޒީފާ. ގިނަ މަސައްކަތްތައް އަހަރެން ކުރި ފަހުން. އަހަރެން ބަދަލުކުރީ ނުވެސް ގުޅޭ ތަނަކަށް. އަހަރެން އެ ތަނުން ކެނޑުނީ. ރިފަރެންސް ލެޓާއެއް ވެސް ނުދިން. ދެން އެއް އަހަރު ކޮށްފައި އަހަރެން މި އަހަރު ވަނީ ސަރުކާރުގެ އެހެން އޮފީހެއްގެ އައިޓީ އަށް. އަހަރެން ނުކުންނަން ފެށި އިރު އެ ތަނުގެ އައިޓީ މުވައްޒަފުން ޗުއްޓީގައި ތިބީމާ އައިޓީ މަސައްކަތްތައް ކުރާނެ މީހަކު ނެތް. އެހެންވެ އައިޓީ މަސައްކަތްތައް ކުރަން ލިބުނު. އެކަމަކު ފަހުން އައިޓީ އަށް ދެ ފިރިހެންކުދިން ގެނެސްފައި އަހަންނާ ހަވާލުކުރީ ޕްރޮކިއޮމެންޓް މަސައްކަތް.\n- އަހަރެން އުޅެނީ ސަރުކާރު އޮފީހެއްގެ އައިޓީ ޑިޕާޓްމެންޓްގައި. ބޮޑެތި މީހުން ގަބޫލެއް ނުކުރޭ، އުނދަގޫ ކަންތައް އަންހެނުންނަށް ކުރެވޭނެ ކަމަކަށް. އައިޓީގެ ވެސް އެޑްމިން ކަންތައް އަހަންނަށް ދީފައި ސާވާ މެނޭޖްމެންޓް ކަހަލަ ކަންތައް ދެނީ ފިރިހެންކުދިންނަށް. އަހަރެން ވެސް މި ހުރީ އެ މީހުންނެކޭ އެއްވަރަށް ކިޔަވައިގެން. އަހަރެމެންގެ މަގާމަކީ ވެސް އެކައްޗެއް.\n- އައިޓީ އިންޖިނިއަރެއްގެ ގޮތުގައި ކެރިއަރު ފަށައިގަތް އިރު އަހަންނަށް ވެސް ކުރެވުނީ އެއް ތަޖުރިބާއެއް. ބޮޑެތި ކުންފުނިތަކުން އަހަރެން ބަލައިނުގަތީ އަންހެނެއް ވީމަ. އެ މީހުން ބުނަނީ ފިރިހެނަކަށް މާ ރަނގަޅަށް މި މަސައްކަތް ކުރެވޭނެއޭ. ދެން ޓެކް ކުންފުންޏެއްގެ ސޭލްސް ވަޒީފާއެއްގައި އުޅެނިކޮށް އަހަންނަށް ނަސީބު ލައްވާލީ. އެ ތަނުގެ ޑިރެކްޓަރަކަށް އަހަރެންގެ ޕޮޓެންޝަލް ފެނިގެން އިންޖިނިއަރިން ޑިޕާޓްމެންޓުން ފުރުސަތު ދިނީ. އަދި ތަމްރީންތަކަށް އަހަރެން ބޭރަށް ވެސް ފޮނުވި. ވަކި ހިސާބަކުން ހިތްވަރު އެލިގެން އިދާރީ ވަޒީފާއެއްގައި ވެސް އުޅުނިން. އެކަމަކު ފަހުން ކިޔަވައި ނިންމާފައި އަނެއްކާވެސް މި ދާއިރާއާ ގުޅުނީ. އަދިވެސް މި އުޅެނީ އެ ތަނުގައި. މި ދާއިރާގެ މީހެއްގެ ގޮތުގައި އަހަރެން ކުރިއަރުވަން އެ މީހުން ވަރަށް ބޮޑަށް އެހީތެރިވެދިން.\nވަޒީފާ ނުލިބުމާއި ކުރިއަށް ދާން ލިބޭ ފުރުސަތުތައް މަދުވުމުގެ މިފަދަ އެތައް ވާހަކަތަކެއް އައިޝާމެން ވަނީ އަޑުއަހައިފަ އެވެ. ވިމެން އިން ޓެކްގެ އެންމެ ބޮޑު އަމާޒަކީ އެ ހުރަސްތައް ނައްތާލުމެވެ. އެއީ ކޮންމެހެން ވެސް ކުރަން ޖެހޭ ކަމަކަށް ވާތީ އެވެ.\n"ކޮންމެ ދާއިރާއެއްގައި ވެސް ޖެންޑާ ބެލެންސެއް އަންނަން ޖެހޭ. އަންހެނުންނަކީ ވަރަށް ކްރިއޭޓިވް ބައެއް. ހެދުން ފެހިޔަސް، ކޭކު އެޅިޔަސް، އެ ހުރިހާ ކަމެއް މި ބިނާވަނީ އެ މީހުންގެ ޑިޒައިނިން ސްކިލްސް އަށް،" ދާދި ފަހުން އައިޓީ އިން މާސްޓާޒް ޑިގްރީ ހާސިލްކޮށްފައިވާ އައިޝާ ފާހަގަކުރި އެވެ.\n"ޓެކްނޮލޮޖީ އަށް ބަލާ އިރު ވެސް މި ހަދާ ހުރިހާ ޕްރޮޑަކްޓްތަކެއްގައި ފެމިނިން ޓަޗްއެއް ވަރަށް މުހިއްމު. ދެން އަންހެނުންނަކީ ކޮމްޕްލެކްސް އެއްޗެހި ސޯލްވްކުރަން މޮޅު ބައެއް. އެކަން އެނގޭނެ ގޭތެރޭގައި އަންހެނުން އަދާކުރާ މަލްޓި ޓާސްކިން ދައުރުން ވެސް. އެހެންވީމާ އޭގެ އަނެއްކޮޅަށް ވެސް އެ މީހުންނަށް މަސައްކަތްކުރެވެންވާނެ."\nCongratulations to all our elected board members\nPresident : @Happittu\nVice President: @Knewmaa\nOrganising Secretary: @fzyma\nAdmin Secretary: @hindhali\nMembers : @NetSlaves @AsnaSaeed #witmvelection pic.twitter.com/QrV9DlOzuA\n— Women in Tech Maldives (@womenintechmv) December 27, 2018\nވިމެން އިން ޓެކްގެ ހަރަކާތްތައް ފެށިތާ މިވީ ކުޑަ ދުވަސްކޮޅު ތެރޭގައި ވެސް ނަތީޖާ ފެންނަން ފަށައިފާވާކަން ފައުންޑަރުން ފާހަގަކުރެ އެވެ. ސައިންސް އެންޑް ޓެކްނޮލޮޖީ މިނިސްޓްރީ އާއި އަމިއްލަ ފަރާތްތަކުން ވެސް މިހާރު ތިބީ އަންހެނުންނަށް ފުރުސަތު ދިނުމުގެ ރޫހެއްގަ އެވެ. އައިޝާ ފާހަގަކުރިގޮތުގައި މިހާރު "އިންޑަސްޓްރީ ތެރެއިން މި ފުރުސަތުތައް މި ހުޅުވެނީ އަހަރެމެން ވެސް ތިބިކަން އެނގޭތީ" އެވެ.\n"އަހަރެމެން މި ކަން ކުރަން ފެށީމަ ޓެކް ކޮމިއުނިޓީން، ފިރިހެންކުދިން ވެސް ފުދޭ ވަރަކަށް ސަޕޯޓް އެބަ ދޭ،" އޭނާ ބުންޏެވެ.\n"ދެން އެންމެ އުފާވާ ކަމަކީ، އަހަރެމެން ކުރިން ހީކުރި ވަރަށް ވުރެ މާ ގިނަ ކުދިން އެބަ އުޅޭ. އެހެންވީމާ އެ މީހުންނާ ދިމާވެ، އެ މީހުންނަށް އިތުރު ފުރުސަތުތައް ހޯދައިދީ އެ މީހުންގެ ކާމިޔާބީތައް ފާހަގަކޮށް، ދެން ކޮމިއުނިޓީ އަށް ކަމެއް ކޮށްދިނުން އެއީ އަހަރެމެން ބޭނުންވާ ކަމަކީ."\nއިތުރު ލިޔުންތައް އަންހެނުން އަންހެނުން ބާރުވެރިކުރުން


މެދުކެނޑުމަކަށް ފަހު ފޯ ސީޒަންސްގެ އެޕްރެންޓިސްޝިޕް ފަށައިފި\nޓޫރިޒަމަށް ދިވެހިން ބިނާކުރުމުގައި ކާމިޔާބު ފޯ ސީޒަންސްގެ އެޕްރެންޓިސް ޕްރޮގްރާމް ފަށައިފި\n6 ޖޫން 2021 - 11:32 0\nފޯ ސީޒަންސްގެ ހައުސްކީޕިން މުވައްޒަފެއް: ފޯ ސީޒަންސްއިން ހިންގާ އެޕްރެންޓިސްޝިޕް ޕްރޮގްރާމަކީ ރާއްޖޭގައި ހިންގާ އެންމެ ކާމިޔާބު އެޕްރެންޓިސްޝިޕް ޕްރޮގްރާމް -- ފޮޓޯ ފޯ ސީޒަންސް ރިސޯޓްސް\nރާއްޖޭގެ ފަތުރުވެރިކަމުގެ ދާއިރާއަށް ބޭނުންވާ ދިވެހިން ތަމްރީނުކުރަން ހިންގާ ފޯ ސީޒަންސްގެ އެޕްރެންޓިސްޝިޕް ޕްރޮގްރާމު މި އަހަރު 44 ބައިވެރިންނާ އެކު ފަށައިފި އެވެ.\nފޯ ސީޒަންސްގެ އެޕްރެންޓިސްޝިޕް ޕްރޮގްރާމަކީ ފަތުރުވެރިކަމުގެ އެކި ވަޒީފާތަކަށް ބޭނުންވާ ފަންނީ އިލްމާއި ތަޖުރިބާ ދިވެހިންނަށް ދޭން ހިންގާ ކާމިޔާބު ޕްރޮގްރާމެކެވެ. މި އެޕްރެންޓެސްޝިޕް ޕްރޮގްރާމް ހިންގާތާ ވިހި އަހަރު ވެއްޖެ އެވެ.\nނަމަވެސް ހުސްވި އަހަރު ކޮވިޑުގެ ސަބަބުން ދިމާވި ގޮންޖެހުންތަކާއި ގުޅިގެން މި ޕްރޮގްރާމަށް އެއްވެސް ބައިވެރިއަކު ނަގާފައެއް ނުވެ އެވެ. އަދި މި އަހަރުގެ ޕްރޮގްރާމު ހިންގަނީ ވެސް އެހެން އަހަރުތަކަށް ވުރެ މަދު ބައިވެރިންތަކަކާ އެކީގަ އެވެ.\nމި ފަހަރުގެ އެޕްރެންޓިސްޝިޕް ޕްރޮގްރާމުގެ ބައިވެރިންގެ ތެރެއިން 12 ދަރިވަރަކު ތިބޭނީ ފޯ ސީޒަންސް ކުޑަ ހުރާގަ އެވެ. އަދި ބާކީ ތިބި 32 ދަރިވަރުން ތިބޭނީ ފޯ ސީޒަންސް ލަނޑާ ގިރާވަރުގަ އެވެ.\nމި ބައިވެރިންނާ އެކު މި ޕްރޮގްރާމް ފަށަން ޒޫމްއިން ބޭއްވި ވާޗުއަލް ހަފްލާއެއްގައި އެ ދެ ރިސޯޓުގެ މެނޭޖްމަންޓާއި މުވައްޒަފުން ބައިވެރިވި އެވެ. އެ ރަސްމިއްޔާތު ބްރަސްލްގައި ހުންނަވާ ޝަރަފުވެރިކޮށްދެއްވީ ރާއްޖޭގެ ޔޫރަޕިއަން ޔޫނިއަންގެ ހެޑް އޮފް މިޝަން އަދި ބެލްޖިއަމްއަށް ކަނޑައަޅުއްވާފައި ހުންނަވާ ސަފީރު ހަސަން ސޯބިރެވެ.\nފޯ ސީޒަންސްގެ އެޕްރެންޓިސްޝިޕް ޕްރޮގްރާމުގެ ބައިވެރިންތަކެއް\nފޯ ސީޒަންސްގެ އެޕްރެންޓިސްޝިޕްގައި މި އަހަރު އާ ދެ ދާއިރާއަކުން ކިޔެވުމުގެ ފުރުސަތު އޮންނާނެ އެވެ. އެއީ ސޭފް މެރިޓައިމް ޓްރާންސްޕޯޓް އެންޑް ބޯޓް މެކޭނިކް އަދި ފްރަންޓް އޮފީސް އެންޑް ރެކްރިއޭޝަން އެޓެންޑެންޓް ދާއިރާ އެވެ.\nދެ އަހަރަށް ދެމިގެންދާ މި ޕްރޮގްރާމުގެ ތެރެއިން ކިޔަވައިދޭ އެހެން ދާއިރާތަކަކީ ފުޑް އެންޑް ބެވަރޭޖް ޕްރިޕަރޭޝަން އެންޑް ސާވިސް، ހައުސްކީޕިން އެންޑް ގެސްޓް ސާވިސް، ޕެޑީ ޑައިވް މާސްޓާ، ވޯޓާ ސްޕޯޓްސް އެޓެންޑެންޓް، މެރިން ބަޔޮލޮޖީ އެވެ.\nދެ ޖިންސުގެ ދިވެހި ޒުވާނުންނަށް ހުޅުވާލައިގެން ބާއްވާ މި ޕްރޮގްރާމުގެ ތެރެއިން މިހާތަނަށް 651 ދަރިވަރަކު ދަސްވެނިވެއްޖެ އެވެ. އަދި އޭގެ ތެރެއިން ގިނަ ބަޔަކު ވަނީ ފަތުރުވެރިކަމުގެ ދާއިރާގައި ފާހަގަކުރެވޭ ކާމިޔާބީތަކެއް ހޯދާފަ އެވެ.\nމައްސަލަ ހައްލުނުވެ ޝަންގްރީ-ލާއިން ވިލިނގިލީގެ ހިއްސާ ދޫކޮށްލަނީ


ރެއާލަށް ދެވަނަ މެޗުން މޮޅު ނުވެވުނު | Jazeera\tރެއާލަށް ދެވަނަ މެޗުން މޮޅު ނުވެވުނު - Jazeera\nރެއާލަށް ދެވަނަ މެޗުން މޮޅު ނުވެވުނު\nމުޙައްމަދު ޤާސިމް August 25, 2019 24 views0\nސްޕެނިޝް ލީގުގައި ރޭ އަމިއްލަ ދަނޑުގައި ރެއާލް މެޑްރިޑް ކުޅުނު މެޗުގައި މޮޅުވާން ދަނިކޮށް ރެއާލް ވަޔަޑޮލިޑުން އެ ޓީމު ހިފަހައްޓައިފިއެވެ. މި މެޗު ނިމުނީ 1-1 އިން ދެ ޓީމު އެއްވަރުވެގެންނެވެ.\nރެއާލުން ރޭގެ މެޗަށް ނިކުތްއިރު، މީގެކުރީން އެ ޓީމުގެ ކޯޗު ޒައިނުއްދީން ޒިދާންގެ ޕްލޭނުގައި ނުހިމެނި ބާކީވެފައި ތިބި ކުޅުންތެރިންކަމަށްވާ ގަރެތު ބޭލް އާއި ހަމޭސް ރޮޑްރިގޭޒް ވަނީ ވޭތުވެދިޔަ ދެ އަަހަރުގެ ތެރޭގައި ފުރަތަމަ އެގާރައިގައި ފުރަތަމަ ފަހަރަށް އެކުގައި ފެނިގެންގޮސްފައެވެ.\nމީގެއިތުރުން، ރޭގެ މެޗުގައި ސަސްޕެންޝަނުގެ ސަބަބުން އެ ޓީމުގެ ކްރޮއޭޝިއާ މިޑްފީލްޑަރު ލުކާ މޮޑްރިޗް ނުކުޅޭއިރު، ދުވަސްތަކަކަށްފަހު ސްޕެއިނުގެ ހުނަރުވެރި މިޑްފީލްޑަރު އިސްކޯ އަށް ވެސް ފުރަތަމަ އެގާރައިން ޖާގަދީފައިވެއެވެ. އަދި އަނިޔާގެ ސަބަބުން ރޭގެ މެޗުގައި ނުކުޅޭ ކުޅުންތެރިންގެ ތެރޭގައި އެޑެން ހަޒާޑް އަދި ފާލެންޑް މެންޑީ ހިމެނެއެވެ.\nރެއާލްގެ ސަންޓިއާގޯ ބާނެބެއުގައި ކުޅުނު މެޗުގެ ފުރަތަމަ ހާފު ނިމިގެންދިޔައިރު، ދެ ޓީމަށްވެސް ގޯލެއް ކާމިޔާބުކުރެވިފައެއްނުވެއެވެ. އެގޮތުން، މި ހާފުގައި އެ ޓީމުގެ ސާބިއާ ފޯވާޑް ލުކާ ޖޮވިޗް އަދި ބޭލްގެ އިތުރުން ރޮޑްރިގޭޒް އަށް ލިބުނު ފުރުޞަތުތަކުގެ ބޭނުންހިފޭގޮތެއްނުވިއެވެ.\nދެވަނަ ހާފުގެ ކުރީކޮޅު، ރެއާލްގެ ބޭލް ފޮނުވާލި ހަމަލާ ވަޔަޑޮލިޑްގެ ކީޕަރު ޖޯޑީ މެސިޕް މަތަކުރިިއިރު އޭގެފަހުން ޖޮވިޗް ފޮނުވާލި ބޯޅަ އަމާޒުވީ ގޯލްގެ ހުރަސްދަނޑިއަށް އަމާޒުވެފައިވެއެވެ. އެކަމަކު، މެޗުގެ 82 ވަނަ މިިނެޓުގައި ކަރީމް ބެންޒެމާ ޖަހައިދިން ގޯލުން އެ ޓީމު މޮޅުވާން ދަނިކޮށް، އޭގެ ހަ މިނެޓުފަހުން މެޗު ނިމެން ދެ މިނެޓަށްވެފައިވަނިކޮށް ވަޔަޑޮލިޑްގެ ސާޖެއީ ގާޑިއޯލާ ޖެހި ގޯލުން އެ ޓީމުން އެއްވަރުކުރިއެވެ.\nރޭގެ ނަތީޖާއާއެކު، ލީގުގެ އެއްވަނައިގައި އުޅެނީ ގްރެނެޑާ އަތުން 1-0 އިން ހޯދީ މޮޅާއެކު ހަ ޕޮއިންޓް ހަމަކޮށްފައިވާ ސެވިއްޔާ އެވެ. ދެވަނައިގައި އުޅެނީ ހަތަރު ޕޮއިންޓާއެކު ރެއާލްއެވެ.\nމި މުބާރާތުގައި މިއަދު ކުޅުމަށް ހަމަޖެހިފައިވާ މެޗުތަކުގެތެރޭގައި، ލެގަނޭސްއާ ދެކޮޅަށް އެތުލެޓިކޯ މެޑްރިޑް ކުޅޭ މެޗުގެ އިތުރުން ބާސެލޯނާއާ ރެއާލް ބެޓިސް ބައްދަލުކުރާ މެޗު ފާހަގަކޮށްލެވެއެވެ. ބެޓިސްއާ ދެކޮޅަށް ބާސެލޯނާ ކުޅޭ މެޗު ފަށާނީ ރާއްޖޭގަޑިން މިރޭ 00:00 ގައެވެ.


ބަނޑުހައިވުން ކުޑަކުރަން ހިކިމޭބިސްކަދުރު ވަރެއް ހަމަ ނެތް! – Dhen.mv\nބަނޑުހައިވުން ކުޑަކުރަން ހިކިމޭބިސްކަދުރު ވަރެއް ހަމަ ނެތް!\nދެން އެމްވީ October 2, 2021 - 10:20 pm\nޑައިޓެއްގައި އުޅޭ ނަމަ މިކަމާ ދޭތެރޭ ސީރިއަސްކޮށް ވިސްނައިލާށެވެ. ޕިއްޒާއާއި ބާގާއާއި ޕޮޓޭޓޯ ޗިޕްސް ކަހަލަ ޖަންކް ފުޑްގެ ބާވަތްތައް މާ ބޮޑަށް ކާ ހިތްވާ ނަމަ ބަރުދަނަކަށް އެނގުމެއް ނުވާނެއެވެެ. އެހެންވެ ހިކެން މަސައްކަތްކުރާ ނަމަ އެތަކެއްޗާ ވީހާ ވެސް ބޮޑަށް ދުރުވުން މުހިއްމެވެ.\nއެކަމަކު އެއީ ފަސޭހައިން ވެދާނެ ކަމެއް ހެއްޔެވެ؟ ޑައިޓިޝަނުން ދޭ އިރުޝާދަކީ މިއެވެ. ކޮންމެ ދުވަހަކު ހިކިމޭބިސްކަދުރު ކާށެވެ. އޭރުން ޖަންކް ފުޑަށް އޮންނަ ދަހިވެތިކަން ކުޑަވެ، ބަނޑުހައިވުން ވެސް ކުޑަކޮށްދޭނެ އެވެ.\nސިއްހީ ތަޖުރިބާކާރުން ބުނާގޮތުގައި ފާޑުފާޑުގެ އެއްޗެހި ކާ ހިތްވެ، އަބަދު ބަނޑުހައިވުން އިހުސާސްކުރެވޭ ނަމަ އެކަމަށް އޮތް އެންމެ ލުއި ފަރުވާއަކީ ސްނެކެއްގެ ގޮތުގައި ކޮންމެ ދުވަހަކު ވެސް ހިކިމޭބިސްކަދުރުކޮޅެއް ކައިލުމެވެ. ގިނަވެގެން 30 ގްރާމް ފުދޭނެއެވެ.\nތަޖުރިބާކާރުން ބުނާ ގޮތުގައި ހިކިމޭބިސްކަދުރު ވެސް ކާންވާނީ ކޮންޓްރޯލްކޮށް، ވަރަށް ފަރުވާތެރިކަމާ އެކީގައެވެ. އެއް ކަމަކީ ފަހަރަކު އެއްޗެއް ނުވަތަ ދޭތި ވަރު އަނގަޔަށް ލައިގެން މަޑުމަޑުން ހަފައިގެން ކެއުމެވެ. ނުވަތަ ދިރުވައިލަން ގާތްގަނޑަކަށް ފަސް ވަރަކަށް މިނިޓް ނެގުމެވެ.\nމިގޮތަށް ހިކިމޭބިސްކަދުރު ކެއުމުން ލިބޭނެ އެއް ތަރުބިއްޔަތަކީ ކެއުމަށް ރަނގަޅަށް ސަމާލުކަން ދެވުމެވެ. ސިއްހީ މާހިރުން އަބަދު ވެސް ދޭ އިރުޝާދުތަކުގެ ތެރޭގައި ލަސްލަހުން ކެއުމާއި ކާ އެއްޗެހި ރަނގަޅަށް ހަފައިގެން ކެއުން ހިމެނެއެވެ. މީގެ ސަބަބުން ހަގީގަތުގައި ކެއުން ކޮންޓްރޯލް ކުރެވި، ކާނާތަކުން ލާންވާ އަސްލު ރަހަ ގެނުވައިދޭނެއެވެ.\nމޭބިސްކަދުރަކީ ހަށިގަނޑަށް ބޭނުންވާ މުހިއްމު ވިޓަމިންތަކާއި ގުދުރަތީ ފޮނިކަން ގެނެސްދޭ އެއްޗަކަށްވުމާ އެކު، މި ކެއުމުން ބަނޑު ފުރިފައި ހުންނަކަމުގެ އިހުސާސްވާނެއެވެ. ހަމަމިއާ އެކު މިއީ ހަށިގަނޑަށް މުހިއްމު ނިއުރޯޓްރާންސްމިޓާޒް ނުވަތަ ގަބަ (ގަމާ-އެމިނޯބިއުޓްރިކް އެސިޑް) ލިއްބައިދޭނެ އެއްޗެކެވެ. އަދި ކޮންމެ ދުވަހަކު ހިކިމޭބިސްކަދުރު ކާ ނަމަ ލޭގައި ހަކުރު އެކުލެވޭ މިންވަރު ވެސް ކޮންޓްރޯލްކޮށް ދޭނެއެވެ.\nކޮވިޑް ޖެހިގެން ހަސްފަތާލުވި 1% މީހުންނަށް ސިކުނޑީގެ މައްސަލަތައް ދިމާވޭ: ދިރާސާ\nހިމޭނުން ހުންނާނެ ކަމެއް ނެތް، ހަލަނިވޭ!\nދުވާލު މާގިނައިރު ނިދާ މީހުންނަށް އިންޒާރެއް\nރޭގަނޑު ނުކައި ހުރުމަކީ ހިކެން އެހީއެއް


BREAKING NEWS: America In 264 Meehun Maruvejje - Vaguthu\nކޮވިޑް-19: އެމެރިކާ އިން 264 މީހުން މަރުވެއްޖެ\nކޮވިޑް-19 ޖެހިގެން އެމެރިކާ އިން އާދީއްތަ ދުވަހު 264 މީހަކު މަރުވެފައިވާ ކަމަށް ރަސްމީ ތަފާސްހިސާބުތަކުން ދައްކައިފިއެވެ.\nމިހާތަނަށް އެމެރިކާ އިން ކޮވިޑް-19 ޖެހިގެން މަރުވި މީހުންގެ އަދަދު މިހާރު ވަނީ 2484 އަށް އަރާފައެވެ.\nއެމެރިކާ އިން އާދީއްތަ ދުވަހު އިތުރު 18469 މީހަކު ވަނީ ކޮވިޑް-19 އަށް ފައްސި (ޕޮޒިޓިވް) ވެފައެވެ. މިހާތަނަށް އެމެރިކާ އިން ފައްސިވި މީހުންގެ ޖުމްލަ އަދަދު ވަނީ 142178 އަށް އަރާފައެވެ.\nނަމަވެސް ހޮނިހިރު ދުވަހާއި އަޅައި ބަލާއިރު އެމެރިކާ އިން މަރުވި މީހުންގެ އަދަދާއި ބަލި ޖެހުނު މީހުންގެ އަދަދު އާދީއްތަ ދުވަހު ވަނީ މަދުވެފައެވެ. ހޮނިހިރު ދުވަހު 19452 މީހުން އެމެރިކާ އިން ކޮވިޑް-19 އަށް ފައްސިވިއެވެ. އަދި 525 މީހުން ހޮނިހިރު ދުވަހު އެމެރިކާ އިން މަރުވިއެވެ.\nއެމެރިކާގެ ވަކިވަކި ސިޓީތަކަށް ބަލާއިރު އަދިވެސް އެންމެ ގިނަ މީހުން މަރުވެފައި ވަނީ ނިއުޔޯކުންނެވެ. ނިއުޔޯކުން 965 މީހުން ވަނީ މަރުވެފައެވެ. ނިއުޖާޒީން 161 މީހަކު، ކެލިފޯނިއާ އިން 131 މީހަކު، މިޝިގަން އިން 132 މީހަކު ވަނީ މަރުވެފައެވެ.\nއެންމެ ގިނަ މީހުންނަށް ކޮވިޑް-19 ޖެހިފައި ވަނީ ވެސް ނިއުޔޯކުންނެވެ. ނިއުޔޯކުން ކޮވިޑް-19 ޖެހުނު މީހުންގެ އަދަދު 59648 އަށް އަރައެވެ.\nނިއުޔޯކްގައި ކޮވިޑް-19 ވަރަށް ބޮޑަށް ފެތުރެމުން ދިޔަ ނަމަވެސް ނިއުޔޯކް ފުރަބަންދު (ލޮކްޑައުން) ކުރަން އެމެރިކާގެ ރައީސް ޑޮނަލްޑް ޓްރަމްޕް ވަނީ ދެކޮޅު ހަދާފައެވެ. އެހެން ސްޓޭޓްތައް ފުރަބަންދު ކުރަން ވެސް ޓްރަމްޕް ދެކޮޅެވެ. އެހެންކަމުން ވަރަށް އަވަހަށް އެމެރިކާގެ ހާލަތު ގޯސްވެ، އިޓަލީވިލާތާއި، ސްޕޭނަށް ދިމާވެފައިވާ ފަދަ ހާލަތެއް ދިމާވުމުގެ ފުރުސަތު ބޮޑުކަމަށް ތަޖުރިބާކާރުން ވިދާޅުވެއެވެ.\nސްޓޭޓްތައް ފުރަބަންދު ކުރަން ޓްރަމްޕް ދެކޮޅު ހެދިނަމަވެސް ކޮންމެހެން ގެއިން ބޭރަށް ނިކުންނަން ޖެހިގެން ނޫން ގޮތަކަށް ގެއިން ބޭރަށް ނުނިކުތުމަށް ޓްރަމްޕް ވަނީ އެދިފައެވެ.\nކޮވިޑް-19 އާއި ގުޅިގެން އެމެރިކާގެ މައި ސަރުކާރުން ސަރަހައްދީ ސަރުކާރުތަކަށް އެކަށީގެންވާ ވަރަށް އެހީތެރިކަން ފޯރުކޮށްނުދޭ ކަމުގެ ޝަކުވާތައް ވެސް ވަނީ އިތުރުވެފައެވެ.\nމައި ސަރުކާރުން ކެލިފޯނިއާ އަށް ފޮނުވި 170 ވެންޓިލޭޓަރު ހުރީ ހަލާކުވެފައި ކަމަށާއި އެތަކެތި މަސައްކަތް ނުކުރާކަމަށް ކެލިފޯނިއާގެ ގަވަރުނަރު ގެވިން ނިއުސޮމް ވަނީ ވިދާޅުވެފައެވެ.\nކޮވިޑް-19 އާއި ގުޅޭ ގޮތުން ޓްރަމްޕަށް ލަފާއަރުވާ އެމެރިކާގެ ނޭޝަނަލް އިންސްޓިއުޓް އޮފް އެލާޖީ އެންޑް އިންފެކްޝަން ޑިސީސްގެ ޑިރެކްޓަރ ޑރ.އެންތަނީ ފޯސީ އިއްޔެ ވިދާޅުވެފައި ވަނީ އެމެރިކާގެ އެއް މިލިއަން މީހުންނަށް ކޮވިޑް-19 ޖެހި އެއްލައްކަ އާއި ދެލައްކައާ ދެމެދު އަދަދެއްގެ މީހުން މަރުވުން އެކަށީގެންވާ ކަމަށެވެ.\nކޮވިޑް-19 އާއި ގުޅިގެން އެމެރިކާ ރައްޔިތުންގެ ސަލާމަތާއި މެދު ވިސްނުމަށްވުރެ ބޮޑަށް ޓްރަމްޕް އަދިވެސް ވިސްނަމުން ގެންދަނީ އެމެރިކާގެ އިޤުތިޞާދާއި މެދު ކަމަށް ބުނެ ވަނީ ފާޑުކިޔުން އަމާޒުވެފައެވެ.\nމާޗް 30, 2020 09:37\nއިގްތިސާދީ ގޮތުން ކުރީގަ އޮތުމަށް ޖެހިދަންތޫރަ ބެދުނީ އަމިއްލަ ފައިގަ.


Iuthiraafu vaa meehaa ah dhauvaa nukurumuge baareh PG ah neh: Hailam\nއިއުތިރާފުވާ މީހާއަށް ދައުވާ ނުކުރުމުގެ ބާރެއް ނެތް: ހައިލަމް\nއިއުތިރާފުގެ އެއްބަސްވުމަކީ އިއުތިރާފުވާ މީހާއާ ދެކޮޅަށް އެއްވެސް ދައުވާއެއް ނުކޮށް ލީގަލް އިމިއުނިޓީ ދިނުމުގެ ބާރު ގާނޫނުން ޕްރޮސެކިއުޓަރު ޖެނެރަލް (ޕީޖީ) އަށް ލިބިދެވޭ މަފްހޫމެއް ނޫން ކަމަށް ކްރިމިނަލް ކޯޓްގެ ކުރީގެ އިސް ގާޒީ އަހުމަދު ހައިލަމް ވިދާޅުވެއްޖެ އެވެ.\nހައިލަމް މިހެން ވިދާޅުވީ އެމްއެމްޕީއާރްސީގެ ބޮޑު ހިޔާނާތުގައި ހިމެނޭ އެސްއޯއެފް ކުންފުންޏަށް ދައުވާ ނުކުރަން ނިންމާފައިވާ ކަމަށް ދައުލަތު ބުނުމާއި ގުޅިގެންނެވެ. ދައުލަތުން އެކަން ހާމަކޮށްފައިވަނީ މިއަދު ސުޕްރީމް ކޯޓްގައި އޮތް ޝަރީއަތެއްގައެވެ.\nހައިލަމް ވިދާޅުވީ އިއުތިރާފުގެ އެއްބަސްވުމަކީ އިއުތިރާފުވާ މީހާއާ ދެކޮޅަށް އެއްވެސް ދައުވާއެއް ނުކޮށް ލީގަލް އިމިއުނިޓީ ދިނުމުގެ ބާރު ގާނޫނުން ޕީޖީ އަށް ލިބިދެވޭ މަފްހޫމެއް ނޫން ކަމަށެވެ. އިއުތިރާފުގެ އެއްބަސްވުން ހެދޭނީ ހަމަ އެކަނި ވަކި ދައުވާއެއް ކުރުމަށް ނުވަތަ ކޮށްފައިވާ ބައެއް ދައުވާތައް އަނބުރާ ގެނައުމަށް ނުވަތަ ކުށުގެ އަދަބު ލުއި ކޮށްދިނުމަށް ކަމަށް ހައިލަމް ވިދާޅުވިއެވެ.\nގާނޫނުގައި އެކަން ބަޔާންކޮށްފައިވާ މާއްދާވެސް ހައިލަމް ވަނީ ހިއްސާކޮށްފައެވެ.\n"މީހަކާ ދެކޮޅަށް ތަހުގީގުގައި ހެކި ލިބިފައިވުމަކީ އެމީހާ އަތުގައި އެހެން މީހަކާ ދެކޮޅަށް ހުރި ހެކި ބޭނުންކޮށްގެން އިއުތިރާފުގެ އެއްބަސްވުމެއްގެ ތެރެއިން ލީގަލް އިމިއުނިޓީ ހޯދޭނެ ކަމެއްް ނޫން. އިއުތިރާފުގެ އެއްބަސްވުމަކީ ތުހުމަތުކުރެވޭ މީހާ އިސްލާހުވުމަށް ފުރުސަތު ދިނުމުގެ ގޮތުން ގާނޫނުގައި ބަޔާންކުރެވިފައިވާ ބާބެއް،" ހައިލަމް ވިދާޅުވިއެވެ.\nއެމްއެމްޕީއާރްސީ ހިޔާނާތުގެ ފައިސާތައް ޖަމާކޮށް އެކި މީސްމީހުންނަށް ބަހާފައި ވަނީ އެސްއޯއެފްގެ އެކައުންޓެއް މެދުވެރިކޮށެވެ. މިކަމުގައި އެސްއޯއެފް ކުންފުނީގެ މީހުން ވެސް ވަނީ ޝާމިލްވެފަ އެވެ.\nއެސްއޯއެފްގައި އިސްކޮށް އުޅުނު މުހައްމަދު އައްލާމް ލަތީފް (މޮހޯ) އާއި އޭނާގެ ގާތް މީހުން ކަމަށްވާ މުހައްމަދު ހުސައިން (އޮއިއްޓޭ) އަދި އަހްމަދު އިޝްފާހު އަލީ ހޯދުމަށް އިންޓަޕޯލް ރެޑް ނޯޓިސް ނެރުނެވެ. ނަމަވެސް އެ ނޯޓިސް ފަހުން ވަނީ ބާތިލްކޮށްފަ އެވެ. އެމީހުން އަދިވެސް ދިރިއުޅެމުން ދަނީ ރާއްޖެއިން ބޭރުގަ އެވެ.\nކުރީގެ ރައީސް އަބްދުﷲ ޔާމީންގެ މައްޗަށް ސާބިތުވެފައިވާ މަނީ ލޯންޑަރިންގެ ކުށުގެ އިސްތިއުނާފީ ޝަރީއަތުގައި މިއަދު ފަނޑިޔާރުން ވަނީ ދެފަރާތާވެސް ގިނަ ސުވާލުތަކެއް ކުރިމަތިކުރުވާފަ އެވެ. ފަނޑިޔާރު ޑރ. އަޒްމިރަލްދާ ޒާހިރު ވަނީ ދައުލަތަށް ގިނަ ސުވާލުތަކެއް އަމާޒުކޮށްފަ އެވެ. އެގޮތުން އެސްއޯއެފްގެ މައްޗަށް އެއްވެސް ތަހުގީގެއް ހިންގައި ދައުވާއެއް ކުރެވުނުތޯ އާއި އެ ކުންފުނީގެ އެކައުންޓްގައި ހުރީ ހަމައެކަނި އެމްއެމްޕީއާރްސީގެ ފައިސާތޯ އެއްސެވި އެވެ.\nދައުލަތުގެ ފަރާތުން ޕަބްލިކް ޕްރޮސެކިއުޓާ އަހުމަދު ނައުފަލް ވިދާޅުވީ އެސްއޯއެފްގެ މައްޗަށް ދައުލަތުން ދައުވާ ނުކުރަން ނިންމާފައިވާ ކަމަށެވެ. ސަބަބަކީ އެމްއެމްޕީއާރްސީގެ ހިޔާނާތާއި ގުޅިގެން މިހާރު ދައުވާ ކޮށްފައިވާ އަދި ތަހުގީގު ކުރަމުންދާ މައްސަލަތަކުގައި އެމީހުންގެ އެއްބާރުލުން ބޭނުންވާތީ ކަމަށެވެ. ހިޔާނާތުގެ ފައިސާގެ ތެރެއިން ފެންނަން އޮތީ ޗެކުތައް މެދުވެރިކޮށް ޖަމާކޮށްފައިވާ ފައިސާ އެކަނި ކަމަށް ނައުފަލް ވިދާޅުވި އެވެ.\nމި މައްސަލަ އެންމެ ފުރަތަމަ ތަހުގީގު ކުރިއިރު އެމީހުން ރާއްޖޭގައި ނެތްކަން ފާހަގަކުރައްވަމުން ދައުލަތުގެ ވަކީލް ވިދާޅުވީ 2019 ވަނަ އަހަރު އެސްއޯއެފް ކުންފުނީގެ ދެ މީހެއްގެ ބަޔާން ނެގި ކަމަށެވެ. އޭރު ދަށު ކޯޓުގައި މި މައްސަލަ ހިނގަމުން ދިޔައިރު ހެކީގެ ގޮތުގައި އެ ބަޔާންތައް ހުށަހެޅި ނަމަވެސް ދަށު ކޯޓުން ބަލައިގެންފައި ނުވާ ކަމަށެވެ.\nދައުލަތުން އިތުރަށް ފާހަގަކޮށްފައި ވަނީ އެސްއޯއެފް އަކީ އެމްއެމްޕީއާރްސީ މެދުވެރިކޮށް ފައިސާ ބަންޑަލް ކުރުމަށް ގެންގުޅުނު ހަތިޔާރެއް ކަމަށެވެ.\nސުޕްރީމް ކޯޓް ޕްރޮސެކިއުޓާ ޖެނެރަލްގެ އޮފީސް ހުސައިން ޝަމީމް + އަހުމަދު ހައިލަމް\nއަމީން ދޫކޮށްލި މައްސަލަ ސުޕްރީމް ކޯޓުގައި ނިމުމާ ގާތަށް


އެޕަލްގެ ސީއީއޯ ބިލިޔަނަރަކަށް! - DhiDaily\nއެޕަލްގެ ސީއީއޯ ބިލިޔަނަރަކަށް!\nދުނިޔޭގެ އެންމެ އަގު ބޮޑު ކުންފުނީގައި9އަހަރު ދުވަހު ހޭދަ ކުރުމަށް ފަހު އެ ކޮމްޕެނީގެ ސީއީއޯ ޓިމް ކުކް ބިލިޔަނަރަކަށް ވެއްޖެއެވެ.\nއެޕަލްގެ މާރކެޓް ކެޕްއަށް ބަލާއިރު މިހާރު އެޕަލްގެ މިލްކިއްޔާތުގައި 1.9 ޓްރިލިއަން ޑޮލަރު އެބަހުއްޓެވެ. އަދި އެ ކޮމްޕެނީގެ ޝެއަރއަށް ބަލާއިރު 54% އިތުރުވެފައިވާއިރު، އެއީ ކޮންމެ ހިއްސާއަކަށް 451 ޑޮލަރެވެ.\nޓެކްނޮލޮޖީ އިންޑަސްޓްރީއަށް ބަލާއިރު، އެ ދާއިރާއިންވަނީ ދުނިޔެއަށް ތަފާތު ގިނަ ބިލިޔަނަރުން ނިކުމެފައެވެ. މި ގޮތުން، އެމޭޒަންގެ ވެރިޔާ ޖެފް ބޭޒޯސް، ފޭސްބުކްގެ ބާނީ މާރކް ޒަކަރބާގްގެ މިލްކިއްޔާތުގައި 100 ބިލިޔަން ޑޮލަރު އެބަހުއްޓެވެ.\nނަމަވެސް، ކުކްގެ މި ކާމިޔާބީ ތަފާތުވާ ސަބަބަކީ، ކުކް އަކީ އެޕަލް އުފެއްދި މީހާއަށް ނުވުމެވެ. މިވަގުތު އެޕަލްގެ އެންމެ އިސް މަޤާމުގައި ކުކް ހުރި ކަމުގައި ވީނަމަވެސް، ކުކްއަށް އެޕަލްގެ ހިއްސާގެ ތެރެއިން ލިބެނީ އެންމް 0.02%ގެ ހިއްސާއެކެވެ. އެއީ 375 މިލިޔަން ޑޮލަރެވެ. ނަމަވެސް ވޭތުވެދިޔަ އަހަރުތަކުގައި، ކުކް ވަނީ ހިއްސާގެ ބާޒާރުގައި ތަފާތު އެކި އެކި ގޮތް ގޮތުން ލާރި ހޯދުން އިތުރުކޮަށްފައެވެ.\nކުކް އެޕަލްއާއި ގުޅިފައިވަނީ 1998 އަހަރުގައެވެ. އަދި މިހާރު ހުރި މަޤާމަށް އައުމުގެ ކުރިން ކުކްވަނީ ޗީފް އޮޕަރޭޓިންގ އޮފިސަރގެ މަޤާމާއި އެގްޒެކިޔުޓިވް ވައިސް ޕްރެޒިޑެންޓްގެ މަޤާމުވެސް އަދާ ކޮށްފައެވެ. ކުކް އެޕަލްގެ ސީއީއޯގެ މަޤާމަށް އައިސްފައިވަނީ 2011ވަނަ އަހަރުގައެވެ.


ވަޒީފާގެ ފުރުޞަތު - ފައިނޭންސް އޮފިސަރ، އެމް އެސް 1\nފައިނޭންސް އެންޑް ބަޖެޓް ސެކްޝަން، މިނިސްޓްރީ އޮފް އިކޮނޮމިކް ޑިވެލޮޕްމެންޓް\nމިނިސްޓްރީގެ ނަމުގައި އަންނަ އެކި ބިލްތަކަށް ފައިސާދެއްކުމަށާއި ރާއްޖެއާއި ރާއްޖޭން ބޭރަށް ކުރާ ދަތުރުގެ ފައިސާ ނެގުމަށްޓަކައި ޕޭމަންޓް ވައުޗަރ ތައްޔާކުރުމާއި ސެޕް ސިސްޓަމްގައި ޕޭމަންޓް ވައުޗަރ ޕާކް ކޮށް ޖީއެލް ކޯޑް ރިކައުންސައިލް ކުރުމާއި ރެޖިސްޓަރތައް އަޕްޑޭޓް ކުރުން، ބިދޭސންގެ ޑިޕޮސިޓް ފައިސާ ރީފަންޑް ކުރުމައްޓަކައި ޕޭމަންޓް ވައުޗަރ ތައްޔާކުރުމާއި ސެޕް ސިސްޓަމްގައި ޕޭމަންޓް ވައުޗަރ ޕާކް ކޮށް ޖީއެލް ކޯޑް ރިކައުންސައިލް ކުރުމާއި ރެޖިސްޓަރތައް އަޕްޑޭޓް ކުރުން އަދި އިންޓަރ އެޖެންސީ ޕޭމަންޓްތައް ބަނޑޭރި ޕޯރޓަލް މެދުވެރިކޮށް ދެއްކުން.\nމިނިސްޓްރީގެ ނަމުގައި އަންނަ އެކި ބިލްތަކަށް ފައިސާދެއްކުމަށްޓަކައި އަދި ބިދޭސީންގެ ޑިޕޮސިޓް ފައިސާ ރީފަންޑް ކުރުމައްޓަކައި ބަޑޭރި ޕޯޓަލް މެދުވެރިކޮށް ވެންޑާ ކްރިއޭޓް ކުރުން.\nބީ.އެމް.އެލް ގޭޓްވޭ މުދުވެރިކޮށްނެގޭ ފައިސާގެ ހިސާބު ބަލަހައްޓަކައި ޖާނަލް ވައުޗަރ ތައްޔާރުކޮށް ރިކޯޑް ބެލެހެއްޓުން.\nއެކްސްޕެޓް އޮންލައިން ސިސްޓަމް މެދުވެރިކޮށް ބިދޭސީންގެ ޑިޕޮސިޓް ރީފަންޑަށް އެދި ހުށަހަޅާ ފަރާތްތަކުގެ ރީފަންޑް ރިކުއެސްޓްތަށް ވެރިފައިކޮށް އެޕްރޫވްކުރުން\nމިނިސްޓްރީގެ ފަރާތުން އެމްއެމްއޭއިން ނަގަންޖެހޭ ފައިސާ ނެގުމުގެ މަސައްކަތާއި މިނިސްޓްރީ އޮފް ފިނޭންސްއިން ނަގަންޖެހޭ ޗެކްތަކާއި އެހެނިހެން ބަޖެޓާއި ގުޅުންހުރި ޑޮކިއުމަންޓްތަކާއި ހަވާލުވެ، ފައިސާ ދޭންޖެހޭ ފަރާތްތަކަށް ފައިސާ ރައްދުކޮށް، ރެކޯޑްކޮށް، ފައިލްކުރުން.\nއާންމުދަނީއާއި ގުޅުންހުރި އެންމެހާ ލިޔެކިއުމެއް ރިކޯޑްކޮށް، ތަރުތީބުން ފައިލްކުރުން.\nމާލީ ބަޔާން އަދި ބަޖެޓް ތައްޔާރުކުރުމުގައި ސުޕަވައިޒަރަށް ބޭނުންވާ އެހީތެރިކަން ފޯރުކޮށްދިނުން.\nބަޖެޓާއި ގުޅިގެން އެހެން ފަރާތްތަކަށް ފޮނުވަންޖެހޭ ސިޓީތައް ޑްރާފްޓް ކުރުމާއި، ސިޓީ ފޮނުވުމާއި، ރެކޯޑް ބެލެހެއްޓުން އަދި އީމެއިލްތަކަށް ޖަވާބުދާރީވުން.\nމި މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 16 ޖޫން 2022 ވާ ބުރާސްފަތި ދުވަހުގެ 12:00 ގެ ކުރިން، މިނިސްޓްރީ އޮފް އިކޮނޮމިކް ޑިވެލޮޕްމެންޓް (11 ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް މެދުވެރިކޮށް ފޮނުއްވާނަމަ [email protected] އަށް އީ-މެއިލް ކުރުން އެދެމެވެ.\nޕަބްލިޝްކުރި ތާރީޚު: 12 ޖޫން 2022\nޕަބްލިޝްކުރި ގަޑި: 16:06\nސުންގަޑި: 16 ޖޫން 2022 12:00


MRM Ge Inthigaalee Raees Akah, Raees Maumoon - Vaguthu\nއެމްއާރްއެމްގެ އިންތިގާލީ ރައީސްއަކަށް، ރައީސް މައުމޫން\nއެމްއާރްއެމްއަކީ ރައީސް މައުމޫން އިސްވެ އުފައްދަން މަސައކްަތް ކުރަމުން އަންނަ ޕާޓީއެކެވެ. އެ ޕާޓީ އުފެއްދުމަށް ބާއްވަން ޖެހޭ ޖަލްސާ މިރޭ ބާއްވާފައިވާއިރު، އެ ޕާޓީގެ އިންތިގާލީ ރައީސްގެ މަގާމަށް ކުރިމަތިލެއްވީ ވެސް ރައީސް މައުމޫން އެކަންޏެވެ.\nރައީސް މައުމޫން އެ މަގާމަށް އިންތިހާބު ކުރީ މިރޭގެ ޖަލްސާއަށް ހާޒިރުވި މެންބަރުންގެ މެދުގައި ނެގި ނެގި ފެންނަ ނުފެންނަ ވޯޓަކުންނެވެ.\nމިރޭ މެންބަރުން އައްޔަން ކޮށްފައިވާ އިތުރު މަގާމު ތަކުގެ ތެރޭގައި އެގްޒެކެޓިވް ކޮމިޓީއަށް 20 މެންބަރުންނާއި، ޒުވާނުންގެ ކައުންސިލްގެ 30 މެންބަރުންނާއި، އަންހެނުންގެ ކައުންސިލްގެ 20 އަންހެން މެންބަރުންން ހިމެނެއެވެ.\nއެމްއާރްމްގެ މިރޭގެ ޖަލްސާގައި ޕާޓީގެ ލޯގޯ އާއި ކުލަ ފާސް ކުރުމާއި، އަސާސީ ގަވާއިދު ފާސް ކުރުންވެސް ކުރިއަށް ދިޔައެވެ.\nއެމްއާރްއެމްގެ ލޯގޯ އިން ދައްކައި ދެނީ ދެ ތީރެވެ. އެ ލޯގޯގައި ހިމެނެނީ ފެހި ކުލަ އާއި ރަން ކުލައެވެ. އެއީ އެ ޕާޓީގެ ކުލަކަމަށް ވެސް މިރޭ ވަނީ ފާސްކޮށްފައެވެ.\nMaldives Reform Movement pic.twitter.com/LPcdArXRxM\n— faris ?? (@afarismaumoon) November 7, 2019\nއެމްއާރްއެމް އަކީ މައުމޫން އުފެއްދެވި ތިން ވަނަ ޕާޓީއެވެ. ވެރިކަމުގައި ހުންނަވައިގެން މައުމޫން ފުރަތަމަ އުފެއްދެވީ ޑީއާރްޕީއެވެ. ނަމަވެސް އެޕާޓީ މައުމޫން ބޭނުންފުޅުވާ ގޮތައް ނުހިންގަވާތީ ޑީއާރްޕީ ދޫކޮށްލައްވާ ޕީޕީއެމް އުފެއްދެވިއެވެ.\nއަދުލު އިންސާފު ކަށަވަރު ކުރުމަކީ، ގައުމީ ވާޖިބަކަށް ހަދަން ޖެހޭ - އެމްއާރްއެމް\nނޮވެމްބަރު 8, 2019 06:05\nނޮވެމްބަރު 8, 2019 06:16\nޖަނާޒ ޕާޓީ ވެސް އަދި އުފައްދާނެ... މިވަރުގެ އަމިއްލަ އެދުންބޮޑް އިންސާނަކަށްހުރީ ހިޓްލަރ އަދި ރާއްޖޭގެ ރައްޔިތުންނަށް ދުއްޕާނަކަށްވެއްޖެ. 2008 ގައި އުފެދުނު ސަރުކާރުގެ3އަހަރު ފިޔަވާ މީނަގެ މިނިސްޓަރުން ކޮންމެ ސަރުކާރެއްގަވެސް ތިބޭ...\nނޮވެމްބަރު 8, 2019 07:29\nހެޓްރިކް ހެދީ، ހިބަރު ވަދުގެ މޭސްތިރި\nނޮވެމްބަރު 8, 2019 10:11\nޥާނުވާ ބުނަން ނޭގޭ އިރުވެސް ގައުމުގެ ވެރިކަމާ ދިމާ އަށް.މީދެން ރައްޔަތުން ނަށް ކިހާ ބޮޑު ވަބާއެއް.\nކުރާނެ ކަމެެެއްނެއް..އަދިވެސް އަޅުގަނޑު ހުންނާނީ މައުމޫން އާ އެކުގަ...\nނޮވެމްބަރު 10, 2019 20:42\nކުރީގެ ރައީސް މައުމޫން....\nނޮވެމްބަރު 11, 2019 12:47\nމައުމޫން ވަރުގެ މީހުން މަދުވާނެ... ހެއޮލަފާޓ ހިނިތުން ރަގަޅު ވެރިއެއް


މި މަރުކަޒުގައި މަސައްކަތްކުރުމަށް ޝައުޤުވެރިވާ ފަރާތްތަކަށް މަރުޙަބާ ކިޔަމެވެ. މި ވަޒީފާއަށް ބޭނުންވަނީ، މަސައްކަތަށް ޝައުޤުވެރިކަންހުރި، ޤާބިލް މީހުންނެވެ.\n- ޞިއްޙީ މަރުކަޒުގައި އެޑްމިޓްކުރެވިފައިވާ މީހުންގެ ކައިރިއަށް ކަނޑައެޅިފައިވާ ގަޑި ފިޔަވައި އެހެނިހެން ގަޑިގަޑީގައި ޒިޔާރަތްކުރުން ކޮންޓްރޯލްކުރުމާއި ބަލިމީހާއަށާއި ޑިއުޓީ ބަލަހައްޓާ މީހުންނަށް ދަތިނުވާނެ ގޮތުގެމަތިން މާޙައުލު ތަނަވަސްކުރުން.\n- ތަނުގެ ރައްކާތެރިކަމާއި ސަލާމަތަށް ކުރަންޖެހޭނެކަމަށް ޞިއްޙީ މަރުކަޒު ހިންގުމާއި ހަވާލުވެހުރި ފަރާތަކުން އަންގާގޮތަކަށް ކަންތައްތައް ކުރުން.\n- ޞިއްޙީ މަރުކަޒަށް ގެނެވޭ އަދި ޞިއްޙީ މަރުކަޒުން ގެންދެވޭ ބަލިމީހުން އުފުލުމުގައި ޑްރައިވަރުންނާއި ނަރުހުން ނުވަތަ ކަމާބެހޭ ފަރާތްތަކާ އެހީތެރިވުން.\nލިޔަންކިޔަން ދަތުމާއެކު، މަޤާމުގެ މަސައްކަތް ކުރުމުގެ ހުނަރު/ޤާބިލްކަން ލިބިފައިވުން.\nވަޒީފާއަށް އެންމެ ޤާބިލު ފަރާތެއް ހޮވުމަށް ބެލޭނެ ކަންކަން:\n- އިތުރުގަޑީގައި ކުރާ މަސައްކަތަށް އިތުރުގަޑީގެ ފައިސާއާއި، ބަންދުދުވަހެއްގައި މަސައްކަތް ކުރަން ޖެހިއްޖެނަމަ، ހަމަޖެހިފައިވާ އުޞޫލުން ބަންދުދުވަހުގެ އެލަވަންސް.\n- ހަމަޖެހިފައިވާ އުޞޫލުން ޑިޔުޓީ އެލަވަންސް.\n- ސިވިލް ސަރވިސްގެ ވަޒީފާއަށް އެދޭ ފޯމު، ޕާސްޕޯޓް ސައިޒުގެ ފޮޓޯއާއެކު (ފޯމު، ޅ. ހިންނަވަރު ޞިއްޙީ މަރުކަޒުގެ އޮފީހުން، ރަސްމީގަޑީގައި ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ ވެބްސައިޓް www.csc.gov.mv އިން މި ފޯމު ޑައުންލޯޑް ކުރެވެން ވެސް ހުންނާނެއެވެ.)\n- ވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށުގެ ލިޔުންތައް ފެންނަ، ލިޔެފައިވާ ލިޔުންތައް ކިޔަން އެނގޭފަދަ ކޮޕީ.\n- ވަޒީފާގެ ދާއިރާއާ ގުޅޭ، ކުރު މުއްދަތުގެ ކޯހާއި، ވާރކްޝޮޕާއި، ސެމިނާރު ފަދަ ތަމްރީން ޕްރޮގްރާމްތަކުގެ ސެޓްފިކެޓް ނުވަތަ ބައިވެރިވިކަމުގެ ލިޔުންތައް.\nމި މަޤާމަށް ކުރިމަތިލާ ފަރާތްތަކުން ވަޒީފާއަށް އެދޭ ފޯމު ހުށަހެޅުމުގެ އެންމެފަހުގެ ތާރީޚަކީ، 2016 އެޕްރީލް 14 ވަނަ ދުވަހުގެ 15:00 އެވެ. ވަޒީފާއަށް އެދި ފޮނުވާ ފޯމާއި ތަކެތި ބަލައިގަންނާނީ، ޅ. ހިންނަވަރު ޞިއްޙީ މަރުކަޒުންނެވެ.\n- މި މަޤާމަށް ކުރިމަތިލާ މީހުންނާ އިންޓަވިއު ކުރެވޭނީ ޅ. ހިންނަވަރު ޞިއްޙީ މަރުކަޒުގައެވެ.\n- މީހަކު ހޮވުމަށް ބާއްވާ އިންޓަވިއު އޮންނާނީ، މި މަޤާމަށް އެދި އެޕްލިކޭޝަން ހުށަހެޅުމުގެ އެންމެފަހު ތާރީޚުން ފެށިގެން2ހަފްތާގެ ތެރޭގައެވެ.\nނޯޓް: މި ވަޒީފާއަށް އެދިފައިވާ ޝަރުޠު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ތަޢުލީމީ ފެންވަރާއި ތަޖުރިބާއަށް ބަލައި، 10 ފަރާތެއް ޝޯޓްލިސްޓް ކުރެވޭނެއެވެ.\nމަޢުލުމާތު ސާފުކުރަން ގުޅާނެ ނަންބަރަކީ، 6620216 އެވެ.\nނަންބަރު: (IUL)G1- SM/2016/01\nސުންގަޑި: 14 އޭޕްރިލް 2016 1500


Real Madrid ge target akee3mubaaraaiy | Mihaaru\nލަނޑު ޖެހުމަށް ފަހު ރާމޯސް އުފާފާޅުކުރަނީ. -- ފޮޓޯ: އޭއެފްޕީ\nމެޑްރިޑުގެ ޓާގެޓަކީ ތިން މުބާރާތް\n02 ޖެނުއަރީ 2017 - 08:58\nމެޑްރިޑް (ޖެނުއަރީ 2) – ނިމިގެން ދިޔަ 2016 ވަނަ އަހަރުގެ ކާމިޔާބީން ހިތްވަރު ހޯދައި މި ސީޒަނުގައި ތިން މުބާރާތް ކާމިޔާބުކުރަން ރެއާލް މެޑްރިޑުގެ ކެޕްޓަން ސާޖިއޯ ރާމޯސް އަމާޒު ކަނޑައަޅައިފި އެވެ.\nމިހާތަނަށް އެއް ސީޒަނެއްގައި ސްޕެނިޝް ލީގާއި ސްޕެނިޝް ކަޕް އަދި ޗެމްޕިއަންސް ލީގު ކާމިޔާބުކުރި ހަމައެކަނި ސްޕެނިޝް ކްލަބަކީ ބާސެލޯނާ އެވެ. އެ ޓީމުން 2008/2009 އަދި 2014/2015 ގައި އެ ކާމިޔާބީ ހާސިލްކުރި އެވެ.\nރެއާލް މެޑްރިޑުން ވަނީ މިދިޔަ ސީޒަނުގެ ޗެމްޕިއަންސް ލީގު ކާމިޔާބުކޮށް އަދި މިދިޔަ އަހަރުގެ ފީފާ ކްލަބް ވޯލްޑް ކަޕް ކާމިޔާބުކޮށްފަ އެވެ. އެކަމަކު އެވަރުން ފުއްދާލަން މެޑްރިޑުން ބޭނުމެއް ނުވެ އެވެ.\n"އަބަދުވެސް އަހަރެމެންގެ އަމާޒަކަށްވެފައި އޮންނަނީ ތިން މުބާރާތް ކާމިޔާބުކުރުން. ލީގާއި ޗެމްޕިއަންސް ލީގު އަދި ސްޕެނިޝް ކަޕް. އަހަރެމެން ފުރަތަމަ ބަލާނީ މޮޅު ފުޓްބޯޅައެއް ކުޅެ މި ކްލަބަށްޓަކައި ބުރަކޮށް މަސައްކަތްކުރަން. އެހިސާބުން ކާމިޔާބީ ހޯދަން ފަސޭހަވާނީ،" ރާމޯސް ބުންޏެވެ.\nކްރިސްމަސް ޗުއްޓީ އަށް ސްޕެނިޝް ލީގު މެދުކަނޑާލާފައިވާއިރު ބާސެލޯނާގެ މައްޗަށް ހޯދާފައިވާ ތިން ޕޮއިންޓުގެ ލީޑަކާ އެކު ލީގުގެ އެއް ވަނައިގައި އޮތީ މެޑްރިޑެވެ. ޗެމްޕިއަންސް ލީގަށް ބަލާއިރު ދެ ވަނަ ބުރުގައި އެ ޓީމު ވާދަކުރަން ޖެހެނީ އިޓަލީގެ ނަޕޯލީއާ އެވެ. ސްޕެނިޝް ކަޕުގެ ދެ ވަނަ ބުރުގެ ފުރަތަމަ ލެގުގައި ބުދަ ދުވަހުގެރޭ ސެވިއްޔާއާ ދެކޮޅަށް މެޑްރިޑް ނުކުންނާނެ އެވެ.\nބޮޑު ލީޑެއް ލިބުނަސް ފަސޭހަކުރުމެއް ނެތް: ރާމޯސް


ޕީޕީއެމްގެ ރައީސް މައުމޫން: އެމަނިކުފާނު އެ ޕާޓީން މިރޭ ވަނީ ވަކިކޮށްފައި.--- މިހާރު ފައިލް ފޮޓޯ: ނިޝާން އަލީ\nޕީޕީއެމްގެ މެމްބަރުކަމުން މައުމޫން ވަކިކޮށްފި\n27 މާޗް 2017 - 23:27 115 comments\nޕީޕީއެމްގެ މެމްބަރުކަމުން، އެ ޕާޓީގެ ރައީސް މައުމޫން އަބްދުލް ގައްޔޫމް މިރޭ ވަކިކޮށްފި އެވެ.\nވެރިކަން ކުރާ ޕާޓީ، ޕީޕީއެމް އުފެއްދެވި މައުމޫން އެ ޕާޓީގެ މެމްބަރުކަމުން މި ވަކިކުރީ އެމަނިކުފާނު އިދިކޮޅު ފަރާތްތަކާ ގުޅިގެން މަސައްކަތް ކުރައްވާތީ، ޕީޕީއެމްގެ ސުލޫކީ ކޮމެޓީ އަށް ހުށަހެޅި މައްސަލަ ބެލުމަށް ފަހު އެވެ.\nއެ މައްސަލާގައި ޖަވާބުދާރީވުމުގެ ފުރުސަތު ސުލޫކީ ކޮމެޓީން މައުމޫނަށް އޮތީ ދީފަ އެވެ. ޖަވާބުދާރީ ނުވެއްޖެ ނަމަ ޣައިރު ހާޒިރުގައި މައްސަލަ ނިންމާނެ ކަން އެ ކޮމެޓީން އޮތީ ކުރިން އިއުލާންކޮށްފަ އެވެ.\nޕީޕީއެމުން މައުމޫން ވަކިކުރަން ނިންމީ ސުލޫކީ ކޮމެޓީގެ މިރޭގެ ބައްދަލުވުމުގައި ބައިވެރިވި ފަސް މެމްބަރުންހެ އިއްތިފާގުން ކަމަށް އެ ކޮމެޓީން ބުންޏެވެ.\nޕީޕީއެމްގެ މެމްބަރުކަމުން މައުމޫން މި ވަކިކުރީ އެމަނިކުފާނާ ދެކޮޅަށް އެ ޕާޓީގެ އިއްޔެގެ ކައުންސިލްގެ ބައްދަލުވުމަށް ހުށަހެޅި ގަރާރު އިއްތިފާގުން ފާސްކުރުމަށް ފަހު، އެއަށް ގޮތެއް ނިންމައިދޭން ސުލޫކީ ކޮމެޓީ އަށް ފޮނުވުމުންންނެވެ.\nމައުމޫނާ ދެކޮޅު ގަރާރުގައި ހަތް ކަމެއް ފާހަގަކޮށްފައިވެ އެވެ. އޭގެ ތެރޭގައި ހިމެނެނީ އިދިކޮޅު ފަރާތްތަކާ ގުޅިވަޑައިގެން އެ މީހުންގެ ފިކުރު ކުރިއެރުވުމަށް މަސައްކަތް ކުރެއްވުމާއި ސޯޝަލް މީޑިއާ އާއި އަދި ތަފާތު ފޯރަމްތަކުގައި ޕީޕީއެމްގެ އަސާސްތަކާ ހިލާފަށް އަމަލު ކުރެއްވުމާއި ސަރުކާރުން ހިންގާ ބޮޑެތި މަޝްރޫއުތަކާ ގުޅޭ ގޮތުން ހަގީގަތާ ހިލާފަށް، އާންމުންނަށް ކަންކަން އޮޅޭ ގޮތަށް ހިޔާލު ފާޅުކުރައްވައި ސަރުކާރާއި ޕީޕީއެމަށް ނަފްރަތު އުފެދޭ ގޮތަށް މަސައްކަތްޕުޅު ކުރެއްވުން އަދި އިދިކޮޅު ފަރާތްތަކާ އެކު އެއްބަސްވުން ހައްދަވައި، ޕާޓީގެ ކައުންސިލްގެ ރުހުމެއް ނެތި އެފަދަ އެއްބަސްވުންތަކުގައި ޕީޕީއެމްގެ ނަމުގައި ސޮއިކުރެއްވުން ހިމެނެ އެވެ.\nމައުމޫން އިއްޔެ ވިދާޅުވެފައި ވަނީ ޕީޕީއެމްގެ މެމްބަރުން ވަކިކުރުމުގެ ގާނޫނީ ހައިސިއްޔަތެއް ދަރުބާރުގެ ފެކްޝަނަށް ނެތް ކަމަށެވެ.\nދަރުބާރު ފެކްޝަން ކަމަށް މައުމޫން އެ އިޝާރާތް ކުރެއްވީ ރައީސް އަބްދުﷲ ޔާމީންގެ ބެއްލެވުމުގެ ދަށުން ދަރުބާރުގޭގައި ހިންގަމުންދާ އެ ޕާޓީގެ ހަރަކާތްތަކަށެވެ. މައުމޫން ޕީޕީއެމުން ވަކިކުރަން އެ ޕާޓީގެ ކައުންސިލަށް އިއްޔެ ގަރާރެއް ހުށަހަޅައި ފާސްކުރީ ރައީސް ޔާމީން ރިޔާސަތު ބެލެހެއްޓެވި ބައްދަލުވުމުގަ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ޕީޕީއެމް


Aniyaa aai gehlundheefai minivankan mathy! | Mihaaru\nއެކްސިޑެންޓެއްގައި އަނިޔާވި މީހަކަށް އޭޑީކޭގެ އިމަޖެންސީގައި ފަރުވާ ދިނުމަށް ފަހު ވޯޑަށް ގެންދަނީ: އެކްސިޑެންޓްތަކުގެ ނުރައްކާ ބޮޑު --ފޮޓޯ: އަހްމަދު ސާއިލް އަލީ/މިހާރު\n22 ފެބުރުއަރީ 2019 - 10:07 32 comments\nކަފިހިހުރަސް މަތިން ހުރަސްކުރަނިކޮށް ކާރުން ޖެހި ސީރިއަސް އަނިޔާތަކެއް ލިބި އެ އަންހެން މީހާ އެ ދަނީ އޭޑީކޭ ހޮސްޕިޓަލުގެ އައިސީޔޫގައި މަރާ ހަނގުރާމަކުރަމުންނެވެ. އެންމެ 18 މަހުގެ ތުއްތު ކުއްޖެއްގެ އެ މަންމަގެ އާއިލާ މެމްބަރުންނާއި އެކުވެރިން އެތިބީ ހަދާނެ ގޮތް ހުސްވެފަ އެވެ. އެކަމަކު ކާރުގެ ޑްރައިވަރު މިނިވަންކަމާ އެކު ރަށު ތެރޭގައި އުޅެމުން ދިޔައީ، އެއީ އޭނާގެ އިހުމާލުން ވީ ކަމެއް ނޫންކަން ދެއްކުމުގަ އެވެ.\nހަމަ އެފަދަ ވާހަކައެކެވެ. ބްރިޖް ހައިވޭގައި މަރަށް ފުރާނައަށް ދުއްވާފައި ދިޔަ ކާރު ކޮންޓްރޯލް ނުވެ ގޮސް ޖެހުނު ބާރު މިނުގައި، މަގުމަތީގައި ޖަހާފައި ހުރި ހޮޅިދަނޑި ވެސް ވެއްޓި، ހައިވޭގެ ދަގަނޑު ފެންސްގެ ބައެއް އޮތީ ބިމާހަމަވެފަ އެވެ. އޭރު، ޕިކަޕަކުން ޖެހި އެ މަގުގެ ޑިވަޑައިޑާތަކެއް ފުނޑުފުނޑުވިތާ މާ ގިނަ ދުވަހެއް ނުވެ އެވެ.\nޕިކަޕަކުން ޖެހި ލިންކް ރޯޑުގެ ޑިވަޑައިޑާތަކެއް ފުނޑުފުނޑު ވެފައި: ޒިންމާވާނީ ކާކު؟\nއެފަދަ އެކްސިޑެންޓްތަކުގައި އެތައް ބަޔަކު މި ދުނިޔެ ދޫކޮށްފި އެވެ. ނުކުޅެދޭ ހާލަތުގައި އެތައް ބަޔަކު އެބަ ތިއްބެވެ. ނަފުސާނީ ގޮތުން ގެއްލުން ލިބިފައިވާ މީހުންގެ އަދަދު ވެސް ގިނަ އެވެ. އާއްމުންގެ އުޅަނދުތަކާއި ރައްޔިތުންގެ މުދަލަށް ލިބުނު ގެއްލުންތަކުގެ އަގު އަންދާޒާކޮށްލަން ވެސް ނޭނގެ އެވެ.\nމިއީ، ގޮތެއްފޮތެއް ނެތި އުޅޭ ބައެއް ޒުވާނުންގެ ކަމެކޭ ބުނެ ފުއްދާލެވޭ ވަރަށް ވުރެ ސީރިއަސް މައްސަލައެކެވެ. ރަނގަޅެވެ. މައްސަލައަކީ ތިމާގެ ފަރިތަކަމަށް ވުރެ އަނެކާގެ ނުފަރިތަކަމަށް ނުވިސްނުމެވެ. އެކަމަކު އެކަން ވިސްނައިދީގެން، ކެމްޕެއިން ހިންގައިގެން އެކަނި މި މައްސަލަ ހައްލެއް ނުވާނެ އެވެ. ޖިނާއީ ދައުވާ ވެސް ކުރެވެން އެބަ ޖެހެ އެވެ. މަދަނީ ދައުވާ ވެސް އުފުލަން އެބަ ޖެހެ އެވެ. ދުއްވުމުގެ ހުއްދަ ބާތިލްކުރަން ޖެހެ އެވެ. ލިބޭ ގެއްލުންތަކުގެ އަގު ހޯދަން ޖެހެ އެވެ. އެ ނޫނީ މިކަންކަން ހުއްޓުވުމުގެ ނަމުގައި ކުރާ ކޮންމެ ކަމެއް ވާނީ ފޫ ނެތް ފަޔަށް ފެން ފުރުން ފަދަ ކަމަކަށެވެ.\n"އަޅުގަނޑުގެ ކާރުގެ ކުރީ ފުރޮޅު ވިންގުގައި ޖައްސާފައި ފިލީ. އެތަން ހަދަން ދިޔަ 4،000 ރުފިޔާ. އަނެއްކޮޅުން ތިން ދުވަހު ކާރު ގަރާޖުގައި ބާއްވަން ޖެހުނު. އެ ތިން ދުވަހަކީ އެއްވެސް އާމްދަނީއެއް ނުހޯދި ދިޔަ ތިން ދުވަސް. ޒިންމާ ވާނެ މީހަކު ނެތް،" ޓެކްސީ ޑްރައިވަރަކު ބުންޏެވެ.\nދާދި ފަހުން ބުރިޖް ހައިވޭގައި ހިނގި އެކްސިޑެންޓެއްގައި މަގަށާއި ކާރަށް ގެއްލުންތަކެއް ލިބިފައި\nއެފަދަ މައްސަލަތައް އައްޑޫ ލިންކު ރޯޑުގައި ހިނގާތާ އެތައް އަހަރެކެވެ. ރާއްޖޭގައި އެންމެ ގިނަ ބަޔަކު ދިރިއުޅޭ ދެ ރަށް ކަމަށް ވާ މާލެ އާއި ހުޅުމާލެ މިދިޔަ އަހަރު ގުޅުވާލި ބްރިޖާ އެކު ނުރައްކާތެރި އެކްސިޑެންޓްގެ އަދަދު ވަނީ ވަރަށް ބޮޑަށް އިތުރުވެފަ އެވެ. އެކްސިޑެންޓެއްގެ ސުރުހީއެއް ނޫހަކުން ނުފެންނަ ދުވަހެއް މިހާރު މަދުވާނެ އެވެ. މައްސަލަ އަކީ ގާނޫނު ތަންފީޒުނުވުން ހެއްޔެވެ؟\nއެއްގަމު ދަތުރުފަތުރުގެ ގާނޫނުގައި، ނުރައްކާތެރިކޮށް ނުވަތަ ފަރުވާ ކުޑަކޮށް ދުއްވައިގެން ލިބޭ ގެއްލުންތަކަށް ޒިންމާވާން ޖެހޭ އުސޫލުތައް ބަޔާންކޮށްފައިވެ އެވެ. ނުރައްކާތެރި ދުއްވުމަކުން މީހެއްގެ ފުރާނައަށް ގެއްލުމެއް ލިބިއްޖެ ނަމަ އިސްލާމީ ޝަރީއަތުން ކަނޑައަޅާ ބަދަލުދިނުމުގެ އަދަބުގެ އިތުރުން އެ އުޅަނދު ދުއްވި މީހާގެ ލައިސަންސް 10 އަހަރަށް ހިފެހެއްޓިދާނެ އެވެ.\nނުރައްކާތެރިކޮށް ދުއްވައިގެން ހިނގާ ކަމަކުން މީހެއްގެ ހަށިގަނޑަށް ގެއްލުމެއް ލިބިއްޖެ ނަމަ އިސްލާމީ ޝަރީއަތުގައިވާ ގޮތުގެމަތިން އަދަބު ދިނުމާ އެކު ފަސް އަހަރަށް އެމީހާގެ ލައިސެންސް ހިފެހެއްޓެން އޮވެ އެވެ. މީހެއްގެ ފުރާނަޔަށް ނުވަތަ ހަށިގަނޑަށް ގެއްލުމެއް ލިބޭ ގޮތަށް އުޅަނދެއް ދުއްވާ މީހެއްގެ އަދަބެއް ކަމަށް އެ ގާނޫނުގައި ކަނޑައަޅާފައި ވަނީ އެއް އަހަރާއި ދެ އަހަރާ ދެމެދުގެ މުއްދަތަކަށް ލައިސެންސް ހިފެހެއްޓުމެވެ.\nޕާކްކޮށްފައި އޮތް ޓެކްސީއެއްގައި ޖެހި ހިނގި ނުރައްކާތެރި އެކްސިޑެންޓެއްގައި ވެހިކަލްތަކަކަށް ގެއްލުންވެފައި\nކުރީގެ ޑެޕިއުޓީ ޕްރޮސިކިއުޓާ ޖެނެރަލް ހުސައިން ޝަމީމް ވިދާޅުވި ގޮތުގައި މީހުންނަށާއި މުދަލަށް ލިބޭ ގެއްލުމުގެ ބަދަލު ޖިނާއީ ދައުވާކޮށް ހޯދުމުގެ ބާރު ޕީޖީއަށް ލިބިގެންވެ އެވެ. އަދި ގެއްލުނު ލިބުނު މީހާއަށް ވެސް އެ ފުރުސަތު އޮތީ ހުޅުވިފަ އެވެ.\n"ގެއްލުން ލިބުނު މީހާ އަމިއްލައަށް ބަދަލު ހޯދަން އެދެން ބޭނުން ނަމަ ސިވިލް ކޯޓަށް ހުށަހަޅައިގެން އެކަން ކުރެވެން އެބަ އޮތް،" ޝަމީމް ވިދާޅުވި އެވެ.\nފުލުހުންގެ ހެޑް އޮފް ޓްރެފިކް މެނޭޖްމަންޓް ހުސައިން ސަމީރު ވިދާޅުވީ ގާނޫނުން ލިބިދޭ ބާރުތަކުގެ ތެރެއިން މިހާރު ވެސް ބަދަލު ނަގައިދެމުން އަންނަ ކަމަށެވެ. އަދި އެކްސިޑެންޓްގައި އިހުމާލުވި ފަރާތުން ގެއްލުމުގެ ބަދަލު ދޭން އިންކާރު ކުރާ ނަމަ ކޯޓު މެދުވެރިކޮށް ވެސް ބަދަލު ނަގައިދެމުން އަންނަ ކަމަށް އޭނާ ވިދާޅުވި އެވެ.\n"މީހާގެ ބޭސްފަރުވާ އަށް ވެސް، އުޅަނދަށް ވިޔަސް އަދި ތަނަކަށް ވިޔަސް އަޅުގަނޑުމެން ބަދަލު ނަގައިދެން. އާއްމު ތަނަކަށް ނަމަ ހައުސިން މިނިސްޓްރީ ނުވަތަ ޕްލޭނިން މިނިސްޓްރީން ކޯޓޭޝަން ހޯދައިގެން އިހުމާލިވި ފަރާތް މެދުވެރިކޮށް ބަދަލު ނަގައިދެން. ބަދަލު ދޭން އިންކާރުކޮށްފި ނަމަ ކޯޓު މެދުވެރިކޮށް ވެސް ނަގައިދެން،" ސަމީރު ވިދާޅުވި އެވެ.\nއިހުމާލުވާ މީހާ ފިލާ މައްސަލާގައި އޭނާ ވިދާޅުވީ ވީޑިއޯ ފްޓޭޖް ބަލައިގެން ވެސް އެ މީހަކު ހޯދާ ފިޔަވަޅު އަޅާ ކަމަށެވެ. އެގޮތަށް ނުހޯދި ހުންނާނީ ވަރަށް މަދު މައްސަލައެއްގައި ކަމަށް އޭނާ ވިދާޅުވި އެވެ.\nނަމަވެސް އެގޮތަށް އެބަދަލު ނުލިބޭ ކަމަށް އާއްމުން ބުނާ ބުނުމަށް ތަޖުރިބާކާރު ވަކީލް ޝަމީމް އެއްބަސްވެވަޑައިގަންނަވަ އެވެ. ގާނޫނުގައި އެގޮތަށް ބަޔާންކޮށްފައި އޮތް ނަމަވެސް އެކަންކަން ނުވެ ދަނީ ޝަރުއީ ދާއިރާއަށް އާއްމުންގެ އިތުބާރު ނެތުމުން ކަމަށް އޭނާ ވިދާޅުވި އެވެ.\n"ގާނޫނީ ނިޒާމު އޮތީ މިހާރުވެސް މައްސަލައަށް ހައްލު ލިބޭ ގޮތަށް. މައްސަލައަކީ އެ ނިޒާމު އެފިޝަންޓްކޮށް މަސައްކަތް ނުކުރާތީ. ޖުޑީޝަރީއަށް އާއްމުންގެ އިތުބާރު އޮތް ނަމަ މައްސަލަ ހިފައިގެން އާއްމުން ދިޔައީސް،" ޝަމީމް ވިދާޅުވި އެވެ.\n"[ނަމަވެސް މިހާރު] މައްސަލަ ހިފައިގެން ހިނގައްޖެ ނަމަ އެކަމަކަށް އެތައް އަހަރެއް ނަގާ. އެކަމާ އުޅުމަށް ވުރެ ދޫކޮށްލުން ރަނގަޅު ކަމަށް ގިނަ މީހުންނަށް އިހުސާސް ވަނީ،.\nޖިނާއީ އަބަދުތަކެއް ކަނޑައަޅަން ޖެހޭ\nތެދެކެވެ. ޖޫރިމަނާއަކަށް ފަހު ޖޫރިމަނާއެއް އާދެ އެވެ. އެކަމަކު ހައްލެއް ނެތެވެ. ކުރިއާ ހިލާފަށް ނުގަވައިދުން ދުއްވާ މީހުން އިތުރުވަމުން ދާ ކަމަށް ފުލުހުން ވެސް ގަބޫލުކުރެ އެވެ. އެކަން އެގޮތަށް ވާ މައިގަނޑު ސަބަބަކީ އެ މީހުންނާ ދޭތެރޭ އެޅޭނެ ޖިނާއީ ފިޔަވަޅުތަކެއް ނެތުން ކަމަށް ވެސް އެ ފަރާތުން ގަބޫލުކުރެ އެވެ.\nހުޅުމާލޭގައި ހިނގި އެކްސިޑެންޓެއް ތަހުގީގު ކުރަން ފުލުހުން ހަރަކާތްތެރިވަނީ\nއެއްގަމު ދަތުރު ފަތުރުގެ ގާނޫނު އައުމުގެ ކުރިން ފުލުހުން ގެންދިޔައީ ނުގަވައިދުން ދުއްވާ މީހުން ގޭގައި ބަންދުކޮށް އަދަބު ދެމުންނެވެ. އަދި ނުގަވައިދުން ދުއްވި ވެހިކަލް 15 ދުވަހަށް ނުވަތަ 30 ދުވަހަށް ފުލުހުންގެ ބެލުމުގެ ދަށަށް ގެންދެ އެވެ. ނަމަވެސް އެއްގަމު ދަތުރުފަތުރުގެ ގާނޫނު އައުމުން އެ އަދަބު އުވި، ހަމައެކަނި ދެވޭ އަދަބަކީ ޖޫރިމަނާ ކުރުމެވެ.\nސަމީރު ވިދާޅުވީ ނުގަވައިދުން ދުއްވާ މީހުން ހުއްޓުވެން އަންނަނީ ކުރިން ލިބުނު ފަދަ ބާރުތަކެއް ފުލުހުންނަށް ލިބިގެން ކަމަށެވެ.\n"ޖޫރިމަނާ ކުރުމުން ނުވަތަ ލައިސެންސް ހިފެހެއްޓުމުން އަނެއްކާވެސް ހަމަ މިފެންނަނީ ދުއްވާތަން. އޭގެ ބަދަލުގައި ވެހިކަލް ހިފެހެއްޓޭ ނަމަ ނުވަތަ ގޭގައި ބަންދުކުރުން ފަދަ ޖިނާއީ އަދަބެއް ދެވޭ ނަމަ އެކަން ހުއްޓުމަކަށް އަންނާނެ. އެކަން ވަނީ އަޅުގަނޑުމެން ތަޖުރިބާކޮށްފައި،" ސަމީރު ވިދާޅުވި އެވެ.\nފުލުހުންނާއި ޓްރާންސްޕޯޓް މިނިސްޓްރީން މިހާރު މަޝްވަރާ ކުރަމުން އަންނަނީ ނުގަވައިދުން ދުއްވާ މީހުންނާ ދޭތެރޭ އަޅާ ފިޔަވަޅަކީ ހަމައެކަނި ޖޫރިމަނާ ކުރުމާއި ލައިސެންސް ހިފެހެއްޓުން އޮތުމުގެ ބަދަލުގައި ތަކުރާރުކޮށް ކުށްކުރާ ފަރާތްތަކާ މެދު ޖިނާއީ އަދަބެއް ކަނޑައެޅޭ ގޮތަށް އެއްގަމު ދަތުރުފަތުރުގެ ގާނޫނަށް ބަދަލު ގެނައުމަށެވެ.\nސަމީރު ވިދާޅުވީ އެކަހަލަ ގާނޫނީ ހަރުކަށި ގޮތްތަކެއް ގެނެސްގެން ނޫނީ ހައްލު ކުރެވޭނެ ގޮތެއް މިހާރު ނެތް ކަމަށެވެ. މިހާރު އޮންނަ ގޮތުން ފުރަތަމަ ފަހަރަށް 1،000ރ. ދެ ވަނަ ފަހަރު 1،500ރ. އިން ޖޫރިމަނާ ކުރެވެ އެވެ. އޭގެ ފަހުން ގަވައިދާ ހިލާފުވާ ކޮންމެ ފަހަރަކު 2،000ރ. އިން ޖޫރިމަނާކުރަމުން ގޮސް ބައެއް މީހުން 60،000ރ. އަށް ޖޫރިމަނާ އަރާފައި ހުރި ކަމަށް ވެސް އޭނާ ވިދާޅުވި އެވެ.\nއެކަމުން ވެސް ރަނގަޅު ނަތީޖާއެއް ނުކުމެފައެއް ނުވެ އެވެ. އެހެންކަމުން މިހާރު މި އޮތީ އަނެއްކާވެސް ގާނޫނަށް ބަދަލު ގެންނަން ޖެހިފަ އެވެ. ގާނޫނުތައް ހަދަން ދައުލަތުން ހޭދަކުރާ ރައްޔިތުންގެ މަޖިލިހެއް އެބަ އޮތެވެ. ގާނޫނުތަކުގެ ތެރޭގައި ރައްޔިތުން ބައިތިއްބުމުގެ ޒިންމާ އުފުލަން ސަލާމާތީ ބާރުތަކެއް އެބަ އޮތެވެ. ދައުވާ ކުރާނެ އޮފީހަކާއި ޝަރީއަތްކުރާނެ ކޯޓްތަކާއި ތަންފީޒްކުރާނެ މުއައްސަސާތައް ވެސް އެބަ ހުއްޓެވެ. އެހެންކަމުން ރައްޔިތުންނާއި ރައްޔިތުންގެ މުދަލަށް ލިބޭ ގެއްލުންތައް ހުއްޓުވުމުގައި ފަހަތު ފަޔަށް ބުރަވާން ޖެހޭ ސަބަބެއް އޮވެގެން ވާނެ ކަމަކަށް ގަބޫލެއް ނުކުރެވެ އެވެ.\nއިތުރު ލިޔުންތައް އެކްސިޑެންޓް ޕޮލިސް މަގުމަތީގެ އެކްސިޑެންޓް ޖުޑީޝަރީ


Raees Nasheed geybandhdhah badhalukurikamah bunaa liyumah...\nރިޕޯޓު - ސިޔާސީ ޕާޓީތަކުގެ މަޝްވަރާ\nރައީސް ނަޝީދު ގޭ ބަންދަށް ބަދަލުކުރިކަމަށް ބުނާ ލިޔުމަށް ވީގޮތެއް ނޭނގެ، އަނެއްކާވެސް މަޝްވަރާއަށް!\nފުލުހުންނަށް އެ ލިޔުމުގެ ސައްހަ ކަމާމެދު ބަހެއް ބުނަން ދަތިކަމަކަށްވި\nކުރިން މަޝްވަރާއަށް ގޮވާލީ ރައީސް ނަޝީދު ޖަލަށް ލުމަށްފަހު\nމިފަހަރު ޖުމްހޫރީ ޕާޓީގެ ލީޑަރު އަދި މަޝްހޫރު ވިޔަފާރިވެރިޔާ ގާސިމް ޖަލަށް ލުމަށްފަހު\nކ. މާލެ2ސެޕްޓެންބަރ 2017 | ހޮނިހިރު 13:30 2,386\nސަރުކާރުގެ ފަރާތުން މަޝްވަރާތަކުގައި ބައިވެރިވެވަޑައިގަންނަވާ މިނިސްޓަރު ޑރ. މުހައްމަދު ޝައިނީ -- - ރާއްޖެ އެމްވީ\nރާއްޖޭގެ މިނިވަން ކަމަށް 50 އަހަރު ފުރުމުގެ މުނާސަބަތު ކުލަ ގަދަކޮށް ފާހަގަ ކުރުމާއި ރާއްޖޭގައި އޭރުއޮތް ހަމަނުޖެހުންތައް ނައްތާލުމަށް ސަރުކާރުން ނިންމީ އިދިކޮޅު ސިޔާސީ ފަރާތްތަކާއެކު މަޝްވަރާ ކޮށްގެން ހައްލެއް ގެނައުމަށެވެ.\nކުރީގެ ރައީސް އަދި އިދިކޮޅު އެމްޑީޕީގެ ރައީސް މުހައްމަދު ނަޝީދުގެ މައްޗަށް ޓެރެރިޒަމްގެ ދައުވާކޮށް، 13 އަހަރަށް ޖަލަށްލުމަށް ހުކުމް ކުރުމާއި ގުޅިގެން ރާއްޖޭގައި ސިޔާސީ ބޮޑެތި ހަމަނުޖެހުންތަކެއް ހިނގާދިޔަ އެވެ. އެންމެ ބޮޑު ސަބަބަކަށްވީ ރައީސް ނަޝީދުގެ މައްޗަށް ހިންގި ޝަރީއަތާމެދު ރައްޔިތުންނާއި ބައިނަލް އަގްވާތީ ޖަމްއިއްޔާ ޖަމާއަތްތަކުން ޝައްކު އުފެއްދުމެވެ. ގާނޫނުއަސާސީ އާއި ގާނޫނުތަކާއި ހިލާފަށް ޝަރީއަތް ހިންގާފައިވާ ކަމަށް ބުނެ އދ. އާއި ދުނިޔޭ ގައުމުގެ ތަކުގެ ލީޑަރުން ވެސް ވަނީ ރައީސް ނަޝީދު މިނިވަން ކުރުމަށް ގޮވާލާފަ އެވެ.\nރާއްޖޭގެ ހަމަޖެހުމަށާއި ދުނިޔޭގެ ގައުމުތަކާއި މޫނު ކެނޑޭ ހިސާބަށް ކަންތައްތައް ދިއުމުންނާއި 50 ވަނަ މިނިވަން ދުވަސް އަންނާނީ ސަރުކާރުގެ މޫނުމަތި ރީތި ކުރުމުމުގެ ގޮތުން އިދިކޮޅު އެމްޑީޕީއާއެކު މަޝްވަރާ ކުރުމަށް ނިންމި އެވެ. މީގެއިތުރުން ކަންކަން އޮމާންކުރުމުގެ ބޭނުމުގައި ޖަލުގައި ހުންނެވި ރައީސް ނަޝީދު ވަގުތީ ގޮތުން ގޭ ބަންދަށް ބަދަލު ކުރި އެވެ. އެވަރުން ވެސް ނުނިމެ އެވެ. ސަރުކާރާއެކު މަޝްވަރާތައް ކުރިއަށް ގެންދިއުމުގެ ނަތީޖާއަކީ ރައީސް ނަޝީދު ދާއިމީކޮށް ގޭބަންދަށް ބަދަލު ކުރިކަމުގެ ލިޔުން ހަވާލު ކުރުމެވެ. އަދި މިނިވަން ކަމަށް 50 އަހަރު ފުރޭއިރު، ރައީސް ނަޝީދު ހުންނަވާނީ މިނިވަނެއްގެ ގޮތުގައި ކަމުގެ އަޑުތައް ވެސް އިވެންފެށި އެވެ.\nމިނިވަން ކަމަށް 50 އަހަރު ފުރުމުގެ މުނާސަބަތު ނިމުމާއެކު މަންޒަރު ބަދަލުވެ، މަޝްވަރާތަކުގައި ސަރުކާރުން ދެއްކި ވާހަކަތައް ވެސް އެކޮޅު ކޮޅުން ޖެހި ނުދައްކާ ވާހަކަތަކަކަށް ވެއްޖެ އެވެ. ގޭބަންދު ކުރުމަށް ކުރިން ދިން ކަމަށް ބުނާ ލިޔުން ވެސް ނުދޭ ލިޔުމަށް ވެއްޖެ އެވެ.\nމޯލްޑިވްސް ކަރެކްޝަނަލް ސާރވިސްގެ އެ ލިޔުމުގައި ވަނީ "ފޭކް ތަތްގަނޑެއް" ކަމަށް ސަރުކާރުންނާއި ކަރެކްޝަނުން ބުނެފި އެވެ. ނަމަވެސް އެއީ "ފޭކް ތަންގަނޑެއް" ނޫންކަން އެ ލިޔުން ބޭރަށް ފޮނުވައިގެން ހެދި ޓެސްޓްތަކުން އެނގިފައިވާ ކަމަށް އެންޑީޕީން ބުނެއެވެ.\nނަމަވެސް ކަރެކްޝަނުން އެއީ "ފޭކް" ލިޔުމެއް ކަމަށްބުނެ ފުލުހުންނަށް އެމައްސަލަ ތަހުގީގު ކުރުމަށް ހުށަހެޅި އެވެ. އެއީ 2015 ވަނަ އަހަރު ފަހު ކޮޅު އެވެ. މިއަދާ ހަމައަށް ވެސް އެލިޔުމުގެ ޝައްހަކަން ފުލުހުންނަށް ކަށަވަރުވާގޮތެއް ނުވި އެވެ. ރައީސް ނަޝީދު ގޭބަންދަށް ބަދަލު ކުރުމަށާއި މިނިވަން ކުރުމަށް އޭރު ބާރު އަޅުއްވަމުންގެންދެވި އޭރުގެ ނާއިބު ރައީސް އަހުމަދު އަދީބު ވިދާޅުވެފައިވަނީ އެއީ ސައްހަ ލިޔުމެއް ކަމަށެވެ.\nއޭރު ސަރުކާރާއެކު އެމްޑީޕީން ކުރިއަށް ގެންދިޔަ މަޝްވަރާތަކާއި ގުޅިގެން އެމްޑީޕީން ބުނެފައިވަނީ ރައީސް ނަޝީދު މިނިވަން ކުރުމަށް ސަރުކާރުން އެއްބަސްވެފައިވަނީ، އެމަނިކުފާނު ދެ ދުވަހަށް ފުރަތަމަ ގެއަށް ބަދަލުކުރުމަށާއި، އެއަށް ފަހު 8 ހަފްތާއަށް ގޭބަންދުގެ މުއްދަތު އިތުރު ކުރުމަށާއި، އެއަށް ފަހު ދާއިމީކޮށް ގެއަށް ބަދަލު ކުރުމަށާއި އަދި 26 ޖުލައި 2015 ދުވަހު އެއްކޮށް މިނިވަން ކުރުމަށެވެ.\nއެ މަޝްވަރާތަކުގެ އަލީގައި ރައީސް ނަޝީދުގެ މައްޗަށް ކޮށްފައިވާ 13 އަހަރުގެ ޖަލު ހުކުމް ތަންފީޒު ކުރުން 19 ޖުލައި 2015 ދުވަހު ދާއިމީކޮށް ގޭބަންދަށް ބަދަލުކުރިއެވެ. އެގޮތުން 19 ޖުލައި 2015 ދުވަހު ރައީސް ނަޝީދު ދާއިމީކޮށް ގޭބަންދަށް ބަދަލުކުރިކަން އެމަނިކުފާނަށް އަންގާ ލިޔުން އެރޭ 8:30 އާއި 9:00 އާ ދެމެދު ޙަވާލުކުރުމަށް މޯލްޑިވްސް ކްރެކްޝަނަލް ސަރވިސްގެ ފަރާތުން ރައީސް ނަޝީދު ދިރިއުޅުއްވާ ގެކޮޅަށް ދާނެކަމަށް ވެސް އެމްޑީޕީގެ ފަރާތުން އެ މަޝްވަރާތަކުގައި ބައިވެރިވެވަޑައިގެންނެވި އެމްޑީޕީގެ ޕާލަމެންޓްރީ ގްރޫޕްގެ ލީޑަރު އިބްރާހިމް މުހައްމަދު ޞާލިޙުއަށް ސަރުކާރުން މަޢުލޫމާތުދީފައި ވެއެވެ.\nނަމަވެސް 19 ޖުލައި 2015 ދުވަހު ސަރުކާރުން ރައީސް ނަޝީދުއާ ހަވާލުކުރި ލިޔުން ތަންފީޒުކުރަން ފެށުމަށް ފަހު އެލިޔުމަށް އަމަލުކުރުން ހުއްޓާލުމަށް ސަރުކާރުން ނިންމިކަން ރައީސް ނަޝީދަށް އެނގިވަޑައިގަތީ 23 އޯގަސްޓް 2015 ދުވަހުގެ ރޭ އެމަނިކުފާނު އަނބުރާ ޖަލަށް ގެންދިއުމަށް މޯލްޑިވްސް ކްރެކްޝަނަލް ސަރިވިސްގެ މުވައްޒަފުން ދިއުމުންނެވެ. 23 އޯގަސްޓް 2015 ދުވަހުގެ ރޭ ރައީސް ނަޝީދު ޖަލަށް ގެންދިޔައިރު، 19 ޖުލައި 2015 ދުވަހު ސަރުކާރުން އެމަނިކުފާނު ދާއިމީކޮށް ގޭބަންދަށް ބަދަލުކޮށް، އެދުވަހު ދިން ލިޔުން ސަރުކާރުގެ ފަރާތުން ތަންފީޒުކުރަން ފެށިތާ ފަސް ދުވަސް ވެއްޖެއެވެ.\nމޯލްޑިވްސް ކަރެކްޝަނަލް ސާރވިސްއިން "ފޭކް" ލިޔުމެއް ކަމަށް ބުނާ ލިޔުން ފުލުހުން ތަހުގީގުކޮށްކޮށް ތިއްބައި އަނެއްކާވެސް ސަރުކާރުން މިވަނީ އިދިކޮޅު ހުރިހާ ސިޔާސީ ޕާޓީތަކަށް މަޝްވަރާ ކުރުމަށް ގޮވާލައްވާފަ އެވެ. މިފަހަރު މަޝްވަރާއަށް މިގޮވާލީ ޖުމްހޫރީ ޕާޓީގެ ލީޑަރު ގާސިމް އިބްރާހީމްގެ މައްޗަށް ތިން އަހަރާއި ދެ މަހާއި 12 ދުވަހަށް ޖަލަށް ލުމަށް ހުކުމް ކުރިތާ ހަފްތާއެއް ވެސް ނުވަނީ ހެވެ. ދެންވާގޮތެއްވެސް އެނގިދާނެތާއެވެ.


Avas javaabu hoadhaairu enmen hadhaanee dhogu!\nއަވަސް ޖަވާބެއް ހޯދަން މީހަކަށް އުނދަގޫ ނުކުރާށެވެ. މިފަދަ ވަގުތެއްގައި ޕްރެޝަރުގައި ޖަވާބު ދޭން ޖެހިއްޖެނަމަ ކޮންމެ މީހަކުވެސް ހަދާނީ ދޮގު ކަމަށް ސައިންސްވެރިން ބުނެ އެވެ.\nސައިކޮލޮޖިކަލް ސައިންސްގައި ޝާއިއުކޮށްފައިވާ ރިޕޯޓެއްގައި ސައިންސްވެރިން ފާހަގަ ކޮށްފައިވާ ގޮތުގައި އެބޭފުޅުންގެ ހޯދުންތަކުން ދައްކާ ގޮތުގައި ވިސްނާލާނެ ވަގުތު ނުދީ ޖަވާބެއް ދޭން މީހަކު ކައިރީގައި އެދިފިނަމަ އެ މީހަކު ތެދެއް ނުހަދަ އެވެ. އޭނާ ގިނަ ފަހަރަށް ދޭނީ ސުވާލު ކުރާ މީހާ ބޭނުންވާ ކަހަލަ ޖަވާބެކެވެ.\nމި ހޯދުމަށް ތައްޔާރު ކުރި ސުވާލު ކަރުދާހުގައި ހުރީ ވަރަށް އާދައިގެ 10 ސުވާލެކެވެ. މި ސުވާލުތަކުގެ ތެރޭގައި "އަހަރެން ބޭނުންވާ ކަމެއް ބޭނުންވާ ގޮތަކަށް ނުވުމުން އަހަރެން ވަރަށް ރުޅި އާދެއެވެ". "ކޮންމެ މީހަކު އަހަންނާ ކޮންމެ ވާހަކައެއް ދެއްކިޔަސް އަހަންނަކީ ވަރަށް ރަނގަޅަށް އެމީހަކު ދައްކާ ވާހަކަ އަޑު އަހާ މީހެކެވެ،" ފަދަ ސުވާލުތައް ހިމެނުނެވެ.\nޖަވާބު ދިނުމުގައި ބައިވެރިވި މީހުން ދެ ގްރޫޕަކަށް ބަހާލައި ފުރަތަމަ ގްރޫޕް ކައިރީ ބުނީ މި ސުވާލުތަކުގެ ތެރެއިން ކޮންމެ ސުވާލެއްގެ ޖަވާބު 11 ސިކުންތަށް ވުރެ އަވަހަށް ދިނުމަށެވެ.\nނަތީޖާ ދެއްކި ގޮތުގައި އަވަހަށް ޖަވާބު ދީފައިވާ އެންމެން ވެސް ޖަވާބު ދީފައި ހުރީ އެހެން މީހުން ހިތްހަމަޖެހޭ ގޮތަށެވެ.\nދެވަނަ ގްރޫޕްގެ މީހުންނަށް ޖަވާބު ދޭކަށް ވަކި ވަގުތެއް ކަނޑައަޅާފައެއް ނުވެ އެވެ. ހަމަޖެހިލައިގެން ތިބެ ވިސްނާފައި އެމީހަކު ބޭނުން ޖަވާބެއް ދޭންވީ އެވެ. ނަތީޖާ ދެއްކީ ވަރަށް ތަފާތު ކޮށެވެ. ގިނައިރުން ވިސްނާފައި ޖަވާބު ދިން މީހުންގެ ޖަވާބުތަކުގައި ހުރީ އެކަމާ މެދު އެމީހުން ދެކޭ އަސްލު ގޮތެވެ.


Ekaniveri Vegen Kamah Bune Gang Akaai Gulhunu 81 Aharuge Muskulhi Eh Jalah! - Vaguthu\nއެކަނިވެރިވެގެން ކަމަށް ބުނެ ގޭންގަކާއި ގުޅުނު 81 އަހަރުގެ މުސްކިޅިއެއް ޖަލަށް!\nއިނގިރޭސިވިލާތުގައި އުމުރުން 81 އަހަރުގެ މުސްކުޅިއަކު އެކަނިވެރިވެގެން ކަމަށްބުނެ އެ ގައުމުގެ ގޭންގަކާއި ގުޅި ކުށްތަކަށް އަރައިގަންނަން ފެށުމުން ހައްޔަރުކޮށްފިއެވެ.\nއިއަން ހެމެންސް ނަމަކަށް ކިޔާ އެމީހާގެ އާއިލާ އެއްވެސް މީހަކުވެސް ދުނިޔޭގައި ނެތްއިރު އޭނާ ގޭންގާއި ގުޅުމަށް ފަހު ވަނީ އެ ގޭންގުގެ ޑްރައިވަރެއްގެ ގޮތުގައި މަސައްކަތް ކުރަން ފަށާފައެވެ. މިގޮތުން އެ ގޭންގުގެ ބަޔަކު މީހެއް ގަޔަށް ވަޅި ޖެހުމަށް ފަހު ފިލުމަށް އިއަން ވަނީ އެހީތެރިވެދީފައެވެ.\nއެމީހުން ދިން ވަޅީގެ ހަމަލާގައި މީހަކު މަރު ނުވި ނަމަވެސް، ދައުލަތުގެ ވަކީލުން ބުނެފައި ވަނީ އެ ހަމަލާގައި މީހަކު މަރުވުގެ ފުރުސަތުވެސް އޮތް ކަމަށެވެ. އެހެންކަމުން މި އަމަލުގައި އިއަސްވެސް ބައިވެރިވެފައި ވާތީ އޭނާގެ މައްޗައް ވަނީ ދައުވާ ކޮށްފައެވެ.\nމި ކުށުގައި އިއަންގެ ބައިވެރިވުމަށް މިހާރު9މަސް ދުވަހުގެ ޖަލު ހުކުމެއް އިއްވާފައި ވާއިރު، ދެން މިކަމުގައި އަމަލީ ގޮތުން ބައިވެރިވި އެކަކު9އަހަރަށް ޖަލަށް ލާން ހުކުމް ކޮށްފައި ވާއިރު އިތުރު މީހެއްގެ މައްސަލަ ދަނީ ކުރިއަށެވެ.\nމީގެ ކުރިން ބާގާ ހަދާ ވޭނަކުން ކާބޯތަކެތި ވިއްކައި އުޅުނު އިއަންސްގެ ބައިވެރިވުމާއި އެކު ހަމަލާ ދީފައި ވަނީ އެ ގޭންގާއި މައްސަލަތަކެއް ޖެހިފައި އޮންނަ އެހެން ގޭންގެއްގެ މީހަކަށެވެ. އެ މީހާ ގަޔަށް6ފަހަރު ވަޅި ޖަހާފައި ވާއިރު އޭނާގެ ފުއްޕާމޭ ވަނީ ފަޅައިގެން ގޮސްފައެވެ.\nއިއަންސް އަށް ހުކުމް އިއްވަމުން ގާޒީ ބުނެފައި ވަނީ އޭނާ މަސައްކަތް ކުރަމުން އައީ ގޭންގެއްގައި ކަން އިއަންސް އަށް އެނގޭ ކަމަށާއި އަދި އެ ރޭ އެމީހުން އިއަންސްގެ ކާރަށް އެރިއިރު ގައިގައި ލޭ ހުރުމުން އައީ މީހަކަށް ހަމަލާ ދީފައިކަންވެސް އެނގޭނޭ ކަމަށެވެ. އަދި އެ ގޭންގުން އޭނާ ބޭނުން ކުރަން ނިންމީ މުސްކުޅިއެއް ބޭނުން ކުރުމުން ފުލުހުންގެ ސަމާލުކަން މާބޮޑަށް ނުލިބޭނެތީ ކަމަށްވެސް ބުނެފައިވެއެވެ.\nއިއަންސް އަށް އައީ އުމުރުން ދުވަސްވުމުގެ ސަބަބުން ލިބޭ އިނާޔަތްތައްވެސް ލިބެމުންކަން ފާހަގަަކޮށްލެވެއެވެ.\nކުޑަކުއްޖެއްގެ އަތަށް ފޯނެއްދިން މީހަކު ތިން އަހަރަށް ޖަލަށް ލައިފި


Cardiff keeper Etheridge ah Raajjeyn libunee filaavalheh | Mihaaru\nކާޑިފްގެ މެޗެއްގެ ތެރެއިން އެތެރިޖް.-- ފޮޓޯ: އޭއެފްޕީ\n27 އެޕްރީލް 2019 - 08:553comments\nރާއްޖޭގައި 2014 ވަނަ އަހަރު ބޭއްވި އޭއެފްސީ ޗެލެންޖް ކަޕަށް ފިލިޕީންސްއާ އެކު މިހާރު އިނގިރޭސި ޕްރިމިއާ ލީގުގައި ކާޑިފް ސިޓީ އަށް ކުޅެމުން އަންނަ ނީލް އެތެރިޖް އައީ ޓީމުގެ އެއް ވަނަ ކީޕަރުގެ ގޮތުގަ އެވެ. އޭރު އެތެރިޖް ހުރީ އޯލްޑްހަމް ޔުނައިޓެޑްގެ ދެ ވަނަ ކީޕަރުގެ ގޮތުގަ އެވެ. މުބާރާތުގެ ފުރަތަމަ މެޗުގައި އެތެރިޖަށް ކުޅުމުގެ ފުރުސަތު ލިބުނު ނަމަވެސް ދެން ހުންނަން ޖެހުނީ ކުޅިބަލާށެވެ. ތަފާތު ސަބަބުތަކާ ހުރެ ފުރުސަތު ނުލިބުނުއިރު، އޭނާ ދެކޭގޮތުގައި ކުރި ހިތި ތަޖުރިބާއިން ގިނަ ފިލާވަޅުތަކެއް ލިބުނެވެ.\nއައްޑޫ ސްޓޭޑިއަމްގައި ކުޅުނު ގްރޫޕް ސްޓޭޖުގެ ފުރަތަމަ މެޗުގައި ފިލިޕީންސް ވަނީ އަފްގާނިސްތާނާ އެކު ލަނޑެއް ނުޖެހި އެއްވަރުވެފަ އެވެ. އެ މެޗުގައި އޭރު 24 އަހަރުގެ އެތެރިޖް ވަނީ ގިނަ ބޯޅަތަކެއް ހުއްޓުވައިފަ އެވެ. އޭނާގެ ނަޒަރުގައި އެއީ ގައުމީ ޓީމަށް ކުޅުނު އެންމެ މޮޅު އެއް މެޗެވެ.\n"ދިރިއުޅުމުގައި އެއްވެސް ކަމެއް ޔަގީނެއް ނުވާނެ. ފިލިޕީންސާ އެކު އަހަރެން ރާއްޖޭގައި މުބާރާތެއް ކުޅުނުއިރު ފުރަތަމަ މެޗުގައި އަހަރެން އެއްވަނަ ކީޕަރެއްގެ ގޮތުގައި ހުރެގެން ވަރަށް މޮޅަށް ކުޅުނިން. ދެން އަހަންނަށް އަނިޔާގެ މައްސަަލަ ދިމާވި. އެހެން ނަމަވެސް އަލުން ފިޓްވުމުން ވެސް ޓީމުން ފުރުސަތެއް ނުދިން. ހަގީގަތުގައި އެއީ އަހަރެންގެ ކެރިއަރުގައި ރަނގަޅު ފިލާވަޅެއް ލިބުނު ފަހަރެއް،" ޕްރިމިއާ ލީގު ޓީވީ އަށް އެތެރިޖް ދިން އިންޓަވިއުއެއްގައި ބުންޏެވެ.\nއޭޝިއަން ކަޕްގައި ފިލިޕީންސް ކުޅުނު މެޗެއްގެ ތެރެއިން އެތެރިޖް އެ ޓީމުގެ އެހެން ކުޅުންތެރިންނާ އެކު.\n"ފިޓްކޮށް ހުއްޓަސް ޓްރެއިނިންގައި ޖެހޭނެ މަސައްކަތްކުރަން. މަސައްކަތްކުރަން ޖެހޭނީ ޓީމެއްގެ ގޮތުގައި. އެ ފަހަރު ގައުމީ ޓީމުގައި (ޗެލެންޖް ކަޕްގައި) އަހަންނަށް ޓީމުން ފުރުސަތު ގެއްލުނީ އަމިއްލަ އަށް އުޅުނީމަ."\nއިންގްލެންޑަށް އުފަން އަދި އިނގިރޭސި 16 އަހަރުން ދަށުގެ ގައުމީ ޓީމަށް އެއް ފަހަރު ކުޅުނު އެތެރިޖް ފިލިޕީންސަށް ކުޅެން ނިންމީ އޭނާގެ މަންމަ އުފަން ގައުމަށް ވެފައި ގައުމީ ޓީމަށް ކުޅުމުގެ ފުރުސަތު ހޯދުމުގެ ގޮތުންނެވެ. އެތެރިޖް 2008 ވަނަ އަހަރު ފިލިޕީންސް ފުޓްބޯޅަ ފެޑެރޭޝަނުން އެ ގައުމަށް ކުޅެދެން ދިން ދައުވަތު ގަބޫލުކުރީ އޭނާއާ އެކު ޗެލްސީ ޔޫތު ޓީމަށް ކުޅުނު ފިލިޕް ޔަންގްހަޒްބަންޑާ ވެސް މަޝްވަރާކުރުމަށްފަހު އެވެ.\nފިލިޕީންސް ގައުމީ ޓީމަށް މިހާތަނަށް 60 އަށް ވުރެން ގިނަ މެޗު ކުޅެދީފައިވާ އެތެރިޖް މިހާރު ކުޅެމުން އަންނަ ކާޑިފާ 2017 ވަނަ އަހަރު ހިލޭ ޓްރާންސްފާ އަކަށް ގުޅުމުގެ ކުރިން އިނގިރޭސި ހަތް ޓީމަށް ކުޅުނެެވެ. އޭގެ ތެރޭގައި ފުލަމް އާއި ޗާލްޓަން އެތުލެޓިކް ހިމެނެ އެވެ.\nފުލަމް އިން 2014 ވަަނަ އަހަރު އެތެރިޖަށް އެއްބަސްވުމެއް ނުދީ އޭނާ ރިލީސްކޮށްލުމުން އެތެރިޖް ނިންމީ ފިލިޕީންސް ލީގުގައި ކުޅެން ދިއުމަށެވެ. އެ ގޮތަށް ނިންމައި އޭނާ ފިލިޕީންސް އަށް ދާން ޓިކެޓް ވެސް ނަގައިގެން ހުއްޓައި އެންމެ ފަހު ވަގުތު އޭނާ ގެންދިޔައީ އޯލްޑްހަމް އިންނެވެ. އެ ޓީމުގައި އޭނާ ހޯދި ކުރިއެރުމުން ވޯލްސޯލް އިން އޭނާ ގަތެވެ. އޭގެ ފަހުން އޭނާ ގުޅުނީ މިހާރުގެ ޓީމް ކާޑިފާ އެވެ.\nކެރިއަރުގައި މިހާތަނަށް ގިނަ ތަޖުރިބާތަކެއް ކޮށްފައިވާ އެތެރިޖް މިހާރު އަންނަނީ އަންނަ ސީޒަނުގައި ކާޑިފް ޕްރިމިއާ ލީގުގައި ބޭއްވުމަށް މަސައްކަތް ކުރަމުންނެވެ.\nކާޑިފް މި ވަގުތު ރެލިގޭޝަނުގައި އޮތްއިރު، އެތެރިޖްގެ އުއްމީދަކީ އަންނަ ސީޒަނުގައި ވެސް އިނގިރޭސި ޕްރިމިއާ ލީގުގައި ކުޅުމެވެ. އަދި ކާޑިފްގައި މިހާރު އޮތް ޓީމަށް ބަލާއިރު އެއީ ނުކުރެވޭނެ ކަމެއް ނޫން ކަމަށް އެތެރިޖް ވަނީ ބުނެފަ އެވެ.\nއިތުރު ލިޔުންތައް ފިލިޕީންސް އޭއެފްސީ ޗެލެންޖް ކަޕް 2014


Udu Ungahlaidhinas Handhu Kobaithioa Suwaalukuraane | Fenvaru Online\n14:24 - 23 ޖޫން 2020 -0ކޮމެންޓް\nއަރައިގެން އަންނަ އިރާއިއެކު، ރަޖާގަނޑު ނަގާ އެއްލައިލައެވެ. އިރު އޮއްސި ރޭދެބައިވެ ނުދަނީސް މަސައްކަތް ހުއްޓާ ނުލައެވެ. އެކި މީހުން ކުރާނީ އެކި މަސައްކަތެވެ. ނަމަވެސް ނިޔަތް އެއް ގޮތެވެ. އަނބިދަރިންގެ ހައްގުގައި މަސައްކަތް ކުރުމަކީ ފިރިހެނުން އެބައި މީހުންގެ އުފަލެއް ކަމުގައި ހަދައެވެ. ދެކެމުން އަންނަ ކިތަންމެ ހުވަފެނެއް އެއްފަރާތުގައި ބަހައްޓާފައި، އަނބިދަރިންގެ ޚިދުމަތުގައި ދެމިތިބެއެވެ. ލިބޭ އާމްދަނީގެ ބޮޑު އިންސައްތައެއް އެމީހުން ހޭދަކުރަނީ މި މޭރުމުންނެވެ.\nހިތާމައަކީ މި ފަދަ ކަންކަން ދެނެގަނެ، ޝުކުރުވެރިވާން ބައެއް އަނބިންނަށް ނޭނގުމެވެ. ނުވަދިހަ ނުވަ ކަންތައް ކޮށްދީފައި، ސަތޭކަ ވަނަ ކަންތައް ކޮށްނުދެވި، ނުވަތަ ކޮށްދިނުމުގައި ލަސްކަމެއް މެދުވެރި ވެއްޖެ ނަމަވެސް އެމީހުންގެ ދުލުން ނިކުންނަނީ ފިރިއެއްގެ ހިތަށް ކެތްވާފަދަ ޖުމުލަތަކެއް ނޫނެވެ.\nއަހަރެން ބުނެގެން ދުވަހަކުވެސް ކަމެއް ވާކަމަކަށް ނުހަދައެވެ. އެއް ކަމެއް ވެސް ނުކޮށްދެއެވެ. ކަލޭ ކޮށްދިނީ ކޮން ކަމެއް ހެއްޔެވެ. އެނގޭ ހެއްޔެވެ. އުޑު ގެނެސް އެބައި މީހުންގެ އުނގަށް ލައިދިނަސް، ތަރިރުހަނދު ކޮބައިތޯ އެމީހުން ސުވާލު ކުރާނެއެވެ.\nއަބަދުވެސް ފެންނާނީ ނުކޮށްދެވި ހުންނަ ކަންކަމެވެ. ލިބުނު އެއްޗަކަށް ޝުކުރުވެރި ވުމެއް ނޯވެއެވެ. ފިރިއެއްގެ ކަނފަތުގައި މިފަދަ ޖުމުލައެއް ޖެހޭ ހިނދު، ކަރުނަވަޅަށް ނިކަން ބާރު ކުރާނެއެވެ. ނަމަވެސް ގިނަ ފިރިހެނުން ހިތްވަރައި އެކު އެތެރޭގައި އެކަން ފޮރުވާލައެވެ.\nމިހިރަމިހިރަ ކަންކަމައި މެދު ވިސްނާ ފިކުރުކޮށްލަ ބަލާށެވެ. ފިރިންގެ އަނގުވަޒަން ކުރާނީ އަނބިންނެވެ. މަދުމިންވަރަށް ވެސް ޝުކުރުވެރި ވާށެވެ.\nލިޔުން ކަމުދިޔަ ނަމަ ޝެއަރ ކޮށްލަދެއްވުމަށް ފަހު، https://www.facebook.com/fenvaru/ޕޭޖަށް ލައިކެއް ޖައްސަވާލަ ދެއްވަން ވާނެއެވެ.


ފަލަސްތީނަށް ދެމުންދާ ޢުދުވާނީ ޙަމަލާތައް މާލޭ ސިޓީގެ އައު މޭޔަރު ޑރ. މުޢިއްޒު ކުށްވެރިކުރައްވައިފި | Sandhaanu\nފަލަސްތީނަށް އިޒުރޭލުން ދެމުންގެންދާ ޢުދުވާނީ ޙަމަލާތައް މާލޭ ސިޓީގެ އައު މޭޔަރު ޑރ. މުޙައްމަދު މުޢިއްޒު ކުށްވެރިކުރައްވައި ވާހަކަފުޅު ދައްކަވައިފިއެވެ.\nމާލޭ ސިޓީ ކައުންސިލްގެ މޭޔަރުކަމުގެ ހުވާކުރެއްވުމަށްފަހު ޑރ. މުޢިއްޒު ދެއްކެވި ވާހަކަފުޅުގައި މި ދަނޑިވަޅުގައި ފަލަސްތީނުގެ މުސްލިމު އަޚުންނާއި އުޚުތުންނަށް ދިމާވެފައިވާ ހާލު ހަނދާނަށް ގެންނަވައި ވިދާޅުވިއެވެ.\n“ފަލަސްތީނުގެ މުސްލިމު އަޚުންނާއި އުޚުތުންނަށް ދެމުންދާ ޢުދުވާނީ ޙަމަލާތައް މާލޭ ސިޓީގެ ލޮބުވެތި ރައްޔިތުންގެ ނަމުގައި އަޅުގަނޑު ކުށްވެރިކުރަން.” މުޢިއްޒު އިތުރަށް ވިދާޅުވިއެވެ. “އަޅުގަނޑުމެން މާލޭ ސިޓީގެ ރައްޔިތުން އެދެނީ ފަލަސްތީނުގެ ލޮބުވެތި ރައްޔިތުންނަށް އިންސާފު ލިބިގެންދާން! އަމާންކަން ލިބިގެންދާން.!”\nހުވާކުރެއްވުމުގެ ރަސްމިއްޔާތަށްފަހު ސަރުކާރާ މުޚާޠަބުކުރައްވައި މާލޭ ސިޓީގެ އައު މޭޔަރ ޑރ. މުޙައްމަދު މުޢިއްޒު ދެއްކެވި ވާހަކަފުޅުގައި މާލޭގެ ސިޓީ ކައުންސިލުން ރައްޔިތުންގެ އަމާޒުތަކަށް ވާސިލުވާ، ނަތީޖާ ނެރެދިނުމަށް ބުރަ، އިޚުލާޞްތެރި މަސައްކަތް ކުރާނޭކަމުގައި ވިދާޅުވިއެވެ.\n“އިރާދަކުރެއްވިއްޔާ އަޅުގަނޑުމެން ނަތީޖާ ނެރެދޭނަން. މިކައުންސިލް ވެގެންދާނީ ނަތީޖާ ނެރެދޭ ކައުންސިލަކަށް. މިކަމުގައި އަޅުގަނޑުމެންނަށް އެންމެ ބޮޑު އެއްބާރުލުމެއްދޭން އެންމެ ބޮޑަށް އެދެނީ ސަރުކާރުގެ ފަރާތުން.” މުޢިއްޒު ވިދާޅުވިއެވެ. “ސިޓީ ކައުންސިލް ހިންގުމުގައި އަދި ސްޓްރެޓެޖިކް އެކްޝަން ޕްލޭން ހަގީގަތަކަށް ހެދުމަށް ސަރުކާރުގެ ފުރިހަމަ އެއްބާރުލުން ބޭނުން. އެއީއަޅުގަނޑަށް އަދި ކައުންސިލްގައި ތިއްބެވި 18 ބޭފުޅުންނަށް ދެއްވާ އެއްބަރުލުމެއްނޫން! އެއީ މާލޭ ރައްޔިތުންނަށް ދެއްވާ އެއްބާރުލުމެއް. ފައިދާ ވާނީ ރައްޔިތުންނަށް.”\nޑރ. މުޢިއްޒުގެ ވާހަކަފުޅުގައި މާލޭ ސިޓީކައުންސިލަށް ސަރުކާރުގެ ފުރިހަމަ އެއްބާރުލުން ދެއްވާނެކަމަށް ޔަގީން ކުރައްވާކަމަށް ވިދާޅުވިއެވެ.\n“އެއްބާރުލުން ދޭހާ ހިނދެއްގައި ސިޓީކައުންސިލް ވެގެންދާނީ ސަރުކާރުގެ އެންމެ ގާތް އެކުވެރިޔާކަމުގައި.” މުޢިއްޒު ވިދާޅުވިއެވެ.\nފަލަސްތީނަށް އިޒުރޭލުން ދެމުންދާ އަނިޔާވެރި ހަމަލާތަކުގެ ސަބަބުން ކުށެއް ނެތް އެތައް ސަތޭކަ ބަޔަކު މަރުވެ އެތައްހާސް ބައެއްގެ ގެދޮރު ނެތިގެންގޮސްފައިވެއެވެ.\nފަލަސްތީނަށް އިޒުރޭލުން ދެމުން ގެންދާ އަނިޔާވެރި ހަމަލާތައް ވަގުތުން ހުއްޓާލުމަށް އދ.ގެ އިތުރަށް އޯއައިސީއާއި ދުނިޔޭގެ ވަރަށް ގިނަ ގައުމުތަކުން ދަނީ ގޮވާލަމުންނެވެ.


India ge vaige hamalaage ehves asareh nufenunu\nއިންޑިއާގެ ވައިގެ ހަމަލާގެ އެއްވެސް އަސަރެއް ނުފެނުނު\nއިންޑިއާ ސިފައިން ވައިގެ ހަމަލާދިން ތަނަށް، އެތަނުގައި ދިރިއުޅޭ މީހަކު އިނގިލިން އިޝާރާތްކޮށްލަނީ. -- ފޮޓޯ: ރޮއިޓާސް\nސްރީނަގަރު (މާޗް 6) - ޕާކިސްތާނުގެ އިރު ދެކުނުގައި ދީނީ ހަރުކަށި ހަނގުރާމަވެރި ޖަމާއަތެއް ކަމުގައި ޖައިޝޭ މުހައްމަދު އިން ހިންގަމުންދިޔަ މަދުރަސާތަކަށް އިންޑިއާއިން ދިން ވައިގެ ހަމަލާތަކުގައި އެއްވެސް ގެއްލުމެއް ލިބިފައި ނުވާކަމަށް ސެޓެލައިޓު ފޮޓޯތަކުން ދައްކައިފި އެވެ.\nއެމެރިކާގެ ކުންފުންޏެއްގެ އަމިއްލަ ސެޓެލައިޓަކުން މިދިޔަ ހޯމަ ދުވަހު ނަގާފައިވާ ފޮޓޯތަކުން، ޖޭއީއެމުން މަދުރަސާތައް ހިންގަމުން ދިޔަ ކަމަށް ބުނާ ސަރަހައްދުގައި، މަދުވެގެން ހަ އިމާރާތެއް އަދިވެސް ހުރި ކަން ފެނެ އެވެ. އެއީ އޭގެ ހަ ދުވަސް ކުރިން، އިންޑިއާ އަސްކަރިއްޔާއިން ދިން ވައިގެ ހަމަލާތަކުގައި ގޮއްވާލާފައިވާކަމަށް އިންޑިއާ ސަރުކާރުން ބުނެފައިވާ އިމާރާތްތަކެވެ.\nއެ ސަރަހައްދުގެ އެންމެ ފަހު ފޮޓޯތަކާއި މިދިޔަ އޭޕްރީލް މަހު ނަގާފައިވާ ސެޓެލައިޓް ފޮޓޯތަކާއި އެއްވެސް ތަފާތެއް ނެތްކަމަށް ތަޖުރިބާކާރުން ވަނީ ބުނެފަ އެވެ. އަދި ވައިގެ ހަމަލާތަކެއްގެ އަސަރުވެސް އެ ފޮޓޯތަކުން ފެންނަންނެތްކަމަށް ވެސް ވަނީ ތުހުމަތުކޮށްފަ އެވެ.\nމިދިޔަ ފެބްރުއަރީ މަހު 26 ވަނަ ދުވަހު އިންޑިއާ އިން ދިން ވައިގެ ހަމަލާގައި، އެ ސަރަހައްދުގައި ހުރި އިމާރާތްތަކަށް ބޮޑެތި ގެއްލުންތައް ލިބި، އެތަކެއް ހަނގުރާމަވެރިންނެއް މަރާލާފައިވާކަމަށް އިންޑިއާ ސަރުކާރުން ބުނިބުނުމާމެދު މިހާރު ވަނީ އިތުރަށް ސުވާލު އުފެދިފަ އެވެ.\nއެ ސެޓެލައިޓް ފޮޓޯތަކާއި ގުޅިގެން އިންޑިއާ ސަރުކާރުން އަދި މިހާތަނަށް އެއްވެސް އެެއްޗެއް ބުނެފައެއްނުވެ އެވެ.\nއިންޑިއާ ސަރުކާރުން ބުނި ބުނުން، ޕާކިސްތާނު ސިފައިން ވެސް ވަނީ ދޮގުކޮށްފަ އެވެ.


BREAKING | Gehlunu Mathindhaa Boat In Dhathuru Kuri Emmen Maruvejje - Vaguthu\nގެއްލުނު މަތިންދާ ބޯޓުން ދަތުރު ކުރި އެންމެން މަރުވެއްޖެ\nރަޝިއާގެ ޕެޓްރޯޕެވްލޮކް-ކަމްޗަޓްސްކީ އިން ފުރައިގެން ޕަލާނާ އަށް ދަތުރުކުރަމުން ދަނިކޮށް ގެއްލުނު މަތިންދާ ބޯޓުން ދަތުރު ކުރި ހުރިހާ ފަސެންޖަރުން މަރުވެފައިވާ ކަމަށް ރިޕޯޓްތައް ބުނެފިއެވެ.\n28 މީހުންނާއި އެކީ ދަތުރު ކުރަމުން ދަނިކޮށް ގެއްލުނު އޭއެން-26 ގެ ރަޝިޔާގެ މަތިންދާ ބޯޓު ރަޝިއާގެ އިރުމަތީ ކަނޑުގެ ސަރަހައްދަށް ވެއްޓިފައިވާކަން މީޑިއާތަކުން ވަނީ ރިޕޯޓް ކޮށްފައެވެ. އެހެން ނަމަވެސް އެކަމާއި ބެހޭ އިތުރު މައުލޫމާތެއް ހާމަ ކޮށްފައެއް ނުވެއެވެ.\nމީހުން ސަލަމާތް ކުރުމުގައި ހަރަކާތްތެރިވަމުން އަންނަ ފަރާތްތަކުން އާއްމު ކޮށްފައިވާ ރިޕޯޓްތަކާއި ހަވާލާދީ އަލްޖާޒީރާ ނޫހުން ދެންމެ ބުނީ. މި ބޯޓުން ދަތުރު ކުރިއެއްވެސް މީހަކު ސަލާމާތް ވެފައި ނުވާ ކަމަށެވެ.\nބޯޓު ކަނޑަށް ވެއްޓިފައި އޮއްވާ ފެނުނުއިރު، ބޯޓު އޮތީ ވަރަށް ބޮޑަށް ސުންނާފަތި ވެފައިވާ ކަމަށް ރިޕޯޓްތަކުން ބުނެއެވެ. އޭރު އެބޯޓުގައި 22 ފަސެންޖަރުންނާއި ހަތް ކްރޫއިން ތިއްބެވެ. އެ ފަސެންޖަރުންގެ ތެރޭގައި ކުޑަކުއްޖަކު ވެސް ހިމެނެއެވެ.\nރިޕޯޓްތައް ބުނާ ގޮތުގައި 1982 ވަނަ އަހަރު އުފައްދާފައިވާ އެ ބޯޓު ގެއްލުނުއިރު، ދިޔައީ އެއާޕޯޓަށް ޖައްސަން ތިރި ކުރަމުންނެވެ. އެހެން ނަމަވެސް މޫސުން ގޯސްވުމުގެ ސަބަބުން ވަކި ހިސާބަކުން އެއާޕޯޓުގެ ޓަވަރާއި ގުޅުން ކެނޑުނު ކަމަށްވެއެވެ.


Male' parking massala hallu kuran Dr. Muizzu ge plan - Hama.mv\nމާލޭގެ ޕާކިން މައްސަލަ ހައްލުކުރަން ޑރ. މުއިއްޒުގެ ޕްލޭން\n07 އޭޕްރިލް 2021 | 18:11\nކައުންސިލް އިންތިހާބުގެ ކެމްޕެއިން ރީލޯންޗު ކުރުމުގެ ޖަލްސާގައި މުއިއްޒު ވާހަކަ ދައްކަވަނީ\nބުދަ , 07 އޭޕްރިލް 2021 | 18:11\nމާލޭގެ ތޮއްޖެހިފައިވާ މާހައުލުގައި ހުރި އެތަކެއް މައްސަލަތަކެއް އެބަ ހުއްޓެވެ. އޭގެ ތެރެއިން އެއް މައްސަލައަކީ މާލޭގައި ދުއްވާ އެއްގަމު އުޅަނދުތައް ޕާކު ކުރާނެ އެކަށީގެންވާ ޖާގަ ނެތުމެވެ. މިކަމުގެ ސަބަބުން ގިނަގުނަ ނަތީޖާތަކެއް އެބަ ނިކުމެ އެވެ. އެގޮތުން ޓްރެފިކް އެކި އެކި ކަންކަމާއި ގުޅިގެން ޖޫރިމަނާ ކުރުމާއި އެކަމުގެ ސަބަބުން ސައިކަލާއި ކާރު ގެންގުޅޭ އެތައް ބަޔެއްގެ އާމްދަނީ އޭގެ އަސަރު ކުރެ އެވެ. މިއީ މާލޭގައި ދިރިއުޅޭ ރައްޔިތުންނާއިއެކު މުޅި އާބާދީއަށް ކުރިމަތިވެފައިވާ ވަރަށް ބޮޑު މައްސަލައެކެވެ.\nޕާކިންއާއި ޓްރެފިކް އެކިއެކި މައްސަލަތައް ހައްލު ކުރުމުގައި މާލޭ ސިޓީ ކައުންސިލަށް އަދާކުރެވިދާނެ ރޯލަކީ ކޮބައިކަން މާ ސާފުކޮށް އޮޅުން ފިލާފައި ނޯވެދާނެ އެވެ. އެއީ ވޭތުވެދިޔަ ކައުންސިލްތަކުން މިކަމަށް މާ ބޮޑެތި މަސައްކަތްތަކެއް ކުރިތަނެއް ނުފެނުނީމަ އެވެ. ކުރީގެ ރައީސް އަބްދުﷲ ޔާމީންގެ ސަރުކާރުގައި ޑރ. މުހައްމަދު މުއިއްޒު ހައުސިންގް މިނިސްޓަރަކަށް ހުންނަވައިގެން މާލޭގައި ގިނަ ޕާކީން ޒޯނުތަކެއް ތަރައްގީ ކުރި އެވެ. އަދި އޭގެ ފަހުން މި ސަރުކާރުގައިވެސް ބައެއް ޕާކިން ޒޯނުތައް ތަރައްގީ ކުރި އެވެ. މިހާރު އޮތް ސިޓީ ކައުންސިލުންވެސް އެކަމުގައި ކޮންމެވެސް ވަރެއްގެ މަސައްކަތްތަކެއް ކުރި އެވެ. އެހެންނަމަވެސް ޕާކިން މައްސަލަ ހައްލު ކުރުމަށް ސިޓީ ކައުންސިލަށް ބޮޑު ޕްލޭނެއް ތައްޔާރު ކުރެވި ސަރުކާރުގެ މުއައްސަސާތަކާއި ގުޅިގެން އެކަން ކުރެއްވުމަށް މާލެ ސިޓި މޭޔަރުކަމަށް ވާދަކުރައްވާ ޑރ. މުއިއްޒު މި ހުންނެވީ ތައްޔާރުވެ ވަޑައިގެންނެވެ.\nއެންމެ ފުރަތަމަވެސް މުއިއްޒު ފާހަގަކުރެއްވީ ޕާކިންއާއި ޓްރެފިކްގެ މައްސަލަތަކުގައި ސިޓީ ކައުންސިލަށް އެކަނި އެއްވެސް މަސައްކަތެއް ނުކުރެވޭނެ ކަމެވެ. އެއީ މިކަމުގައި ޓްރެފިކް ޕޮލިހާއި ޓްރާންސްޕޯޓު މިނިސްޓްރީގެ ބައިވެރިވުން ވަރަށް ބޮޑަށް އޮތީމައިކަމަށް މުއިއްޒު ވިދާޅުވި އެވެ.\nޕާކިންގް ނޫނިއްޔާ ޓްރެފިކާއި ގުޅޭ މައްސަލަތަކަކީ ގާނޫނެއްގެ ތެރެއިން ވަކި ގޮތަކަށް ތަންފީޒު ކުރެވެން ހުންނަ ކަމެއް. އެއީ މައިގަނޑު ގޮތެއްގައި މިއޮންނަނީ ތިން އިދާރާއެއް. ސިޓީ ކައުންސިލް، ޓްރެފިކް ޕޮލިސް، ޓްރާންސްޕޯޓު އޮތިރިޓީ. ތިންބައި މީހުން ގުޅިގެން ކުރަންޖެހޭ ކަމެއްގެ ގޮތުގަ މިއޮންނަނީ.\n- ޑރ. މުހައްމަދު މުއިއްޒު\nމުއިއްޒު ވިދާޅުވީ މި ސަރުކާރު އައިފަހުން ތިން މުއައްސަސާ ގުޅިގެން މާލޭގެ ޕާކިން މައްސަލަތައް ހައްލުކުރަން މަސައްކަތް ނުކުރާ ކަމަށާއި އެހެންނަމަވެސް އެމަނިކުފާނުގެ މޭޔަރުކަމުގައި ސިޓީ ކައުންސިލުން އިސްނަގައިގެން އަނެއް ދެ އިދާރާއާއި ގުޅިގެން މިމައްސަލަ ހައްލު ކުރަން މަސައްކަތްތަކެއް ފައްޓަވާނެ ކަމަށެވެ.\nމުއިއްޒު ވިދާޅުވީ ޓްރާންސްޕޯޓު އޮތޯރިޓީއާއި ޓްރެފިކް ޕޮލިހުން ކަންކަން ކުރޭތޯ ބަލަން ނުހުރެ އެކަންކަން ކުރުމަށް އަމިއްލައަށް އިސްނަގައިގެން ސިޓީ ކައުންސިލުން ދާނެ ކަމަށެވެ.\nމާލޭގަ ވަރަށް ވެހިކަލް ގިނަ. ވެހިކަލް ގިނަވުމަކީ ރައްޔިތުންގެ މައްސަލައެއް ނޫން. އާބާދީ އިތުރުވާ ވަރަކަށް ޒަރޫރީ ބޭނުންތަކަށްވެސް އަދި ލަގްޒަރީއަށްވެސް ހޯދާނެ ވެހިކަލް. އެއީ އެމީހެއްގެ ކެރިފޯރުންތެރިކަން ހުންނަ ވަރަކުން ކުރާ ކަމެއް. ސަރުކާރުގެ ސިޔާސަތު އޮންނަން ޖެހޭނީ ކިހިނެއްތޯ މެނޭޖު ކުރާނީ. އެއީ ސިޓީ ކައުންސިލުން އޭގައި ކުރަން އޮންނަ ކަމެއް ނޫން.\nމުއިއްޒު ވިދާޅުވީ ވެހިކަލް އެތެރެކުރާ މިންވަރު ސިޓީ ކައުންސިލަށް ކޮންޓްރޯލް ނުކުރެވުނުނަމަވެސް ބައިވެރިއެއްގެ ގޮތުން އުޅަނދުތައް މެނޭޛު ކުރެވިދާނެ ކަމަށެވެ.\nޕާކިން މައްސަލަ ހައްލު ކުރުމަށްވެސް މުއިއްޒުގެ ޕްލޭނެއް އެބަ އޮތެވެ. އެގޮތުން މާލޭގެ އެކި ހިސާބުތަކުގައި ޒަމާނީ ފެންވަރުގެ އިމާރާތްތަކެއް ތަރައްގީކޮށް އެއިމާރާތްތަކުގެ ބައެއް ފްލޯތައް ޕާކިންއަށް ހާއްސަ ކުރުން ހިމެނެ އެވެ. މުއިއްޒު ވިދާޅުވީ ބޭރުގެ އިންވެސްޓަރުން ހިމެނޭހެން މި މަސައްކަތަށް އިންވެސްޓަރުން ހޯދައިގެން އެކަން މާލޭގައި ކުރެވިދާނެ ކަމަށެވެ.\nމިސާލަކަށް 10 ބުރި 15 ބުރީގެ އިމާރާތެއްގައި އޭގެ5ބުރި ޕަބްލިކް ޕާކިންއަށް ދޭ ޖާގައަކަށް ހެދިދާނެ. ދެން ހުރި ބައިތަކަކީ އެމީހުންގެ ބޭނުންތަކަށް އޮފީސް ވިޔަސް، ރެސްޓޯރެންޓު ވިޔަސް ހިންގަން ދޭ ތަނަކަށް ހެދިދާނެ. އެކަހަލަ ކޮންސެޕްޓަކުން މާލޭގެ ހަތަރު ފަސް ސަރަހައްދެއްގައި ޕާކިން އިމާރާތްތަކެއް އެޅިއްޖެއްޔާ ވަރަށް ގިނަ މީހުން ބޭނުންކުރާނެ އެތަންތަން\nމީގެ އިތުރުން މިހާރު މާލޭގެ މަގުތަކުގައި ޕާކު ކުރާ ގޮތްވެސް ކޮންމެވެސް ވަރަކަށް ބަދަލުކުރަންޖެހޭ ކަމަށް ވިދާޅުވި އެވެ. އެގޮތުން ބައެއް ހިމަ ގޯޅިތަކުގައި ސީދާ ހުރަހަށް ޕާކު ކުރުމުގެ ސަބަބުން މަގުގައި ހިނގާބިނގާވެ އުޅުމުގެ އިތުރުން އިތުރު ޕާކިންއަށްވެސް ޖާގަ ގެއްލިގެން ދާކަމަށް މުއިއްޒު ވިދާޅުވި އެވެ.\nމުއިއްޒު ވަނީ މާލޭގައި ހުންނަ ގެތަކުން ވަދެ ނިކުމެ އުޅުމަށްވެސް ދަތިވެފައިވާކަން ފާހަގަކުރައްވައި އެކަންކަން ރަނގަޅު ކުރުމަށްވެސް ސިޓީ ކައުންސިލުން މަސައްކަތްތަކެއް ކުރައްވާނެ ކަމަށް ވިދާޅުވެފަ އެވެ.\nޖޫރިމަނާ ކުރުމާއި ގުޅޭގޮތުން މުއިއްޒު ވިދާޅުވީ ރައްޔިތުންނަށް ބޮޑު ބުރައަކަށް ވާނެ ގޮތަށް ސަރުކާރުން އެކަން ކުރާތީ ކަންބޮޑުވެވަޑައިގަންނަވާ ކަމަށެވެ. އެހެންނަމަވެސް ޖޫރިމަނާ ކުރުމަކީ ސިޓީ ކައުންސިލުން ކުރާ ކަމެއް ނޫންކަމަށާއި އެއީ ޓްރެފިކް ޕޮލިސްގެ މަސްއޫލިއްޔަތެއް ކަމަށެވެ. ހާއްސަކޮށް ޓެކްސީ ޑްރައިވަރުންނަށް ޖޫރިމަނާގެ މައްސަލަ ބޮޑުވެފައިވާކަމަށް މުއިއްޒު ވިދާޅުވި އެވެ. އެއާއެކު ޖޫރިމަނާއާއި ގުޅިގެން ސިޓީ ކައުންސިލުން ކުރަންޖެހޭ މަސައްކަތްތައް ކޮށް އެކަން ހައްލުކުރުމަށްވެސް މަސައްކަތް ކުރައްވާނެ ކަމަށް މުއިއްޒު ވިދާޅުވި އެވެ.\nމީގެ އިތުރުން މުއިއްޒު ވަނީ މާލޭގެ މަގުތައް ފެންވަރު ރަނގަޅުކުރުމަށްވެސް ސިޓީ ކައުންސިލުން މަސައްކަތް ކުރާނެ ކަމަށް ވިދާޅުވެފަ އެވެ.\nމުއިއްޒު ހައުސިންގް މިނިސްޓަރުކަމުގައި ހުންނަވައިގެން ވަނީ މާލޭގެ ވަށައިގެން އޮންނަ ރިންގު ރޯޑު ޒަމާނީ ފެންވަރަށް ތަރައްގީކޮށްފަ އެވެ. މީގެ އިތުރުން މާލޭގެ ބައެއް ހިމަ ގޯޅިތަކުގައި ދުއްވާއެއްޗެހި ނުދުއްވޭހެން ކުޑަކުދިންނަށް ނިކުމެ އުޅެވޭ ތަނެއްގެ ގޮތުގައިވެސް މުއިއްޒު ވަނީ ތަރައްގީ ކުރައްވައިފަ އެވެ.\nކުރީގެ ހައުސިން މިނިސްޓަރ ޑރ.މުހައްމަދު މުއިއްޒު އިދިކޮޅު މާލެ މާލެ ސިޓީ ކައުންސިލް ލޯކަލް ކައުންސިލް އިންތިޚާބު\nމުއިއްޒުއަށް އެއްބާރުލުން ދޭނަން: ނަޝީދު


Turf roll eh dhashuvi majooreege haalu adhives serious | Jazeera\tގިނަ އޮޕަރޭޝަންތަކެއް، އަދިވެސް ހާލު ސީރިއަސް! - Jazeera\nޓާފް ރޯލެއް ދަށުވެ މަޖޫރީގެ ހާލު އަދިވެސް ސީރިއަސް\nމުޙައްމަދު އަފްޒަލް February 6, 2021 176 views0\nމޯލްޑިވްސް ޕޯޓްސް ލިމިޓެޑް (އެމް.ޕީ.އެލް) ގައި ޓާފް ރޯލެއް ދޯންޏަކަށް އަރުވަން އުޅެނިކޮށް އެ ރޯލް ކައްސާލައިގެން ގޮސް އަނިޔާވި މަޖޫރީގެ ހާލު އަދިވެސް ސީރިއަސް ކަމަށް އައި.ޖީ.އެމް.އެޗް އިން ބުނެފިއެވެ.\nއައި.ޖީ.އެމް.އެޗް ގެ މީޑިއާ އޮފިސަރ "ޖަޒީރާ" އަށް މައުލޫމާތު ދީފައިވާ ގޮތުގައި، މި ހާދިސާގައި އަނިޔާވެފައިވާ މީހާ ހޮސްޕިޓަލަށް ގެނައުމާއެކު އޭނާއަށް އަނިޔާތަކަށް ފަރުވާ ދިނުމަށް އެ ހޮސްޕިޓަލުގައި އަންނަނީ ފަރުވާ ދެމުންނެވެ. އެގޮތުން، ވަރަށް ގިނަ އޮޕަރޭޝަން ތަކެއް މިހާރުވެސް ނިމިފައިވާ ކަމަށް މީޑިއާ އޮފިސަރ ވަނީ މައުލޫމާތު ދީފައެވެ.\nއެހެންނަމަވެސް، އޭނާގެ ހާލު އަދިވެސް ސީރިއަސްކަމަށާއި މިހާރުވެސް އައިސީޔޫގައި ފަރުވާ ދެމުން އަންނަކަމަށްވެސް "ޖަޒީރާ" އަށް ވަނީ މައުލޫމާތު ލިބިފައެވެ.\nމާލޭ ވިޔަފާރި ބަނދަރުގައި4ފެބްރުއަރީ 2021 ވަނަ ދުވަހުގެ ރޭގެ ދަންވަރުގެ ވަގުތެއްގައި ހިނގި މި ހާދިސާގައި އަނިޔާވެފައިވަނީ "މިނާ އިންވެސްޓްމަންޓް" ކްލިއަރަންސް ގުރޫޕްގެ މަޖޫރީއަކަށެވެ. މި ހާދިސާއާ ގުޅިގެން، އެމްޕީއެލްގެ އެކްސިޑެންޓް އެންޑް އިންވެސްޓިގޭޝަން ކޮމެޓީން ވަނީ އިއްޔެ ތަހުގީގު ފަށާފައެވެ.\nއެގޮތުން، ހާދިސާގެ ތަހުޤީގުން ވަކި ގޮތެއް ކަނޑައަޅަންދެން، މިނާ އިންވެސްޓްމަންޓް ގުރޫޕާއި، ހާދިސާއާ ގުޅުންހުރި އޮޕަރޭޝަންސްގައި މަސައްކަތްކުރަމުންދިޔަ އެމްޕީއެލްގެ މުވައްޒަފުން ސަސްޕެންޑްކުރުމަށް ކޮމެޓީންވަނީ ނިންމާފައެވެ.\nމި މައްސަލަ ސީރިއަސް މައްސަލައެއްގެ ގޮތުގައި ތަހުޤީގްކޮށް، ޒިންމާވާން ޖެހޭ ފަރާތްތަކާމެދު ފިޔަވަޅު އަޅާނެކަމަށް އެމް.ޕީ.އެލް އިން ބުނެއެވެ. އަދި މާލޭ ވިޔަފާރި ބަނދަރުގެ ސަލާމަތާއި ރައްކާތެރިކަން ހަރުދަނާކުރުމަށް، ޤަވައިދުތަކާއި އުސޫލުތަކަށް ބަދަލުތަކެއް ގެންނަން މި މިހާރު ވެސް މަސައްކަތް ކުރަމުންދާކަމަށް އެމް.ޕީ.އެލްއިން ބުނެއެވެ.\nމި ހާދިސާ ހިނގާފައިވަނީ، މިދިޔަ މަހުގެ ހަތް ވަނަ ދުވަހު ބިއްލޫރި ޕެލެޓް ވެއްޓި ހިތާމަވެރި ހާދިސާ އެއް ހިނގާފައި ވަނިކޮށެވެ. އެ ހާދިސާ ގައި އަނިޔާވި ޒުވާނަކު ވަނީ މަރުވެފައެވެ. އެ މައްސަލަ ހިނގައި ދިޔަގޮތް އެމްޕީއެލުން ދަނީ ތަހުގީގު ކުރަމުންނެވެ.\nގިނަ އޮޕަރޭޝަންތަކެއް، އަދިވެސް ހާލު ސީރިއަސް!


Breaking: Boduvazeeru kamun Theresa May isthiufaa dhevvan ninmaifi – adduLIVE\nބޮޑުވަޒީރު ކަމުން މޭ އިސްތިއުފާ ދެއްވުމަށް ނިންމައިފި\nMay 24, 2019, 14:11 އަހުމަދު ނަސޫހް\nއިނގިރޭސި ބޮޑުވަޒީރުގެ މަގާމުން ތެރޭސާ މޭ ދާދި ދެންމެއަކު އިސްތިއުފާ ދެއްވަން ގަސްދު ކުރައްވާފައިވާކަން އިއުލާން ކޮށްފިއެވެ.\nއިނގިރޭސި ރައްޔިތުންނާ ބައްދަލުކުރައްވައި މޭ ވިދާޅުވީ އަންނަ ޖޫން މަހުގެ7ވަނަ ދުވަހަކީ އިނގިރޭސި ބޮޑުވަޒީރުގެ މަގާމުގައި ހޭދަކުރައްވާނެ އެންމެ ފަހު ދުވަސް ކަމަށެވެ.\nތެރޭސާ މޭ ވަނީ ވާހަކަފުޅުގައި އިނގިރޭސިން އީޔޫއިން ވަކިވުމަށް ކުރި މަސައްކަތް ކާމިޔާބު ނުކުރެވުމުން އިނގިރޭސި ރައްޔިތުންގެ ކިބައިން މައާފަށް އެދިވަޑައިގެންފައެވެ. ތިން އަހަރު ދުވަހު މޭ ވަނީ ބްރެކްސިޓް ކާމިޔާބު ކުރުމަށް މަސައްކަތް ކުރައްވާފައެވެ.\nނަމަވެސް އިނގިރޭސި ގާނޫނު ހަދާ މަޖިލީހުން ވަނީ ތިން ފަހަރު ހުށައެޅުނު ވޯޓުވެސް ފާސްނުކޮށް ބޭރުކޮށްލާފައެވެ. މޭ ވިދާޅުވީ މަސައްކަތާ ދުރުވެވަޑައިގަންނަވަނީ ބުރަ ހިތަކާއި ނޫން ކަމަށާއި އިނގިރޭސިންނަށް އަބަދުވެސް ހެޔޮ ގޮތް ލިބޭނެ ކަމަށް އުއްމީދު ކުރައްވާ ކަމަށެވެ.\nބޮޑުވަޒީރު ކަމުގެ މަގާމުގައި ހުންނަވައި އިނގިރޭސިންގެ ހައްގުގައި ވަރަށް ގިނަ މަސައްކަތް ކުރެއްވި ކަމަށާއި ގައުމުގެ އިގްތިސޯދު ހީނަރު ނުވެ ރަނގަޅު ކުރެވިފައިވާ ކަމަށް މޭ ވިދާޅުވިއެވެ.\nމޭ ވިދާޅުވީ ގައުމަށް ހެޔޮ ގޮތެއް ހޯދުމަށް ކުރެވެން ހުރި ހުރިހާ މަސައްކަތް ކޮށްފައިވާ ކަމަށެވެ. އަދި އޭނާގެ ލޯބިވާ ގައުމަށް ޚިދުމަތް ކުރެވުނީތީ ފަޚުރުވެރިވާ ކަމަށް ވާހަކަފުޅު ނިންމަވަމުން ވިދާޅުވިއެވެ.\nމޭ އިސްތިއުފާ ދެއްވުމުން ދެން ބޮޑުވަޒީރު ކަމުގެ މަގާމަށް ވަޑައިގަންނަވާނެ ބޭފުޅަކު ކޮންސަވޭޓިވް ޕާޓީން އައްޔަން ކުރާނެއެވެ.


Justin Bieber Hailey Baldwin'aa kaiveni kuranee!\nލުއި ޚަބަރު - ޖަސްޓިން ބީބަރ\nޖަސްޓިން ބީބަރ ހެއިލީ ބޯލްޑްވިންއާ ކައިވެނި ކުރަނީ!\n24 އަހަރުގެ ޖަސްޓިންއާ ހެއިލީ، 21، އެންގޭޖް ވެއްޖެކަން ސީއެންއެންއާ އީއިން ވަނީ ކަށަވަރު ކޮށްދީފައި\nމި ދެމީހުން ފުރަތަމަ ރަށްޓެހިވެފައިވަނީ 2016 ވަނަ އަހަރު، އަނެއްކާވެސް އެކުގައި ފެންނަން ފެށީ މި އަހަރު\nޖަސްޓިންއާ ކުރީގެ ލޯބިވެރިޔާ ސެލީނާ ގޮމޭޒްއާ 2017 ވަނަ އަހަރު ރުޅިވެފައިވަނީ ހެއިލީގެ ސަބަބުންކަމަށް އޭރު އަޑުތައް ފެތުރުނު\nކ. މާލެ9ޖުލައި 2018 | ހޯމަ 10:33 3,649\nޖަސްޓިން ބީބަރއާއި ހެއިލީ ބޯލްޑްވިން - ގޫގުލް\nކެނެޑާގެ މަޝްހޫރު ލަވަކިޔުންތެރިޔާ ޖަސްޓިން ބީބަރއާއި ލޯބިވެރިޔާ، މަޝްހޫެރު މޮޑެލް ހެއިލީ ބޯލްޑްވިން އެންގޭޖް ވެއްޖެކަމުގެ އަޑުތައް ފެތުރެން ފަށައިފިއެވެ.\nސީއެންއެން އިން ރިޕޯޓް ކުރާ ގޮތުގައި 24 އަހަރުގެ ޖަސްޓިންއާ ހެއިލީ، 21، އެންގޭޖް ވެފައިވަނީ ނިމިގެން ދިޔަ ހަފްތާ ބަންދުގައި ބަހާމަސް ރިސޯޓްގައި ޗުއްޓީ ހޭދަކުރަމުން ދިޔައިރުއެވެ. އަދި އެކަން އެ ނޫހަށް ކަށަވަރު ކޮށްދީފައިވަނީ ޖަސްޓިންއާ "ވަރަށް ގާތް" ފަރާތެއް ކަމަށް ސީއެންއެން ބުނެފައިވެއެެވެ.\nމި ދެމީހުން ފުރަތަމަ ރަށްޓެހިވެފައި ވަނީ 2016 ވަނަ އަހަރެވެ. ޖަސްޓިންގެ ފުރަތަމަ ލޯބި، ސެލީނާ ގޮމޭޒްއާ ވަކިވުމަށް ފަހު ރަށްޓެހިވި މި ދެ މީހުން ހަމަ އެ އަހަރު ވަނީ ރުޅިވެފައެވެ.\nޖަސްޓިން ބީބަރއާއި ހެއިލީ ބޯލްޑްވިން 2016ގައި\nއަނެއްކާ ވެސް 2017 ވަނަ އަހަރު ޖަސްޓިންއާ ސެލީނާ އެކުގައި އުޅެފައިވާ އިރު، އެ ދެމީހުން އެ ފަހަރު ރުޅިވާން ޖެހުނީ ހެއިލީގެ ސަބަބުން ކަމަށް އަޑުތައް ވަނީ ފެތުރިފައެވެ.\nކަމާގުޅުން ހުރި އެއްވެސް ފަރާތެއް އެއްޗެކޭ ބުނެފައި ނުވީ ނަމަވެސް، މާ ގިނަ ދުވަސްތަކެއް ނުވެ ޖަސްޓިންއާ ހެއިލީ އެކީގައި ފެންނަން ފެށިއެވެ. އެކުގައި ގިނަ ވަގުތުތައް ދެ މީހުން ހޭދަ ކުރަމުންދާ އިރު، ގުޅުން އެއްވެސް ވަރަކަށް ސިއްރު ކުރަން ދެ މީހުން ވެސް ނޫޅޭކަން ފާހަގަ ކުރެވެއެވެ.\nސީއެންއެންއާ އީއިން ދެ މީހުންގެ އެންގޭޖްމަންޓް ކަށަވަރު ކޮށްދީފައިވާ އިރު، ޖަސްޓިންގެ މައިންބަފައިން ވެސް އުފާ ފާޅު ކުރަމުންދާ ހެން ހީވެއެވެ.\nއެ ގޮތުން އޭނާގެ މަަންމަ ޕެޓީ މަލެޓް "ލަވް، ލަވް، ލަވް، ލަވް، ލަވް، ލަވް، ލަވް" ޖަހާފައި އާދިއްތަ ދުވަހު ޓްވީޓްކޮށްފައިވާ އިރު، ބައްޕަ ޖެރަމީ ބުނީ ޖަސްޓިންއާ މެދު ވަރަށް ފަހުރުވެރިވާ ކަމަށާއި ދަރިފުޅުގެ ހަޔާތުގެ "އަނެއް ޗެޕްޓަރ"އަށް ކެތްމަދުވެފައިވާ ކަމަށެވެ.\nހެއިލީގެ ބައްޕައަކީ ހޮލީވުޑްގެ މަޝްހޫރު ފިލްމީ ތަރި އަދި ޕްރޮޑިއުސަރ ސްޓެފަން ބޯލްޑްވިންއެވެ. އޭނާވެސް ދަރިފުޅާ ޖަސްޓިންގެ ގުޅުމާ ގުޅިގެން ޓްވީޓްތަކެއް ކޮށްފައިވާ ކަމަށް ރިޕޯޓްތަކުގައިވީ ނަމަވެސް އެފަދަ ޓްވީޓެއް މިހާރު ފެންނާކަށް ނެތެވެ.